
Sura ya 1 


KUNA mengi ambayo Kazija anayachukia. 

Ndiyo, anachukia. .. Kwanza, anamchukia mwana- 
mme. Mwanamme anamchukia kwa sababu dhahiri, 
nayo ni kuwa ameekwa mbele, ingawa Kazija hajui 
na nani. Daima atamchukia mwanamme kwa sababu 
hiyo. 

Pili, anaichukia nafsi yake—nafsi iliyolemaa na 
kuridhi siku zote kumpembejea mwanamme ambaye 
ni kiumbe kama yeye. Anachukia hali yake, anachu- 
kia jamii yake, anachukia, anachukia kila kitu, kila 
kitu... 

Hivi sasa, kabati li wazi, amekabiliana na kioo, 
Kazija anamaliza hatua yake ya mwisho ya kuji- 
kwatua. Kajikatia kanga ya moto ya kifua iliyo- 
kwisha fukizwa. Mgongoni kanda za kanchiri zina- 
onekana zimesaki kwenye misirimbi ya nyama 
zake za bega. Mkono unaopuna uso wake kwa shada 
la kitambaa ulikuwa umeshughulika kuiweka sawa 
podari. Alikuwa kashughulika kujipamba kwa ajili 
ya kumfurahisha mwanamme. Kinyume cha mambo. 
Anachukia, lakini anafanya. 

Mwone Kazija, bibi mrembo anayejua vilivyo 
kung'arisha uso, kutia wanja, kutimua shore au 
kusuka nywele za behedani, halafu uje utazame 
kanzu zinavyomchukua, zote maji yake, utadhani 
kazaliwa nazo. Na juu yake ukaja ulaghai wa macho 
yake, na tena ulimi wake wa kulazia, upole wa 
tabia yake, mchukuo wa tambo lake, hasa anapo- 
kwenda, na zaidi jamala ya sura yake. Kazija ni 

mwanamke wa kutia watu mbioni. Lakini juu ya 
yote hayo, yeye alikuwa ni kipusa cha mwanamme, 
mali ya mwanamme. Kwa hivyo anachukia kuji- 
pamba, na kuvaa kwa ajili ya kuvutia wanaume; 
anakerwa kuchagua mwendo wa kuwateka wanaume; 
anachukia, anachukia mwisho wa kuchukia; lakini 
atafanyaje? 


Mgeni wa mwanzo wa Kazija alifika mnamo saa 
tatu za usiku. Naye Kazija alikuwa tayari kumpokea. 

Kijana Mussa alipomwona mama-wa-kazi, alipigwa 
na mshangao. “Karibu bwanaangu miye, alikaribishwa 
Mussa mara tatu tatu, bali alisita palepale alipokuwa 
amesimama. Alimwangalia Kazija kwa jicho la upe- 
kuzi, akahusudu umbo la mwanamke huyu. Miezi sita 
sasa, Mussa amekuwa duwazi kwa mwanamke huyu. 
Toka kupambana naye, ameoza, hasikii haoni. Na 
mwenyewe Mussa, ijapokuwa alisema anajipumbaza, 
na kupoteza wakati, Jumamosi hata Jumamosi, 
alijiona taratibu anatekwa kwa mizungu, akaingia 
kiganjani, na lau kuwa si kwa kupangiwa siku na 
mwenyewe Kazija, Mussa angalipenda akutane na 
Kazija kila siku. 

Unapowakadiria umri, Mussa alikuwa mtoto 
mdogo kwa Kazija. Mwanzo, siku ile waliokutana 
Kilabu ya Tafrija, na pale Mussa alipoungama na 
kushitakia hali, Kazija alimpasulia wazi, “Bwana 
we, s'taki ukware wa kitoto enn; kama una hamu 
ya kulewa na kucheza densi, na tunywe na tucheze, 
kesha kila mtu ashike njia yake ende zake. Usini- 
zumbulie mengine; mapenzi, mapenzi, unajua ma- 
penzi, mtoto mdogo hapo ulipo? Jipime wewe 
mwenyewe na unipime na mimi; ke, ubwabwa wa 

shingo haujakutoka, nende nikakukomaze kwa 
nini? A-a ila hilo!” 

Mussa aling'ang'ania, na ingawa aliitwa kipora, 
hakuwa mtu wa kuvunjwa moyo na kutolewa kwa 
urahisi namna hiyo. Anaposhikilia pahala, hushi- 
kilia ndi ndi ndi. Huwa duduvule, haachi mpaka 
atobowe mti. 

“Mdharau biu, hubiruka,” Mussa kilimtoka kipande 
cha jawabu alipokuwa akisakata naye dansi Kazija, 
huku kumbimbi za ubataani zimemsimama. Kwa 
hakika hiyo haikuwa dansa tu kwa Mussa bali kayaya 
ya chini kwa chini. 

Kama kawaida Kazija hakuwa na pupa. Si kama 
alikuwa akitwazwa na utoto wa mwana wa mtu, ata! 
Angalimlaghai yeyote. Mkubwa au mdogo, kwani 
bahari kaitia yeye chumvi? Si hilo alilochelea bali 
alitaka kuhakikisha mustakabali wake kwanza kabla 
ya chochote. Vipi atamvamia mwanamme tu? Mla 
nyama ya nguruwe, huchagua iliyonona. Na kwa 
kweli yeye hafanyi laana kwa kupenda, ila ni kwa 
sababu ya ukosefu. 

Basi ndiyo, lazima ahakikishe mchumo wake, na 
kwa hivyo kwanza hujifanya hapendi, hataki, hajali 
wala habali. Yaani yeye si rahisi hata hivyo. 

Unataka watu wazima, halafu mambo yasije 
yakakuchachafya a-a, sitaki kuja kuliliwa na mwana 
wa mtu miye. Au unataka kunijua Kazija nilivyo, 
ukesha utokomee? A-a, babu we, nituwe.” 

“Hebu nitazame, nimeelekea wa hayo?” Mussa 
alikamata nguzo nyingine. 

“Kwani una chapa?” 

“Sina chapa, nina nia.” 

“Ah, khh, wacha kunichezesha mimi kayamba, 
nimeshapita mote humo baba.” 

La, kwangu bibiye. . . kwangu hakuharibiki 


3 


jambo, na kwa kweli, nyoyo hazipasuki, wangu 
ungefedheheka...” ; 

Kazija alimchuja Mussa, akashangaa naye. He, 
Si mtoto huyu, ana maneno ya kumtoa nyoka pa- 
ngoni. Sijui kayapata wapi! 

“Na ungefedheheka kweli kwa huo uzushi wako. 
A-a, katafute pengine babu pa kuutua wimbo wako.” 

“Nimekusudia ujenzi.” 

Mmmmm,' alisimanga Kazija, huku akiushu- 
mburua mdomo wake kwa bezo. 

Huyu hapa mwanamke. Si mwanamwali halisi. 
Hajaolewa hata chuo kimoja, ila mbuji wa ujane. 
Hakika jina la mwari halikumwafiki, ila si wa kupitwa 
kwa dharau. Na hivyo si uwongo, Kazija huwapiku 
wanawali wengi wa kileo. Kajiweka kawekeka. 
Anashtua unapomwona. Hilo ndilo umbile lake 
kwa jumla, likichanganyika na mizungu, ana nyingi! 

“Siwi mwanaserere, bwamdogo,' Kazija alinyanyua 
unyusi, akamtazama Mussa kijicho upembe, “babu 
we, hutanitia mikononi, halafu ukaniacha nifedhe- 
heke.” 

“Nakusudia ujenzi,” Mussa alirejea msemo wake. 

Kama mjenzi jenga,” Kazija alicheka kicheko cha 
askirimu kilichoyayuka ghafla na kuziba vidu vina- 
vyopasua mashavuni pake. 

“Nipe'nafasi,” Mussa aliomba. 

Nafasi Mussa alipewa. Akathibitisha udhati wake 
kwa majani mawili ya shilingi mia mia yaliyomtoka 
usiku ule. Wakanywa na kuburudika kwa vileo na 
mazungumzo matamu matamu pale kikaoni pao. Saa 
nne za usiku ndipo walipochawanyika. Mussa alipewa 
ahadi kuonana na Kazija siku iliyofuata. 

Baadaye Kazija alitambua kwamba alikuwa na 
sababu kubwa ya kumkubali Mussa. Kwanza, Mussa 
alikuwa mtoto wa Bwana Maksuudi. Na hilo lisio- 
nekane dogo. Kazija alikuwa na deni alilotaka kum- 
lipa bwana huyu kwa ajili ya shoga yake Farashuu. 
Na sasa Kazija aliyavuta maneno ya shoga yake, 
yakamjia waziwazi. 

“Nimetendwa, nimetendwa shoga na bwana huyu. 
Kila nikikumbuka hulia...” 

“Ah, duniani kuna watu kweli, Kazija alilikata 
bumbuwazi lake. 

Na sasa miezi mingapi toka shoga yake alipokuja 
kumnung'unikia. Naye alimridhi na kumwahidi 
atalipa kisasi. Labda mwanamme anapooneshwa 
matendo hujitambua kuwa yeye ni mwanadamu 
pia; na kwa tamaa hiyo, Kazija aliona Bwana Mak- 
suudi au yeyote, atashika nadhari yake na kukaa 
pahala pake. Na leo, leo ndio siku ya siku... 

Kazija alimchukua mgeni wake mpaka chumbani. 
Uturi uliokuwa umehanikiza chumba ulilevya. Mussa 
alijitupa kwenye sofa. Mara akatiwa kisutu mkononi. 
“Kanga hii bwana,” alimwambia kwa sauti ya ulegevu 
huku mikono ikimfungua vifungo vya shati. Taha- 
maki kafungwa kanga ya kiuno, kabaki na fulana 
tu kifuani. Kazija mara alitoka kuelekea ukumbini. 
Muda si muda, Mussa alikaribishwa mezani. 

Kazija alikaa naye mgeni wake sako kwa bako. 
Vitambaa na makawa yakafunguliwa. Harufu tamu 
tamu zilimfanya Mussa alambatie mate. Ilikuweko 
treya moja ya vitoweo—kuku wa kupaka wa mbano, 
katika sahani yake; kuku wa kuchoma, mwekundu 
kwa pilipili aliyorembwa nayo, kuku wa makshai 


aliyekaukia, maini kidogo, yamechemshwa kwa 
malimau na kurashiwa pilipili manga, mnofu wa 
samaki wa kukaanga, kamba wakutokosa na zaidi 
chatne ya kuchachua kinywa. Hiyo ndiyo asusa 
ya dhifa hii. Tena kulikuwa na treya yenye sahani 
ya kababu, katlesi, kachori na sambusa—vijaza 
tumbo. 

Kazija alitayarisha pegi ya bia. “Haya na tuanze,” 
alishawishi. 

Mussa alipigwa na bumbuwazi. Kila siku anapo- 
kuja kwa Kazija huwapo asusa za ulevi, lakini leo 
mambo yamezidi. “Mbona gilasi moja tu?” aliuliza 
bumbuazi lilipokwisha mtoka. 

“Wewe kunywa tu, mimi leo najiona sina raghba 
ya mkanja.” 

Kazija hakujali gharama. Alitupa chambo kwa 
tamaa ya kunasa samaki. Pesa zake zimekwisha 
rudi mara kumi, na leo zikipotea haidhuru. Akili 
kichwani mwake. Wacha muda upite. 

Hapa ukumbini madirisha ni matatu. Mawili 
yameelekea barabarani. Yote ni ya vioo vilivyo- 
zibwa kwa ndani kwa vitambaa vizito vya mapa- 
kupaku. Taa moja ya umeme kwenye kiango juu 
ya ukuta inawamwaia anga watu hawa wawili walio- 
zama katika starehe, za Kazija kumlisha na kum- 
nywisha ,mwenzake Mussa, ambaye sasa kwa sababu 
ya nishai, anaporoja ovyo. 

. Saa moja nzima ilipita. Mnamo saa tano na robo 
hivi, Kazija alimkokota Mussa wake chumbani, 
yu chopi, kalewa analewalewa. Kitandani Mussa 
aliendelea kuporoja. 

“Give ..... give me shavuuuuu,' alikokota sauti yake 
kilevi. 

Hebu miye huko, usijitie wazimu, alikanusha 
Kazija huku akichekacheka. 

“Aaaaaa, nani wewe...” 

Kazija alitogwa na uchungu wake wa kila siku. 
Nani yeye? Nani tena kama si mwanamke. Na yule 
pale ubavuni pake nani? Si mwanamme? Mwana- 
mme... elimu bora kwa mwanamme, kazi bora kwa 
mwanamme, haki zote mwanamme. Mwanamke 
ni nani mbele ya mwanamme? Ni pambo lilioko 
ndani, pambo la mwanamme ambalo alitazame 
apumbae nalo. Alishike, ali. . . Nani? Mwanamke, 
mtumwa. Nani kasema utumwa umeondoka? Viumbe 
vya kupika na kupakua, kufua na kupiga pasi, kushika 
mimba na kuzaa, kuzaa, kuzaa, kuzaa kama panya... 
na kutawa na kutawishwa. Nafasi ya mwanamke 
bado haijatambuliwa. 

“Nani mbwa wako hapa unomwita we?” Kazija 
alikuwa kapanda mori. 

“Nani kama si wewe?” 

“Yamejiri vipi haya, au ndo ulevi, au umekusu- 
dia...” 

“Nakwita we, ulevi au si ulevi.” 

“Mjinga huja akawa mwerevu, na mwerevu akajutia 
werevu wake.” Kazija alikuwa akifoka. 

“Mwecerevu n'naaani, miiimi au...” 

“Mimi nd'o mjinga, lakini nastahili heshima, na 


ndio maana. .. ndio maana. ..' Kazija aliona taabu 
kumaliza. 

“Ndioooo maaaana hutaki. .. kwa. .. kwaaa. .. 
kwa nini baas ukaaala pesaaa zangu mpa. .. mpaka 
leoooo?” 


“Kungalikuwa na jengine la kukufanya bila kujitia 
hatiani ningalikufanya. Licha ya hilo ulitakalo wewe 
.... sitofanya katu, sitofanya... 

“Come on darling, alibembeleza kwa sauti yake 
nzito iliyojikokota. 

“Hebu miye usinipake mate ya kilevi.” 

“Leo siyo?” 

Leo tokea hapo. Kwani lini? Leo ndio leo, ase- 
maye kesho mwongo.” 

Kazija aliwaza shabaha yake aliyoielekeza. Saa 
sita kasoro dakika tisa. Saa sita kamili haiko mbali. 
Hapo -ndipo itakapojiri bayana. Atakapojua mbichi 
na mbivu. Na yale aliyoyaandaa yatasibu bila ya 
shaka. Ana hofu gani na yeye si wa mwanzo. ..? 
A-a, ya nini pupa, mambo taratibu. 

Mara moja moja moyo wake uliwahi kumbeza. 
“Huogopi mwanamke we,' alijiasa. 

“Ah, toka lini hata leo iwe ya pili. Labda si Kazija.” 

Where are you? What is in your mind ...? aliuliza 
mtaalamu wetu. 

“Nyinyi mliosoma, elimu yenu bure. Hamjui 
mnakotoka wala mnakokwendea. .. kh, usinisemee 
Kizungu miye. Si ndivyo mlivyotuweka? “Tusisome. 
Tuwe wajinga. Mtutawale na kutuparamia maisha, 
au sivyo?” 

“Okay ...naku...nakuliza...' 

“Una nini, hutoniliza mimi, utalia mwenyewe.” 

“Haaa. . . aaya, haya, na-ku-u-liza,” Mussa alitaja 
silabi moja moja, “Si unataka sarufi ya Kiswahili?” 

“Sarufi nd'o dude gani?” 

“Duuuude au grammar?” 

“Hayo jamani! A-a, si ulevi tu, na akili zimekuruka, 
aka! 

“Ndiiioooo, ma. . . maaaana yake miiimi n'na 
wazilimu.” 

'Sijataja wazimu mimi hapa.” Kazija alijipapatua 
mikononi mwa Mussa. 

“Nakuuliza baaasi, una...una... unafikiiiri nini?” 

“Nakufikiria wewe.” 

'Unanifikiria nini?” 

“Ngondo itokupata.' 


“Ha, haha, ha, ngo. .. ngondooo ngondo, ngondo 
gani?” 

“Ya kufumwa na babaako.” 

“Aaaaa damn it. .. wapi ataniona miijimi. .. ata 
akiniona bwa. . . bwamkubwa yule afa. .. atafanya 
niiini? Ye. . . yeeeye ana diiini yake, na miiiimi 
n'na yaaangu. Why sh... should I care?” 

“He, a-a, sasa umesema. Na hiyo aifanyayo baba- 
ako dini kweli, sikatai na mimi nd'o shehe mwe- 
nziwe.” 

“Naaani? Weeewe? Wewe she. . . shehe waaangu 
miiiye.” Mussa alimkumbatia Kazija. 

“Hebu, hebu,” alijipapatua tena,” usinikufurishe 
miye.” 

“Come on, wacha tustareehe.” 

“Utastarehe sasa hivi, ngoja tu.” 

“Ningoooje niiiini?” Mussa alijaribu tena kuvamia, 
lakini sasa alikamata hewa. 

“Hebu nipishe miye huko, ala, wanawake wote si 
sawa babu. Nikome kama ulivyolikoma la mamaako.” 


.... 


ki ka ka 


“Ko-ko-ko,” 

Kimya. 

“Ko-ko-ko,” 

Kimya. 

“Ko-ko-ko. ..” mlango uligongwa taratibu. 

Kazija aliruka kwenye kitanda kama mkizi, akam- 
kamata mkono Mussa, “Upesi,” alinong'oneza Kazija,” 
upesi ingia mvunguni, ingia upesi, mwenye nyumba 
kaja.” 

Mussa hakujijua, alijiona yuko mvunguni. Moyo 

ulimwenda mbio. Pumzi kifua tele. Damu ilimkauka. 
Macho kayatoa. Alitetemeka. Mwenye nyumba! Ali- 
fuata amri mara moja, akajizika mvunguni. 

Ndipo Kazija alipokaza kanga kifuani na nyengine 
akajitanda. Kisha akaelekea mlangoni kulikokuwa ku- 
kigongwa mlango. 

Mlango ulipofunguliwa, bwana mmoja kibarange 
hivi, mwenye kitambi kinachochungulia, kavaa koti 
na suruali ya lasi, viatu vya ngozi na kofia ya viua; 
mkononi kachukua bakora yenye nakshi za vikashata 
na kikamatio cha pembe ya tembo, aliingia ndani kwa 
bashasha na tabasamu iliyong'aa usoni. 

“Msalkheri bibiye,” midomo ya bwana Maksuudi 
ilipasua kicheko. 

“Alkheri bwana,” aliitikia Kazija kwa pozi. Habari 
za masiku?” Kazija alizidi kumwaia furaha mgeni 
wake. 

“Nzuri kimwana, za huku tu.” 

Za huku mbaya,” alijibu Kazija kimoyomoyo. 
“Nzuri bwana, nzuri, karibu. ... ingawa mtu hakaribi- 
shwi mwake.” 

“Karibu ya makaribisho hustahili kupata mgeni, 
ingawa kweli humu mwangu, lakini kwa siku ishirini 
na tatu, mtu akirejea kwake huwa mgeni kweli, si 

ajabu.” 

Ilikuwa kama Maksuudi anamtafuta Kazija kwa Ki- 
swahili cha ndani chenye maana kubwa. 

Wala si uwongo,” Kazija alimjibisha kijembe 
mgeni wake. 

Wakapita ndani, na Bwana Maksuudi akajipweteka 
kwenye sofa. Alikwenda kitandani akachukua moja 
katika kanga mbili alizokwisha zifukiza. Kisha akafu- 
luliza mpaka pale penye sofa ambapo Bwana Maksu- 
udi aliyekwisha vua kofia alikuwa kakaa. Kazija aliji- 
tupa kwenye sofa ubavuni pa Bwana Maksuudi, na 

kwa sauti nyororo alianza: “Leo nitakuvua mimi koti.” 


“Ah, hapa...hapana ne... neno,” Bwana Maksuudi: 


alibabaika. 

“Hebu uko,” sauti ya Kazija ilizidi kulegea. 

Kazija aliingia Kazini huku Bwana Maksuudi akike- 
nuakenua na kutabasamu. Aliona leo mapya. Hakuwa 
na jengine ila kutii amri. 

Kazija alitoka akaenda ukumbini kwake, na baada 
ya muda mfupi alirejea chumbani kwake. ' 

“Bwana chakula tayari.” 

Maksuudi alinyanyuka. Kazija mbele, Maksuudi 
nyuma, wakaenda ukumbini. 

Kwenye joto na vuguvugu kule mvunguni, Mussa 
baridi ya woga ilimshika na kitetemeshi kilimjaa. 
Mgonjwa wa baridi hafai kitu. Laiti angalikuwa nyoka 
au mamba, damu yake baridi ingalimshawishi kuhu- 
jumu. Lakini wapi, alikuwa mwanadamu, tena mwo- 
ga. Hofu ilimweza. Kijasho kikamchururika. Mvu- 
nguni hakukaliki nje hakutokeki. 

“Kazija. . . Kazija wangu,” Mussa alisikia sauti ya 
babaake ikimpenya masikioni mwake. 

“Naam,” aliitikia Kazija. 

Mchanganyiko wa mori, hofu na ari ya kidume uli- 
mtikisa Mussa mzima mzima, lakini alishindwa kwa- 
nza kufanya kitu. Lakini kila muda ulipopita, nafsi 
yake ilibadilika. Na hatimaye kayamba za Kazija na 
baabake Bwana Maksuudi ambaye bado hajamta- 
mbua, zilimfanya mtu si mtu, mnyama si mnyama. 
Atoke au asitoke? Lo, kivumbi. 


Ka 
“Na. .. unajua Kazija, mimi naacha yaaangu, nam- 


hini mke waaangu kwa kukufuata wewe, na wewe... 
mpaka lini? Enn? Mpaaaka lini? Hutaki, hutaki?” 

“Na watu unawadanganya kama wewe ni shekhe, na 
wengine unawadhulumu, uafriti na udhalimu kwa 
wanawake... na yote hayo. ..' alisema Kazija, kisha 
alisita, akamtazama Maksuudi. 

“Sikiliza, dunia hii hayendi bila ya pesa. Unapo- 
kuwa ukii ... unapokuwa kiongozi piga kelele. Taja' 
kila kitu lakini unapopata nafasi ya kula kula! Na 
mwanamke mwepesi wa kuliwa.” 

Kazija jasho lilimkatika. Alimtazama Maksuudi 
kama vile alikuwa kakabiliana na chatu! Huyu hapa 
mwanamke aliyepewa moyo wa ujasiri. Sea 
kumfanya chochote, mwanamme huyu lakini. . 

Kazija aliyawaza madaganya ya viongozi kama 
hawa, viongozi ambao nje hujionyesha kuwa wana. 
hisia na wananchi, na kumbe ndani kwa ndani ni ma- 
haini. Na huyu ndiye mtetezi anayetazamiwa kugo- 
mbea uchaguzi. Huyu ndiye atakayechukua maisha ya 
wanyonge mikononi mwake. 

Ndani ya moyo wa Kazija mlikuwa mkiwaka joto. 
Alitamani kufanya kitu ambacho kitamzuia Mak- 
suudi kuwadanganya watu, lakini alisita. Njia ya kum- 
komesha mtu kama huyu ilikuwa ndefu na ilihitaji 
ujasiri. Pupa isingalifaa. Kwa hivyo alirejea matao ya 
chini. Leo itatosha kwa hilo. aliloliandaa. Kulipa 
kisasi cha ndugu na shoga yake, Farashuu. 

“Kazija wangu, mbona mkali.” 

'Umeyataka babu, na utayapata, Kazija alijibu 
huku akionyesha kutobali. 

“Njoo basi,” Maksuudi alinyoosha mkono. Kazija 
aliukukutua. 


ko ka 


Dakika zilipita kuongeza masaa. Mussa bado ali- 
kuwa mvunguni. Alikuwa kama mahoka. Nadhari ili- 

yokuwa imempotea kwa muda mrefu, taratibu 
ilimrejea. Sasa mazungumzo ya Bi Kazija na Bwana | 
Maksuudi aliyasikia waziwazi. Na kila alipokuwa 
akiyasikiliza, nafsi yake ilimshawishi kufanya jambo. 
Mara Kazija alipasua kicheko. Mussa alifumwa na 
uchungu moyoni. Hamasa zilimchemka. Potelea 
mbali. .. Alitoka na kuvurumia ukumbini. 

Ukumbini alisimama imara mbele ya mahasimu 
zake ambao walikuwa wamempa mgongo. Damu 

.ilimpanda na kumshuka. Ulevi umemruka. Moyo 
wake ulisisimka kwa ari na ghadhabu. “Yule mwana- 
mme nani? What the hell do you think I am? alipa- 
suka kama radi. Bwana Maksuudi aliruka na kumka- 
bili mume mwenziwe. Kazija aligeuka taratibu. Mussa 
alihizika. Kumbe mume mwenziwe ni babaake! Ba- 
baake Bwana Maksuudi! 

Bwana Maksuudi alipigwa na mshangao wa ghafla. 
Walikutana uso kwa uso. Maksuudi alinyongeka na 
Mussa alibwagika na miguu ilimnyong'onyea. Zile 
hamaki zake zikatafuta pahala. Hakujua wapi. 

— Kazija alikwisha simama, akaanza kucharaza. 
Mambo yameshaanza kuhongera, bado kukamilika 
tu. ji 

“Eheeee,”' Kazija alipayukwa, “na bora ulivyotoka 
huko mvunguni. Bwana Maksuudi, mwanao huyo 
mwone mwenyewe. Vitimbi vyake nd'o hivi. Nime- | 
mwishia, he mtoto we! Akashikilia tu... au utanisuta | 
Mussa?” | 

Uwongo ba. . .' Mussa alitaka kumkata kauli | 
Kazija. 

'Jituze,” Kazija aliruka, “mchimvi we, unaotaka | 
kunichimba mimi na bwanaangu Maksuudi. Koma ji 
mwana wa kukoma!' Sasa Kazija alikuwa kapania 
kanga, na kwa mkono wake wa kushoto, katoa kidole JI. 
chake cha kati, ananuizia maneno yake. 

“Lo, utamsemesha hata bubu, aliendelea. “Nimei- 
shiwa nini hata nende na wewe? Wameshindwa watu 
kweli, itakuwa wewe kidude kibovu? Bwana Mak- 
suudi,” alimgeukia baba-mtu,”' nakuachilia mwanao 
umrudi mwenyewe. Ukiweza mle umbakishe macho.” 

“Nisamehe baba, mwongo mwanamke huyu.” 
Mussa alimpigia goti babaake, akasota mpaka chini 
ya miguu yake. 

“Mwongo miye?” Kazija alimsogelea Mussa; mwana- 
mke kakarambuka hampi nafasi Mussa kujitetea. 
'Kipi kilichokuleta humu mwangu? Si ukware wako 
tu? Umenikera siku ngapi. S'taki bwana we, s'taki. 
Wewe ni maharimu yangu, bwana. A-a, wapi, umeuma 
mtoto. Mwisho nikakutobolea wazi. Mtoto we, 
mimi mamaako. Wapi, umechichimaa mtoto kama 
kijiti, eh! Nikufanyeje na chadi zimezidi? Kitacho- 
nipa kukuhurumia? Ndipo nilipokufanyia kizungu- 
mkuti hiki. Kataa.” 

“Ba... baba...” 

“Sharaaab |!” Maksuudi hamaki zimempanda. Macho 
kayatoa. Alivuta hatua na alipomfika mwanawe alim- 
sukumia teke kidevuni. Chini. Kitambo kidogo... 
halafu, Mussa aliyepinduka kichalichali, alihisi mau- 
mivu yanampanda. Alipeleka mkono kidevuni. Damu 
ilikuwa 'ikimtoka. Na baba-mtu kakusudia. Mussa 
hakuwahi kukaa vyema, Maksuudi alinyanyua kiti 
na kumvurumiza nacho. Mussa upesi alikwepa na kiti 
kikaanguka chini. Bado hajapata nafasi ya kuinuka 
baba mtu alisogea. Mussa alijaribu kuinuka, lakini 
alihisi kizunguzungu. Tahamaki Bwana Maksuudi 
amemkalia juu ya kifua na vidole vyake vya mikono 
vimechopea shingoni pake. Mussa alianza kuuhisi 
mdidimizo. Pumzi zikaanza kumwia chache. Zikazidi 
kuwa haba kila vidole vilivyozidi kuchopea. Mussa 
alishika mikono ya babaake imara. Alizuia kwa 

nguvu, bali baba-mtu alizidi kukaba. Mussa aliko- 
roma, kipovu kikamtoka. 

Toba,” Kazija alijipa kushtuka. Kilikuwa kilio cha 

f mamba. Ngoma aliyoianza ilikuwa inachapukia. | 
“Toba mtauana. Bwana Maksuudi utaua.” | 

“Wacha niuwe, ya nini mbwa huyu kuishi!” 

Hila moja ilimjia Mussa kama umeme. Aliachia | 
mikono yake pale ilipokuwa imeshika ya babaake. 
Hima Mussa alichopeka vidole vyake machoni mwa 
Bwana Maksuudi. Dawa hiyo ilifaa. Bwana Maksuudi 
alisita na mara akapiga ukwenzi. Aliachia shingo ya 
mwanawe kwa hiari yake. Kwa wepesi wa ajabu, 
Mussa alimsukuma nyuma babaake kwa nguvu. | 
Huyo Maksuudi alisinukia. Mussa hakujua vipi, ali- 
chopoka na kanga ya kiuno na fulana ya shumizi, 
akatokomea. 

Kazija alikufa kwa kicheko. Alicheka mpaka 
machozi yakamtiririka. Muda ukapita. Maksuudi 
alijizoa pale chini, akamwona Kazija kamchutamia 
mbele yake. 

“Masikini bwanaangu umeumia. Bwana Maksuudi, 
hamkuzaa mtoto, mmetoa maradhi tumboni. Yule si 
mtoto...” 

“Yule si mtoto, na wewe si mwanamke,” macho ya 
Maksuudi yalikuwa yakiwaka moto. 

Kazija alisimama wima. Alisimama kwa ghadhabu. 
Alimtazama Bwana Maksuudi kwa susuiko, susuiko 
ambalo Maksuudi hakulifahamu. Akamwona Kazija | 
akibedua mdomo wake. 

“Mimi kweli si mwanamke... na wewe kwako toka 
lini mwanamke kuwa mtu? Wangapi umewatenda. 
Umemsahau Farashuu na mwanawe? Mwiba ucho- 
meako ndiko utokeako. Na huu Bwana Makusuudi ni 
mwanzo ... ni mwanzo tu.” Kazija alikupuka, bila ya 
kumtazama Bwana Maksuudi. 

Chumbani, Maksuudi alijua kupachua nguo zake. 
Hima alizivaa na bila ya kwaheri alifungua mlango 
na kutoweka. 

Sura ya 2 


JANA... 
Jana sio leo. Kweli Maksuudi alikuwa mchochole 
| na ni wazi kwamba anatokana na ukoo wa kifanya- 
kazi na kikulima. Ni kweli kwamba hapo kale imani 
yake ilikuwa thabiti. Alikuwa mtetezi wa haki na 
kiongozi shupavu, mpaka dakika ya mwisho. Yeye 
ndiye aliyekuwa miongoni mwa waasisi wa Chama 
. cha Mwafrika. Naye alijitolea kwa nia, mvua na jua, 
panda shuka, nenda rudi. Kifungo, vitisho. na visasi 
vya watawala, vyote havikumshtua wala kumrejesha 
? . nyuma. Alitaka kuona kwamba nchi yake inajigo- 
mboa, na wanyonge, wafanyakazi na wakulima wana- 
jitawala. 

Na hivyo ndivyo ilivyokuwa. Kweli ilipodhihiri 
uwongo ulijitenga. Uhuru ukapatikana, mkoloni 
| akatoweka. Lakini kumbe nia ya Maksuudi ilikuwa 
| nyingine kabisa. Na kweli roho ni msiri. Hapana 
aliyeijua nia ya Maksuudi. Ilijificha moyoni mwake 
na kupea. Maksuudi aligombania uhuru wa nchi 
yake kwa tamaa kwamba wakitoka wale watu weupe, 
yeye atakuwa mmojawapo atakayekamata nafasi 
zao. Na hasa kwa vile ni mtaalamu, kasoma dini 
sana, na ni mcha Mungu, atakuwa na ngao kubwa 
ya kufichia utashi wake. 

Fadhila ya nchi yake na imani ya ndugu zake, 
wanyonge, wakandamizwaji na wanyonywaji, wali- 
amua kumpa madaraka, kwa sababu walimwamini | 
kwa msimamo wake. Akawa ni Mkuu wa Wilaya 
na tena kiongozi wa chama. Baada ya muda alifanya 

aliyofanya. Macho ya wengi yakamwona. Akavuliwa 

mbeleko; na kwa sababu bahati yake ni nzuri, alivi- 

shwa kilemba cha utumishi mwengine. Akawa ni 

mkurugenzi wa Shirika la Bima la Taifa. Lakini, 

kama hapakupita kitu, Maksuudi alisahau yote. 
Naleo... 


Gari la aina ya Cortina lilikuwa likingojea mbele ya 
mlango wa jumba moja kubwa la ghorofa. Dereva 
wake alikuwa ameegemea mlango wa gari akiwaza 
kazi gani aliyoifanya kutwa ile: 

“Leo nimekwenda marikiti kununua nyama ya 


bwana. Niliporudi .nilitumwa kwa dobi kuchukua 


nguo za bwana. Tena nikenda kununua sanduku 
la chupa za bia, nikazipeleka Rudi kwa yule bibi... 
nani vile... Bibi... Kazi. .. Kazija, ndiyo Kazija... 
Niliporudi nilikwenda nyumbani kwa yule Mzungu 
Mjerumani. Sijui huyu Mzungu ana siri gani na Bwana 
Mkurugenzi. . . ah, ndio kazi zao hawa mameneja. 
Nikenda. . . nikenda mwingi, mote kwa ajili ya bwana 

. na huku ndiko kujenga kwangu taifa. Mimi na 
bwana.” 

Punde dereva alisikia hatua za viatu zikiteremka 
ngazi kutoka mle ndani ya jumba. Alitoka kwenye 
mawazo na kujiweka tayari. Rashidi, dereva wa 
meneja, kila siku alikuwa na hadhari asimwae unga 
wake. Hivyo, alikaa makini, jicho katunga mlangoni. 
Muda si muda, mlango ulifunguliwa. Bwana mmoja 
mwenye heba alichomoza. Kavaa kanzu ya melmel, 
koti na suruali ya lasi. Kichwani kadengua kofia 
nzuri ya viua na miguuni viatu vya buti vyekundu. 
Vinang'aa. 

Hima dereva alifungua mlango wa nyuma wa gari. 

Bwana mkubwa aliingia. Taratibu dereva aliufunga | 
mlango huku anamwangalia bwana akijiweka sawa 
kwa kuvutavuta koti lake. Akapunapuna kanzu 
yake na kuweka sawa kofia. Tena akatazama saa 
yake ya mkono. Saa nne za usiku. ; 

“Twende,” aliamrisha. 

Upesi upesi dereva alifungua mlango wake, akaketi 
kwenye takia. Safari tayari. 

Wakati huo ndio Bwana Maksuudi alipokwenda | 
kwa Kazija na kupata aliyopata. 


AA Wa | 


Jumba la Bwana Maksuudi tuliite “Kasri la Wa- 
. tawa'. Ni kasri kwa kimo chake, heba na uzuri ulio- 
listahili. Na ni la watawa, kwa sababu ya kukimwa 
kwa waliomo humo, mbali ya mwenyewe Bwana 
Maksuudi aliyejiekea kutoka nje kwa kazi tu, au pale 
alipokuwa na shughuli muhimu ya kibinafsi iliyohitaji 
usimamizi wake. Zaidi, wale watumishi wake wanao- 
ruhusiwa kuingia na kutoka. Waliobaki walikuwa 
watawa. Na hawa hasa ni wawili, Bi Tamima, mkewe, 
na Maimuna, bintiye. 

Saa sita za usiku, kuamkia Jumapili, wiki ya mwi- 
sho wa mwezi. Wakati kama huu kwa desturi, nyu- 
mbani mwa Bwana Maksuudi mngalikuwa kimya na 
kila mtu angalikuwa akigeukia ubavu mwengine. 
Isipokuwa Bwana Maksuudi, ambaye kama si kuwa | 
leo ni Jumapili ya mwisho wa mwezi, angalikuwa 
amebaki peke yake, lama saa hizo, na taa zake za 
therea ghorofa ya tatu zingalionekana kuwaka usiku | 
huu wa manane kumwashiria yeyote aliyepita chini | 
kuwa Bwana Maksuudi alikuwa yu macho. Na kwa 
mbali kama angalitega sikio angalisikia sauti iliyojaa 
madaha ikiteremka kwa maghani ya nyuradi alizo- 

kuwa akizisoma. Saa za ibada! 

Lakini leo katika jumba hili Bwana Maksuudi 
ameshatoka. Na hii ilikuwa kawaida kwake. Juma- 
mosi kuamkia Jumapili ya; mwisho wa mwezi, 
lazima Bwana Maksuudi atoke akalale pahala fulani, 
au kama alivyosema mwenyewe, akafanye ibada 
kwenye kaburi la shehe wake. 

Baada ya kuondoka Bwana Maksuudi tu, hauku- 
pita muda, yakatokezea mengine. Bi Tamima alishi- 
kwa na uchungu. Watu wote walikuwa wa macho 
wakimsikiliza akipaparika na kumwombea salama. 
Bi Tamima alikuwa akipiga kite na kugaragara juu 
ya kitanda chake. Maimuna, binti yake, chozi lina- 
mtiririka, akimpoza moyo na kumbembeleza. Alitaka 
mamaake aridhi shauri la kupelekwa hospitali, au si 
hivyo akaitiwe daktari. Bi Tamima alikataa katakata 
mashauri yote mawili. 

“Mama usifanye mchezo “vyo. Ikiwa kuogopa 
kuvunja miko ya nyumba hii, tusiogope. Naivunjwe 
leo hiyo miko. Hujui utazaa vipi, mama. Tutangojea 
. idhini ya mtu asiyekuwepo, wala tusiyemtarajia 
kurudi saa hizi? Hatorudi hapa mpaka wiki ishe. 
Basi yeye baba hatofahamu kuwa ilibidi tukuchukue 
hospitali au tumwite mkunga hapa?” 

Mtoto alishauri vyema, bali mama-mtu alichelea. 
Aliogopa hasira za mumewe. Vitimbi vyake Bwana 
Maksuudi havikuwa vidogo siku hizi. Basi Bi Maimuna 
alistahabu kucheza bahati nasibu ya roho yake. 
Kufa kupona! Alistahabu kupoteza roho yake. 
Katu hakukubali kuuchezea mkareti ukamparura. 
Yatakapozuka ya kuzuka, yatakuwa yake. Kitakapo- 
mkwama kijiba, hatomwona Maimuna wala kidudu 
cha Maimuna. Yote yatakuwa yake. 

“Mm-u, mm-u. .. babaako hataki tutoke nje ila kwa 
ruhusa yake, na humu asiingie mtu ila kwa ruhusa 

yake.” Bi Tamima alimeza maumivu. 

Hamkani na wasiwasi haukuwa wa Maimuna peke: 
yake. Nani nyumba hiyo asiyeujua uzazi wa Bi 
Tamima? Anapokuwapo mwenyewe Maksuudi na ku- 
waita madakitari na wakunga anaowaamini, napo 
ulikuwa mashaka matupu uzazi wa bibi huyu, sikwa- 
mbii leo. Na mara ngapi madaktari walimwambia 
Maksuudi kuwa mimba ya pili, ingalikuwa bora kama 
Bi Tamima atazalia hospitali. Uzazi wake wa shida, 
na hospitali si nyumbani. Aaa, wapi! Mimba ya 
kwanza Tamima aliizalia nyumbani, ya pili nyumbani, 
na hii ya tatu ndiyo haina mkunga wala dakitari. 
Kwa hivyo leo wahka uliwaingia hata watumishi, 
ambao walionekana kushughulika. Mara waliteleka 
maji mekoni. Wengine wakalete mpira wa maji ya 
moto, mara wakalete pamba, mara wakateleke | 
tangawizi. Anaoumwa bibi, wanougua wengine. | 
Kila mtu mkaja tumboni, wanakwenda wakirudi 
hawalijui wanalolifanya. Hatimaye wakakusanyika 
mlangoni pa Bi Tamima, wakasikiliza uguo lake, 
huku wanangojea faraja yake. Ingawa walichoshwa 
na nuksi za Bwana Maksuudi, waliona kicho kufu- 
mbua vijaluba vyao, wasije wakaambiwa kidudumtu 
gani kilichotoa shauri ya. ... A-a, ikiwa shauri, itoke 
kinywani mwa Bi Tamima mwenyewe au kinywani 
mwa mwanawe Maimuna, kwani si mdogo tena. Wao 
lao jicho na sikio au sana kumtakia salama Bi Ta- 
mima, kwani hawana ugomvi naye. Wao wako tayari 
kwa lete hiki, rudisha kile, sogeza hiki, na hiyo ni 
kazi yao. Si haba kazi hiyo wameshaifanya, wanango- 
jea ukunga tu. 

Labda Biti Kocho ndiye aliyekuwa mtukutu. Kwa 
ujasiri wake na usemaji, alimwita Maimuna chemba 
kumdodofya. “Mwana, mamaako yumo katika hali 
mbaya, hwenda ikawa hatari, hiyari yako. Mwende- 

keze babaako. Hivyo mumche kwa jambo hili pia? 
Sikwambii mengine ambayo yamekupa wewe udode 
na kukosa mangapi mazuri ya ulimwengu huu.” Biti 
Kocho hakuwa na habari kuwa alikuwa akimtonesha 
kidonda cha moyo Maimuna. 

“Liwe hili la leo, la uhai na mauti,” aliendelea Biti 
Kocho, “hospitali na daktari potelea mbali, hata mku- 
nga wa kimwetu? Nd'o zitashuka mbingu akiingia 
humu huyo mkunga? A-a, makubwa jama. Japo 
kuwa mtu anakufa? Sana akija babaako sisi tuta- 
kufichieni, atajuaje? Na akija kwa meno ya juu, nani 
kamzalisha Tamima? Mimi nitapiga kifua na kuikabili 
hiyo nakama atakayoiteremsha, si basi?” 

Maimuna alikuwa katekwa. Kidogo alipambazu- 
kiwa na mambo na wasiwasi ukampucha. “Kweli 
mama,' aliitikia, 'shauri la kuita mkunga ni zuri, lakini 
mimi simjui mkunga yeyote, na nani atakayekwenda 
kumwita saa hizi?” 

“Hilo,” Biti Kocho alijipa kuemewa. 

“Ngoja nikamshauri mama,” Maimuma alifanya 
kama kutoka. 

“A-a-a-a-a, utayaharibu mambo. Ukimwambia ma- 
maako hatakubali, bora ashtukie tu ameshafika 
mkunga, atakuwa hana la kufanya. . . na anasikia 
lolote saa hizi? Hasikii la muadhini wala la mteka maji 
msikitini. Yuko bahari kuu. .. Mimi ningalikwenda,, 
lakini nachelea usiku huu peke yangu. Ningalipata 
mtu wa kufuatana naye. . . Namjua mkunga mmoja 
mashuhuri huko Madongoporomoka, je, utaniunga 
mkono?” Biti Kocho alimdokoa mwenzake. 

“Mimi!' Maimuna aliruka kwa hofu. 

“Kama si wewe nani?” 

Ah Bia ; 

“Kama unaona uzito mjukuu wangu basi, yatakayo- 
tokea mimi simo.” 


DA 


Maimuna alikuwa katiwa kati baina ya mambo ma- 
wili mazito. Aliduwaa kwa muda. Baadaye nafsi yake 
ikarudi. Aliwaza yaliyomkabili. Ya nyuma, yaliyopo 

Y na yatakayozuka baadaye pindi akitoka nje. Kutoka 
nje kwa Maimuna ni nadra. Shoti kwa shughuli iliyo- 
lazimu, napo hatoki peke yake. Na tena kwa gari. Ali- 
vumbikwa ndani na babaake na kwa kweli sasa ame- 
shaiva. Amenyimwa uhuru wa kutoka, naye amemtii 
babaake siku zote bila ya suali. Si kama haoni unyo- 
nge. Si kama hadhikiki. Anakonda na kudhiika na 
linalomkondesha ni utawa. Akikumbuka huona 
maonevu, hasa akisoma na kusikia kwenye redio 
jinsi wanawake wenziwe wanavyopiga hatua katika 
maendeleo yao na maendeleo ya nchi yao. Babaake 
amemtilia kila starehe alizohitaji yeye na mamaake, 
lakini hili halikufidia uhuru wake. Maisha yake yame- 
ingia kasoro. Ulikuwa upungufu ambao alikuwa na 
hamu kuukamilisha. Lini angalipata nafasi ya kuuka- 
milisha! Hiyo ilikuwa ndoto yake ya uhuru, uhuru | 
wa kuogelea katika hewa ya maumbile alivyopenda. | 
Kama angalipata fursa ya kutoka nje peke yake, an-' 
galijiwacha hewa ya uhuru imvae, imtapakae inavyo- | 
taka, na itapochoka, aitapakae yeye; aitapakae daima 
bila ya kikomo. | 

Huo ungalikuwa uhuru. Uhuru wa kuingia na | 
kutoka. Uhuru wa kuchagua alilotaka. Uhuru wa ma- | 
penzi, wa kupenda alichotaka. Uhuru wa kufanya | 
kazi na kupata riziki; riziki inayotokana na jasho 
lake. 

Anapofikiri hivyo, Maimuna huumwa, na baadhi 
ya wakati moyo ulimzaini ajinyakulie uhuru wake 
kwa nguvu. Akimbie labda. Atokomee kokote, 
kwenye maslahi au kusiko maslahi. Hiyo ingalikuwa 
nafuu kubwa kwake, lakini alihofu radhi za wazee. | 
Babaake alikuwa akimwambia kila siku, “Radhi za 

wazee ni fimbo kubwa ukizikosa.” Maimuna alihofu 
radhi za wazee wake, na zaidi alichelea litakalomfika 
mamaake. 

Lakini leo kuna faradhi. Hakuna kubwa lisilokuwa 
na kubwa mwenzake. Mtu kumwokoa mamaake si 
jambo dogo. “Mwana, usifanye mchezo. . .” kauli 
ya Biti Kocho ilimgonga tena Maimuna kichwani 
mwake. Ikamzindua. 

“Twende mama,” alijibu bila ya kufikiri zaidi. 

Mbele ya mastaajabu ya waliokuwepo, na bila ya 
taarifa ya mamaake, Maimuna alitoa buibui lake, yeye 
na Biti Kocho wakawa wanateremka ngazi kuelekea 
Madongoporomoka. 


KU ka 


Kwa Maimuna, nje ilikuwa pepo; na “ingawa ali- 
kuwa na dukuduku la uchungu wa mamaake pamoja 
na wio wa kuwa yeye leo amekuwa mtoro, hakuacha 
kuona raha ya msisimuo wa baridi ya majilio ya alfa- 
jiri. Upepo mwanana ulikuwa ukisowera, muda hata 
muda. Maimuna alijihisi mzito, na huku akiogelea: 
upepo uliolimbua mwili wake, miguu yake aliihisi 
kama yenye ganzi. Macho juu, alitazama kwa pupa. 
Aliona ajabu kila alichokiona. Ulimwengu mkongwe 
ulikuwa, mpya kwake. Maajabu, maajabu. . . kila 
kitu! Alifuata nyuma ya Biti Kocho aliyekuwa akio- 
ngoza njia. Moyoni mwake mlikuwa na simango 
lilomdadisi kwa nini mpaka leo hajakata pingu za 
utumwa. Moyo wake ulitogwa athari ya uzuri wa 
maumbile halisi -pamoja na pambo aliloliimarisha 
mlimwengu kusudi kuufanya ulimwengu wake uwe 
pahala pema pa kuishi. Wiano wa Maimuna na mazi- 


ngira haya ulikuwa bado utengano. Alitengwa nao 
kwa macho, pua, masikio, mikono na miguu. Alilo- 

liona lilikuwa geni. Alichokikanyaga kilimwogopesha. 
Alichokisikia kilikuwa miujiza. Alichokinusa kilikuwa 
mbali na harufu yake. Sasa alitamani zaidi. Alitaka 
uhuru wake. Alingojea lini bahati ingalimsadifia 
uhuru huo. ' 

Gubiko kubwa mbele yake, macho yanaduruduru, 
kushoto, kulia, juu, chini, Maimuna alifazaika, akam- 
fuata Biti Kocho kama zuzu aliyekumbwa uchawini. 
Wakasonga mbele. Sasa wameshaingia kwenye kiini 
cha mji. Wakapita kwenye vichochoro na barabara za 
humo mjini. Maimuna bado ameshughulika, anakagua 
kwa karibu majumba yale ambayo zamani aliyaona 
ndani ya gari au alipoyaangalia kwa dirishani pao. Ali- 
jihisi anapita kwenye mji wa ajabu. Juu, mbingu 
nyeusi mithili ya korani za babaake. Na nyota na 
mwezi ulikuwa ukimwaga nuru yake juu ya aridhi na 
kuangaza vilivyomo. Ilikuwa ajabu kuona Biti Kocho 
mpaka sasa hajashughulika na mwari wake. Kwa vyo- 
vyote vile, Maimuna aliona amesharora utamu wa nje. 
Ulikuwa mwanzo wa heri kwake, na hata ukikama- 
tana na shari baadaye, haikudhuru kitu. Ilikuwa 
furaha kwake. Furaha iliyoje! 


SA Sa 


“Naona macho juu, umemahanika,' Biti Kocho ali- 
mwanza mwari wake. Lilikuwa simango lililotolewa 
kiakili na kwa madhumuni yake. 

“Kile nini?” Maimuna aliashiria kitu mbele yao. 
Wakakisogelea. 

“Hili mama ni sanamu,” sauti ya Biti Kocho iliiga | 
utoto. ; 

“Sanamu? Sanamu la nini?” Maimuna aliemewa. sima 

“Hili mama ni sanamu la mashujaa wawili, mtu na 
mkewe. .. Hili ni jiwe mama. Jiwe limechongwa... 

tazama huyu mwanamme, amekatwa miguu, na huyu 
mwanamke amekatwa matiti. Tazama walivyo ku- 
mbatiana, tazama pia, wote michirizi ya machozi 
inawapita. Hawa wana hadithi pevu mama, lakini nita- 
kuhadithia kwa mkato. Hawa walikuwa mashujaa 
wawili walioteketeza kambi moja ya Mjerumani kwa. 
miundu na mishale na kuwaua wazungu wengi katika 
vita. Walikamatwa hatimaye na kufanywa kama wali- 
vyofanywa kwenye sanamu hilo. Baada ya sisi kupata 
uhuru sanamu hili limechongwa litukumbushe juhudi, 
ushujaa na mapenzi. .. Ah, mapenzi mama,” Biti 
Kocho alimbereuzia maneno mwari wake. “Mapenzi 
kitu kitamu mama kwa mwenye kupenda na kupe- 
ndwa. Si jambo la kuhadithia, huijui tamu ya pendo 
mpaka ulionje mama.” 

“Nitalionjaje?”' aliuliza Maimuna kwa mastaajabu, 
huku akilipapasa lile sanamu. 

“Utalionja mama kwa kupata mume akakuoa.' 

Mlikuwa na mseto wa mawazo kichwani mwa 
Maimuna. Mapenzi, anasema Biti Kocho, ni matamu, 
na mapenzi ni kutafuta mume. Mbona mapenzi au 
ndoa ya babaake na mamaake ni ndoa ya mateso, 
na mateso yenyewe ya upande mmoja? Anayeteswa 
ni mamaake tu. Na hivi alikumbuka uchungu wa 
mamaake. Kamwacha anachacharika kitandani. Haku- 
jua wakati gani na vipi atajifungua. Hivyo ingalipasa 
wajihimu kwenda kwa huyo mkunga. Lakini, ugeni 
wa mazingira, miujiza ya sanamu la mashujaa, na 
mshawasha aliotiwa na Biti Kocho juu ya mapenzi, 
aliona kizunguzungu cha mambo. Alipotahamaki, 
“Biti Kocho alikuwa kitambo naye. Akamkimbilia. 

“Mapenzi mama,' Biti Kocho alishika uzi ule ule. 
“Ah, mengi tukisema tutakuja kuambiwa tunataka 
kukuharibu mwana wa watu. A-a, bora ninyamaze, 
sisemi.” 

“Kwa nini mama? Sema tu, maneno yako hadi 
matamu.” 

“Si kuliko mapenzi mjukuu wangu, mapenzi ma- 
tamu zaidi.” 

“Ni... nisa... nisaidie basi...” 

“Utaweza lakini? Maana abebwaye hujikaza...” 

“N'tajaribu mama.” 

Biti Kocho hakujibu ghafla, alichukua muda. Ha- 
lafu, “Hapana cha kusaidiwa hata hivyo. Njia nyeupe. 
Sijui unachelea nini?” 

“Njia gani mama?” 

“Aaaa, usijifanye mtoto 'sa.” Alilazialazia Biti 
Kocho. 

“Kweli mama, sielewi unasema nini.” 

Kimya chengine. Miguu tu ndio iliyokuwa ikichu- 
ana na njia. Wakaendelea na safari yao. Na baada ya 
kitambo, Kocho alianza ukocho wake. 

“Wewe kiumbe ati, alitia udibaji maneno yake 
huku anajivutia kanga, 'isitoshe ni mkubwa tena 
hapo ulipo. Mtoto mwana mzima utaamka lini? 
Uboza tu!” 

'Uboza upi?' Maimuna aliuliza, nusu kaemewa 
nusu mnyonge. 

“Wewe ni wa kufungwa ndani kama kuku? Huyo 
kuku ana afadhali. Ikitaka iwe zama za utumwa, 
na sasa utumwa huo wakutawishwa umekwisha. Na 
hapo zamani, bwana akitawisha suria wake, si mwana- 
we.” 

Kulikuwa na mwamko mpya kwa Maimuna. Ali- 
waza, bali hakuona ukweli wa maneno ya Biti Kocho. 
Sasa utumwa umekwisha. . . umekwisha utumwa? 
Nini maana ya utumwa? Aliemewa. 

“He, mtoto wewe hodari. Ukaweza kujilimbika 
ndani mpaka leo! Mtoto gani wa kisasa anayekubali 
shonga hiyo. Lo! Heko mama, umepasi bila ya kiasi. 

Hatari.” Maimuna alizinduliwa kutoka lepe lake fupi. 

Sasa alijihisi mtu mwengine. Maneno ya Biti 
Kocho yamemfika ndipo na yamemjenga upya. 
Moyo ulikata shauri moja tu. Atapambana na baba- 
ake; na kinywa kikiamua, kitasema. 

“Nimechoshwa mama, basi tu sina la kufanya.” 

“Aaaa, hujachoshwa nawe, miguu Mungu kakupa,” 
Biti Kocho alikejeli. “Kama kweli umechoshwa, una- 
ngojea nini?” 

“Udogo mama.” Maimuna alikuwa mnyonge zaidi. 

“Udogo? Umeacha ziwa jana?” 


“Ata...” 
“Tena... .?” 
“Naogopa radhi za baba.” 


Sasa walipishana na watu zaidi kuliko wale walio- 
kuwa wakipishana nao nyuma. Biti Kocho aliipuuza 


kauli ya Maimuna kwa muda. Hatimaye alikuja juu 


kwa, “Mjukuu wangu, dunia furaha.” 

Furaha! A-a, furaha gani! Maimuna alijua kuwa ni 
muda mfupi tu, atarudi jela kufungwa na kutawishwa. 
Huku kutoka nje leo, ni dodesho la furaha. Ulikuwa 
uhuru wa saa moja. Kiu yake ya miaka ilikuwa kama 
iliyodondoshewa tone la maji, na badala ya kuzima, 
ilizidi kumchachafya. Sasa atakuwa katika mateso 
makubwa zaidi. Atateswa na yale aliyoyaona ambayo 
hajapata kuyaona. Sasa hamu ya uhuru itazidi kumta- 
mirira. Vipi atajiokoa? Atachelea mpaka lini? Lini 
atampasulia babaake mbarika? Na pindi akikataa, 
anajua la kulifanya. Atakata minyororo ya utumwa 
hatimaye. 

“Hebu tukazane,”' alimshtukia Biti Kocho akimwa- 
mbia. 

Bi Farashuu anaishi sehemu ya mwisho ya Mado- 
ngoporomoka. Huu ni mtaa wa makabwela, ambao 
unavukuta harufu ya uoza wa kila aina, wenye mashi- 
mo na makaro yanayoboboja maji machafu ovyo, 
wenye vibanda vya mgongo vyenye kushika tama kwa 
unyonge ulivyovisibu—ndani na nje. 

Nyumba ya Bi Farashuu ni mojawapo ya chache 
zilizotazamika. Imepakwa chokaa mpya karibuni. Ina 
vidirisha vyema kuta zote nne na mlango madhubuti 
wa msaji wenye nakshi za kutupia. Juu imeezekwa 
madebe. 

Kulikuwa na mbiringisho fulani wa vyombo huko 
ndani. Wageni wake Farashuu waliokuwa wameuka- 
bili mlango, walitambua kuwa waliowaendea wali- 
kuwa wa macho. ; 

“Nadhani wanasukuma mikate, anafanya biashara. 
Aa, Bi Farashuu utamuweza wapi wewe, mchumi , 
kwelikweli. Yeye kazi tu, hataki mchezo)” Biti Kocho 
alimwarifu Maimuna. 

Biti Kocho aligonga mlango. Mara ya kwanza, 
kimya. Mara ya pili, kimya. Mara ya tatu ndipo sauti 
ya Farashuu ilipozuka. 

“Nani?” 

“Miye bibi we.” 

“Wewe nani?” 

“Mimi Kocho.” 

“He, Kocho hizo mbona saa hizi?” 

“Eee bibi we, hebu fungua.” 

“Haya dada.” 

Baada ya muda mfupi wakasikia hatua zikifuatana 
na anga la taa likijia mlangoni na baadaye mlango 
ulifunguliwa. 

“He, mbona saa hizi? Kwema lakini?” aliuliza Fara- 
shuu kwa pupa. 'Eeee, kuna mgeni mwengine? Mimi 
nikidhani peke yako, kumbe.” 

“Ah, huyu ni mwana wa nyumba kubwa. Huko 
nifanyako kazi.” 

Farashuu moyo ulimwenda mbio. Hapo hapo mshi- 
pa wa kisasi ulimpiga, alipomwona huyo mtoto. 
Chadhabu zilimpanda. Alimwangalia huyo mtoto 
alipokuwa akiingia ndani, mpaka akakaa kwenye sofa. 
Mwisho Farashuu alihizika, akaona matendo ni ya 
babaake huyu mtoto. Isiwe kutafunwa na uvi akaonea 
tumba. Haina haja ya kuyafanyia pupa mambo. Ali- 
meza dukuduku lake. 

“Karibuni, he, mmenitisha! Usiku huu!” 

“Ata, hapana neno, ni kuhusu. . .” alijibu Biti 
Kocho, "hebu tukaseme kidogo.” 

Farashuu mbele na Biti Kocho nyuma, waliongo- 
zana chumbani. Biti Kocho alimkagua shoga yake 
Farashuu. Ni yule yule mwanamke mwenye mikogo, 
mkuza wa umbo, mwenye kugotama kwa kimo. 
Amevaa kanga za jicho la ngombe, moja kifuani na 
nyengine kajitupia begani. Damu ya Farashuu ilikuwa 
ya makubwani, lakini makupekupe ya uzee bado ha- 
yajamvaa, jamala yake bado imeacha sazo. Na hilo 
ndilo ambalo Biti Kocho alilokuwa akilihusudu kwa 
mwanamke huyu-—jinsi Farashuu awezavyo kuudu- 
misha uke wake! Ndio kwanza mkoko ualike maua. 
Na ,kwa mazowea, ni kama ulimbo, kwani kila alipo- 
“jiuliza Biti Kocho kipi kilichomvuta na kuungana 
naye hata kwa mambo ya hatari, katu hakukijua. 
Aliona anasikilizana naye, wakashirikiana, wakari- 
dhiana na kutumikiana. 

Wala si Biti Kocho peke yake. Kuna wangapi walio- 
kutana na kiumbe huyu, wakapata kuwa naye pamoja 
lau kwa siku moja, wakajikuta wametekwa kwenye 
mazoea bila ya kujua. Tahamaki wameingia miko- 
noni. 

Jiha ya Farashuu ni salama na upole. Shwari 

kabisa. Hakuna mtu baridi kama yeye; lakini kama 
maji ya mtungi, nyuma ya upole wake kuna kisasi 
unapomchokoza. Anayemtenda hujuta kuzaliwa. 
Mpaka sasa amedhihirisha kuwa hawezi kuvumilia 
kumeza mrututu. Haijulikani vipi bibi huyu akiishi. 
Hakika maisha yake yalikuwa ya wasitara hasumbuki, 
wa mbili havai moja. Aliweza kufanya kazi yoyote 
mradi iwe haina ujeuri na madamu ataimudu. Naye 
hakupata kazi ya mtaji hata hivyo zaidi ya biashara 
ya mikate ya kumimina au vitumbua. Na pengine 
alitunga vikuba na asumini au unapotokea ukunga 
huitwa kuutekeleza. Lalamiko lake kubwa ni juu ya 
kazi. Imani yake ni kwamba, mwanamke angaliweza 
kufanya lolote alifanyalo mwanamme, pindi akipewa 
fursa. Kwa namna hii tungalidhani kuwa Farashuu 
atakokonea umasikini wa sina sinani, kumbe kaupiku 
juu juu. Vipi? Haijulikani. ; 

Walifika chumbani, Farashuu ndiye aliyekuwa na 
kauli ya mwanzo, “Ahsante dada,” aliaridhia. 

“Nikwambie nini bibi we,” Biti Kocho alianza 
kucharaza, “nimemtoa mtawa wa watu. Nimempa 
maneno matamu. 'Nikamwonesha sanamu la mashu- 
jaa. Nikamtajia mapenzi. Nikamwona kajaa tele. . 
hatoki bibi, hatoki.” 

“Lo, ama wewe mchawi, sikudhani kama utaweza 
kumtoa kwa mizungu namna hiyo. Cheleko mama, 
cheleko, nakuvisha kilemba.” 

Pongezi hizo zilimwingia gegoni Biti Kocho. Aka- 
kenua. Kisha akaendelea kumwaia Farashuu yale 
aliyoyasaza, “Basi si hayo tu...” 

“Ehe, na yepi?” Farashuu hamu ilimwenda. 

“Nimekuja kukuchukua ukunga.” 

“Mwenye uchungu nani?” 

“Bi Tamima.” 

“He, mbona viroja?” 

yo mimba nd'o viroja?” 

“Hiyo kuja kunichu...” 

Ndiyo kwanza Biti Kocho akae juu ya kitanda, 
toka walipoingia humo walikuwa wamesimama. Na 
Farashuu naye alikaa kwenyejkiti. 

“Kwani nilikaa bure? Si ulinipa kazi, tena?” 

“La,” Farashuu alimfafanulia mwenzake mshangao 
wake, “nastaajabu hivyo kuja kuitwa miye! Hakuna 
madakitari?” 

“Umesahau wivu wa Bwana Maksuudi? Eee, hivyo 
kuja kukwita wewe imepita mizungu kweli.” 

“Ehe, ilikuwaje?” 

“Iweje? Bwana hayupo. Bibi anagaragara kitandani. 
Anapiga kite. Bibi tukamwite dakitari, mm-uu. Tuku- 
peleke hospitali, mm-uu. Yakanijia mawazo. Nikaona 
fursa ndiyo hii. Nikamwita chemba huyu mtoto 
wake. Nikamtia maneno. Nikamjaza pampu. Akajaa 
tele; Twende kwa mkunga, miye peke yangu naogopa. 
Buibui liko wapi, tukatoka, hata mama mtu hana 
habari. Kiba kibandika, kiba kibandua. .. madhumuni 
hasa ni kumtia mtoto mjini. Naye keshaingia. Ndani 
hatoki hatoki, hajatolewa tu! Tukenda huko nyu- 
mbani, tukambawibu mamaake. Akeshazaa tu naye 
atoke.” 

“Ama wewe mkocho kweli; umeyawaza haya saa 
ngapi?” 

“Bibi we, anokutenda mtende, mche asokutenda. 
Bwana Maksuudi alivyokutenda wewe je?” 

“Mimi nitalipa kisasi Biti Kocho. Bado nalia na 
kilio changu hakijanyamaza. Lakini sasa saa ngapi?” 
Farashuu. alitazama saa yake mezani. “Saa saba, 
kasorobo. Nadhani tutawahi.” 

“Kwani kuna nini hata tusiwahi?' aliuliza Biti 
Kocho kwa shauku. 

“La, pengine, Bwana Maksuudi atarudi leo kwake. 

Naogopa asije akatukuta huko.” 

“Harudi leo bibi we,” alijibu Biti Kocho kwa uha- 
kika wote. “Kenda kuzuru kaburi la shehe wake, na 
ati astaghafiru Ilah. Kwake husema anafanya ibada 
huko kwenye hilo kaburi. Hee, huyo Kazija nd'o ka- 
buri la shehe?” 

“Heheee, cheka Farashuu we.” 

“Kipi kilichokukuna ghafla hii?” Biti Kocho alisha- 
ngaa. 

“Si wewe hapo.” 

“Miiiimi!” 

“Hivyo kunambia kenda kuzuru kaburi, nalo kaburi 
kweli. Bwana yule mjalaana kweli kweli. Huficha ma- 
kucha yake kwa cheo chake na usalihina wake. Unya- 
ng'anyi, anao yeye. Udanganyifu, kaumbiwa yeye. 
Ukatili, wake pia; na huo uchafu, lo, lo, lo. . . lakini 
usimchezee mnyonge au mjinga, akierevuka! Leo 
amekomolewa, na bado ataumwa na nge kwa mdo- 
moni na mkiani.” 

“Eee, hayo mapya jama. Ikiwa kuumwa kwa mkiani 
nd'o tumemuuma sisi, kwa kichwani kaumwa na 
nani?” 

“Ngoja nivae buibui babu, nitakueleza njiani.” 

Alipokwisha twaa buibui lake, alikwenda uani ku- 
waarifu wanawali wake aliokuwa akiwalea, kuwa 
yeye anatoka na wao waendelee kusukuma maandazi 
na mikate ya biashara. Wakiona anachelewa waya- 
chome. 

Kwisha hivyo, Farashuu, Biti Kocho na Maimuna 
walitoka. Njiani Farashuu alimweleza yote aliyoyaa- 
ndaa yeye na Kazija hata wakamfumanisha Maksuudi 
na mwanawe. Iliwabidi wazungumze kwa fumbo, 
Maimuna asisikie mikasa ya babaake. 

Sura ya 3 


FARASHUU alimkuta Bi Tamima tayari tayari. Ali- 
kuwa kishavunja chupa na kitoto kingelizawa dakika 
yoyote. Farashuu aliingia kazini. Hima alimweka mja- 
mzito katika hali ya kungojea. Zilipita dakika chache, 
Tamima alianza kupiga kelele, ingawa si mwanagenzi. 

“Maji ya moto mmeshatayarisha?” Farashuu aliu- 
liza. 

“Tayari,” alijibu Bi Sada, mtumishi wa Bi Tamima. 

“Mbona wembe hamjaniekea? Uwe mpya 'vyo, 
tena muutie kwenye maji ya moto.” . 

“Ndiyo bibi.” Sada alitoweka kwenda kuleta we- 
mbe. 

Dakika tano zaidi zikapita. Bi Tamima akawa ana-. 
piga mayowe. “Yallah, Mtume, nakufa miye! Toba!” 
Almuradi kelele moto mmoja. 

“Haya natumvue nguo.” Farashuu akasaidiana na 
Kocho wake wakamvua nguo Bi Tamima na kum- 
tupia kanga. 

Bi Tamima akaumana na maumivu yake. Na kama 
kawaida, uchungu ulipozidi Tamima alianza kuusia, 
akadai talaka, akaomboleza. Bi Farashuu aliyekuwa 
kakaa kwa makini, alikuwa kimya, ila muda hata 
muda alimpa moyo mzazi. “Usiogope bibiye. Utazaa 
salama. Jikaze. Stahamili. Ndio ukubwa. Ndio kuo- 
lewa. Na wewe umezaliwa ati.” 

Wakati ulipofika, Bi Tamima aliuma meno. Haya, 
haya, kidogo kidogo; hatimaye Farashuu alimpokea 
mtoto. 

“Ng'aa, ng'aa,” kitoto kikahanikiza chumba. Ajabu! 

Safari hii uzazi haukumfanyia taabu. Alijifungua 
salama usalimini. Farashuu alipokwisha mpokea 
mtoto alikamilisha ukunga wake. Akamhudumia 
mtoto na mzazi. 

“Uwapi wembe?” 

Upesi Biti Kocho alimkabidhi Farashuu wembe. 
Farashuu alikata ukamba. 

“Leteni maji ya moto,” Farashuu aliamrisha. 

Maji ya moto yakaletwa. Aliyazimua maji na ku- 
mwachia Biti Kocho amwoshe mtoto. Yeye alishu- 
ghulika na mzazi. 

Kitoto kilipotiwa maji kilizidi kulia. 

“Haya, maji mmeshamwekea mzazi msalani?” 

“Ndiyo, Bi Mkunga,” alijibu Bi Sada. 

Mwanangu. . .' Tamima alikuwa na hamu ya 
kumwona mtoto wake. 

Mtoto aliletwa na kuwekwa usoni pake. 

Umepata kijanadume bibi,” alihakikisha Biti 
Kocho. 

“Naam, kaja bwana' alihakikisha Farashuu. 

Tamima hakukubali mpaka alipompekua mwana- 
we. Atakipa jina la babu yake, mzaa baba, ili Bwana 
Maksuudi afurahi. 

“Tangawizi tayari?” aliuliza mkunga. 

“Tayari,” alijibu mtumishi kutoka nje. 

“Mleteeni basi mzazi, achome uchango kabla haje- 
nda kujitia maji ya ujusi. Na jikoni wekeni fuka. 
Akesha koga, atakunywa fuka.” 

Huku Bi Tamima akinywa tangawizi, Bi Farashuu 
alimkumbuka Maimuna. Lakini mawazo hayo kwanza 
aliyawacha. 

Maimuna alikuwa chumbani kwake, hana roho, 
kajitupa kitandani, uso kaugubika kwenye mto 
ambao ulikuwa umeroa machozi. Alililia mengi. 
Uchungu wa uzazi wa mamaake, ulimpa alie sana. 

Tena alililia jitimai ya kutengwa na dunia—ukiwa ali- 


ozaliwa nao na kutarajia kufa nao. Alilia sana mpaka 
macho yakamwiva na kufanya viwingu vya kiza. 
Hakuwa na budi kujikatia kuwa ndio kesha rudi jela. 
Ulikuwa unyonge usioweza kuvumilika tena. Alikuwa 
tafrani kwa kila hali. Alilia hata akakaribia kusahau 
lile lilomkabili mamaake. 

Biti Kocho ndiye aliyekwenda kumwita Mai- 
muna. Alimkuta machozi kupukupu. Alikuwa katika 
uzito wa majonzi na kwikwi za kilio. 

“Mwanangu Maimuna, utalia mpaka lini? Unata- 
futa kujikondesha bure. Ikiwa mamaako kujifungua, 
kishajifungua salama usalimini. Umepata kidugu cha- 
naume. Hebu inuka ukakitazame. Hebu inuka ufurahi 
kidogo. Hebu changamka.” Biti Kocho alimpigapiga 
Maimuna mgongoni. 

Maimuna aliendelea kugugumka kwa kilio, hata 
kilio kilipokatika, ndipo alipoinuka. 

“Nyamaza mama usilie,” aliendelea kubembeleza 
Biti Kocho. 

Maimuna, kama aliyechomolewa, alikaza tena 
kilio. 

'A-a-a-a, usiwe hivyo 'sa; mimi unalolilia nalijua, 
usilie bure, mimi na Bi Farashuu tutakuchukua.” 

“Kweli mama?” 

“Kweli,” alijibu Biti Kocho huku akiongoza njia. 

Maimuna alikamata kingo ya kanga yake akajifuta 
machozi. Akamfuata Biti Kocho. Wakaelekea chu- 
mbani kwa mzazi. 

Mlangoni Maimuna alisita. Uso wake ulikuwa ume- 
sharabu mavune ya kilio na kiwingu cheusi cha damu 
kilijikusanya chini ya macho yake mekundu. Alimtu- 
pia jicho Bi Farashuu aliyekuwa akimchua mamaake 
tumbo. 

“Pita,” sauti mbili zilimwita pamoja, moja ya Fara- 


36 


shuu na nyengine ya mamaake ambaye sasa kidogo 
tumbo la zingizi limesita kumtafuna. Si haba amejifu- 
ngua salama. Na sasa alijihisi mwepesi kama kitaka- 
taka. 

Ghafla Maimuna alichopoka pale alipokuwa ame- 
simama. Mbio alikimbilia kitandani pa mamaake 
ambapo kidugu chake kidogo kilianza kulia. Hapo 
Maimuna alisita, akakiangalia hicho kitoto jinsi kili- 
vyokuwa kikilia huku kinatia vidole kinywani na 
kurusharusha viguu. Maimuna alikiinamia akakivuta 
vishavu na kukiambia, “Nyamaza bwana mkubwa, 
nyamaza. Baada ya kufika tu, kilio na vidole mdo- 
moni; unataka malaji?” 

“Ehe, kisha kuwa mja wa dunia ati,” Biti Kocho 
alitia shangwe, “anataka malaji tu hapo.” 

“Mlambisheni asali na shubiri kidogo,” aliamrisha 
Farashuu. 

Maimuna aliemewa kwa hilo. “Haijambo asali, 
. lakini shubiri?” 

“Ina maana mama,” alijibu Farashuu. 

“Maana yake nini?” 

“Si apate kujua tamu na chungu ya dunia.” 

“Bi Sada, lete hiyo asali na shubiri,” Biti Kocho ali- 
himiza. 

Punde asali na shubiri ililetwa, akapewa Biti 
Kocho aliyejiteua kwa kazi hiyo. Akaitekeleza. 

“Kwanza n'takulambisha shubiri enn bwanaangu,” 
akasema nacho kitoto kama mtu mzima huku anaki- 
lambisha shubiri. Kitoto kilipiga ukwenzi. 

“He, jamani, kinazidi kulia,” Farashuu alisikitika. 

“Nd'o uchungu wa dunia huo babu, kisilie! Inshalla 
kiwe kitoto cha heri kifae wake na wa wenziwe.” 

Alikikamata sikio, akakiambia, “Dunia shahidi 
baba, itakuandama tu, kutaka usitake. Nd'o tuna- 
kupika toka sasa, usilalame. Haya, na hii asali la- 

mba. . . nimekuwekea asali mwisho kusudi iwe zi- 
ndiko lako moja kwa moja. Rabi akujaalie, ghiliba za 
dunia zisikukute, au uzionje kidogo tu, ukisha uone 
tamu ya dunia moja kwa moja... lakini tamu isiku- 
levye ukaisahau dunia. Dunia duara, ukiichezea uta- 
chera!” 

Ajabu kuwa kitoto kilipokwisha lambishwa asali 
kilinyamaza. 

“Kimenyamaza ny'e,” alistaajabu Maimuna. 

'Kisinyamaze? Malaika wa Mungu hapo alipo. Ana- 
jua kila kitu, hawezi kusema tu.” 

Kwisha hivyo, taratibu Maimuna alinyerereka 
kitandani pa mamaake. Bi Farashuu aliyekwisha 
kumaliza kumchua tumbo Bi Tamima, alimkumbusha 
Maimuna, “He, mbona mama umesahau kumpa stahili 
salama mamaako.” ; 

Maimuna alihizika na kuona haya, 'akarejea na: 
'Pole mama,” akayarekebisha macho yake usoni pa 
Bi Tamima. Wakatazamana kwa muda. Halafu Mai- 
muna alipwesa na kurejesha uso chini. Kulikuwa na 
mchanganyiko wa mambo. Furaha ilijaribu kukaa juu 
ya majonzi, lakini majonzi yaliipindua furaha. Vitu 
hivyo vilivutana kwa muda ndani ya nafsi yake, 
kila kimoja kinataka kichomoze mwanzo. Kama ni 
furaha, ni kwa sababu ya kupata salama mamaake, 
na kama ni msiba, ni kwa sababu ya kutwikwa mzigo 
mzito. Lipi lingekuja mwanzo katika hali hii? Lipi? 
Machozi au kicheko? Maimuna alibaki kutetemekwa 
na midomo, pua, mboni, nyusi, kope, mikono, miguu 
na hatimaye mwili wote ulimtetemeka. 

“Una nini Maimuna?” Hata sauti ya Bi Tamima ili- 
kuwa na kitetemeshi. Alifadhaika. 

Majonzi yalishinda hatimaye. Maimuna machozi 
yalimpokonyoka, hakuwa na kizuizi. Yakamtiririka 
kwenye mashavu yake laini na kufedhehi undani 

wake—undani ambao mpaka sasa ameudhibiti na 
kukataa kumpa mamaake. Hasa katika hali ile. Pindi 
akijua kuwa leo ametoka nje kwenda kumwita 
mkunga, si atammaliza kabisa? Na amwambie aliyo- 
yaona na yale aliyoyakuta. Amwambie kuwa yeye 
amekwisha kata shauri kumkosa yeye mamaake na , 
Bwana Maksuudi babaake, ikiwa hayo ndio malipo 
ya uhuru wake; kuwa yu tayari kukosa radhi zao, yu 
tayari kukosa lolote lao, bali aende katika ulimwengu 
mpya. Alitaka azaliwe. upya, alelewe upya, akuwe 
upya, asomeshwe upya, aishi upya katika ulimwengu: 
aliokuwa kanyimwa kuishi. Alitaka aguse, ashike, 
avamie, aonje, ale, anywe, akoge, avae,.atembee ka- 
tika dunia mpya. La, hatomwambia mamaake. Ata- 
toroka peke yake, akaishi mbali na wazee wake. Ata- 
ondoka kimya kimya, aende popote. Aaaa, aliku- 
mbuka. Haitakuwa popote, kwani Biti Kocho na 
Farashuu wamekwisha mwahidi watamsaidia. 

“Mtoto mbona hivi,” aliuliza Farashuu huku akim- 
shika bega Maimuna, “mamaako uchungu: wa uzazi 
haujamwisha, wewe unakwenda angua lio mbele 
yake. Unamchanganyishia matungu hivyo. Haifai 
mwana. Hebu twende huku.' Farashuu alimshika 
mkono Maimuna. Na Maimuna alimfuata. 

Walikwenda mpaka msalani. Huko Maimuna alita- 
kiwa amtilie maji mkunga anawe mikono. Na huku 
Maimuna kakamata kata anamtilia maji, Farashuu 
alimwanza, “Hebu nambie 'sa, unalilia nini?” 

Maimuna alinyamaza kimya. 

“Maana naona linalokuliza si la mamaako tu, yeye 
ameshapata salama; sasa kinakuliza nini?” 

“Ni... nime. . . choooka.' Maimuna alizidi kulia. 

“Usilie...” 

.— Muda ulipita. Maimuna akaendelea kumtilia maji, 
Farashuu, ambaye taratibu aliendelea kuisuuza mi- 

kono yake. Hatimaye alianza mizungu yake. 

“Mimi naujua msiba wako mama,” Farashuu alisita 
kiasi cha kumteka Maimuna, 'na nitajaribu kukusai- 
dia, ingawa kukusaidia kwangu kutanitia hatarini. 
Babaako ni mtu mkubwa. Akija kujua kuwa mimi 
ndiye niliyekusaidia kutoroka, si itakuwa mambo ya 
kufungana? Basi nataka uniahidi. Ukija ukikamatwa, 
kwa vyovyote utakavyofanywa na babaako au nani, 
mimi usinitaje.” 

“Sikutaji mama, Maimuna aliruka kwa shangwe; 
“wallahi mama sikutaji, aliendelea kwa sauti iliyoloa 
machozi. 

“Haya basi nyamaza usikilize.” 

Maimuna alinyamaza akawa anamsikiliza Farashuu 
kwa makini. 

“Sikiliza, mimi nitatoka sasa hivi. Nitatoka peke 
yangu. Nikishatoka, wewe utasubiri kidogo. Ukesha, 
chukua buibui lako utoke; lakini hakikisha kuwa 
unatoka kwa siri. Usionekane na mtu yeyote. Fuata 
barabara moja kwa moja, hutokwenda mbali sana, 
utanikuta mimi nimepoa nakungojea. Ukitoka ujifu- 
nike gubigubi. Usiku wa leo utalala kwangu. Kesho 
asubuhi nitakwenda kukuficha pahala. Babaako 
hatakuona maisha.” 

“Haya,” alikubali Maimuna. Huo utakuwa mwanzo 
wa uhuru wake. Mambo si hayo! 

Walipomaliza mazungumzo hayo, Farashuu alirejea 
chumbani kwa mzazi. Alipokea ujira wake wa uku- 
nga, akawaaga jamaa, na katika pitapita za kuaga, 
alimnyanyulia unyusi Maimuna. Wakafahamiana. 
Mkunga aliteremka ghorofa na kutoka. Biti Kocho 
ndiye mtu mwengine pekee aliyejua mipango hiyo. 

Sasa ilikuwa wazi, Maimuna akitoka, itakuwa 
katoka mwenyewe. Hakutoka na Biti Kocho wala 
Farashuu. Biti Kocho ndio yumo ndani, na mkunga 

ametoka peke yake mbele ya macho ya watu wote. 
Biti Kocho hakujali kwa lolote. Hapana ambaye 
angedhani kuwa kule kutoka naye Maimuna kwenda 
kwa mkunga ndio kuwe kumehusika na kukimbia 
Maimuna sasa. Na hata kufahamike hivyo, nani 
ambaye angalithubutu kumtaja Biti Kocho nyumba 
ile ila mwenyewe Bi Tamima, ambaye yeye haku- 
mwona alipotoka naye? Likija suala la kuleta mku- 
nga, hilo tu, Biti Kocho ni kiasi chake. Wala haumpigi 
mshipa. 

Baada ya kitambo kifupi, baada ya kutoka Fara- 
shuu, Maimuna alivaa buibui lake, akanyatia kwa 
ustadi na kutoka bila ya kuonekana na mtu yeyote. 
Baadaye waliungana na Bi Farashuu wakaelekea 
Madongoporomoka. Walipofika huko ilikuwa saa 
nane unusu. Watoto wameshasukuma mikate na 


kulala. 


41 


Sura ya 4 


BWANA Maksuudi ilimbidi arudi kwake kwa miguu. 
Kituo cha teksi kilikuwa mbali na kwa Kazija. Na gari 
yake imeshaondoka, ameagana na Rashidi dereva 
wake aje kumchukua Jumamosi nyengine. Baada ya 
ibada zake. 

Usiku ulikuwa shwari. Upepo umesita. Labda uli- . 
mwia ugeni Bwana Maksuudi. Ilikuwa kiroja ku- 
mwona bwana mkubwa kama yeye anapita mwahala 
kama humo na wakati kama huo kwa miguu. Mradi 
hakukuwa na kilichotikisika. Kilichouma ni kiza 
kinene kilichomvaa mpita njia kila upande. Bwana 
Maksuudi kidogo kidogo aliacha mabakio ya Karonga 
kule ng'ambo, akawa anaingia mjini Liwazoni. 

Alikuwa amekwenda mwendo mrefu. Maumivu 


yakawa yanaanza kumpekecha kwani hakuzowea 


mwendo wa miguu wa safari ndefu kama hiyo. Hata 
hivyo, hakuwa na budi kusonga mbele. Alipofika 
katikati ya uwanda alichapuka, kuyaepa machaka 
ya Mungu na tambarare lililonyooka. Hapa ni pahala 
ambapo mara nyingi watu walibiginywa. Maksuudi 
leo hakuwa na budi kuvuka uwanda huu. Huku akite- 
temeka, alijivuta haraka haraka na kuukata uwanda 
salama usalimini, na baada ya mwendo wa haja, 
aliingia Liwazoni hasa. Mwishowe alikaribia kwake. 


EE, K 


Nje, alipokuwa kasimama mlangoni, Bwana Mak- 
suudi alianza kubaini kwamba, kweli paka akiondoka 

panya hutawala. Ndani bado taa zilikuwa zikiwaka 
mfululizo. Takriban kila chumba. Hiyo ilikuwa shaka 
kubwa kwake. Wakati huu, alitarajia jumba lake liwe 
ganjo lenya ukimya wa kaburi. Alizisikia harakati 
waziwazi zimeuma ndani. 

Ng'aa, ng'aa, ng'aa,” alisikia sauti ya kitoto ki- 
changa. 

Hiyo ilimjuulisha jambo moja tu—Tamima amesha- 
jifungua. Lakini nani aliyekuwa mkunga? Au amezaa 
mwenyewe bila mkunga? Jawabu ya suala lake ilimpa 
kutunga jipu jipya, jipu lililochipua kifuani pake. 

“Ng'aa, ng'aa, ng'aaaaa,' kitoto kiliendelea kulia. 

Maksuudi alikuwa kaganda hapo kama pande la 
barafu. Alikuwa anajaribu kuzizuia hamasa zake. 
Alihisi baridi kali, lakini kijasho chembamba kilim- 
toka. Nadhari yake ilianza kufanya kazi upesi upesi. 
Alijua la kufanya. Alitia uso matuta. Joto likampa- 
nda, damu ikamchemka. Alikuwa mtu mwengine 
sasa, tayari kwa lolote. Kishampandisha wa kwao. 
Alibonyeza kengele. 


Kwa wakati huu, nyumbani mwa Maksuudi ume- 
shaingia mtafaruku wa kupotea Maimuna. Wasiwasi, 
hofu na wahka umemvaa kila mtu. Na wote hao si 
lolote kama mwenyewe mama-mtu. Alikuwa karukwa 
na roho. Baada ya donda msumari wa moto; maumivu 
juu ya maumivu. Kwa muda huo mfupi alikwisha 
waza na kuwazua mangapi! Kila alipokaa na kufikiri 
alimwona Bwana Maksuudi kamsimamia kama nduli. 
Mungubariki ana siku sita za kumtafuta mwana wa 
watu. Asaa hwenda akamwona. Na sijui itakuwaje, 
itakapofika Ijumaa hawajamzumbua Maimuna. 

“Jamani mmemtazamatazama uzuri huko?” Bi 

Tamima alikumbusha watumishi wake kwa sauti 
dhaifu. 

“Tumelisha jumba bibiangu, alijibu Biti Kocho. 
“Tumemsaka kila kipembe.” 

“Mtumeeee,' Bi Tamima alikamata kichwa, “mwana 
wa watu. .. Amemjia bilisi gani sijui. Tuseme katoka 
nje? Au kamfuata yule mkunga?” 

“Maimuna alikuwemo humu humu ndani. Kawahi 
kuingia chumbani mwake. Kimya, kimya. Aka, 
kumbe hayumo! Jumba hili ni mzimu nini? Labda 
mna shetani anoiba wanawali. Mambo jamani!” Bi 
Eduu alipiga kofi kumaliza maneno yake. 

“Na mii... miimi n...mnki. .. ta ta taka ku ku ku- 
sema hivyo hii. . . vyo,” aliongeza Bi Mtumwa kwa 
kigugumizi chake. 

“Isije ikawa mtoto kapotea 'vyo,' Fikirini, kimbau- 
mbau cha Mungu, alitoa fikra zake. 

“Ndiyo, lakini katoka saa ngapi mbele ya macho 
yetu?' Sauti ya Bi Tamima ilianguka chini mwisho 
wa kauli yake. 

“Labda katoroka,” Biti Kocho alisema. Watumishi 
wote walioitwa kusailiwa na Bi Tamima walitaza- 
mana. 

“Ikiwa katoroka,” Biti Kocho aliendelea bila kupa- 
twa na macho ya watu wote waliokuwepo ambayo 
sasa yalimgeukia yeye, “basi kenda wapi? Au... aaa, 
nasikia kengele hiyo. Nafikiri huyo...” 

“Hebu nenda mama Kocho ukamfungulie mlango,” 
aliamrisha Bi Tamima aliyekuwa kalala kitandani. 

“Ndiye huyo nadhani.” Biti Kocho alijitia kukubali 
huku akiacha chumba na kuelekea kwenye ngazi, aka- 
teremka chini. 

Bi Tamima roho haikumpa. Alisimama, akawa 
anafuata nyuma kidogo kidogo. Alikuwa anamhamu 
Maimuna kwa mawili na matatu. Kwanza amwone 

salama. Pili amwulize lililompa kutoka nje. Tatu, 
amnyonyowe kama atajitia wazimu. Woga ulimwo- 
ngoza amwahi Maimuna kabla hajafika chumbani 
kwake. Alijikongoja huku akihadharisha watumishi 
wake. “Jamani, kila mmoja alimeze hili enn. Msidhani 
yatakuja kuwa yangu peke yangu yatakapomfika 
Bwana Maksuudi. Mtego wa panya huu 'vyo.” 

“Nani atakayethubutu b'ye. Patakuja kuzuka 
muuya wa nyumba nzima hii. Lo, nani asiyejua 


wazi. ... eee, hamaki za Bwana Maksuudi?” alijibu Bi. 


Shomari aliyekuwa kabeba kitoto nyuma ya Bi 
Tamima. 

Bi Tamima na umati wake walipita na kupituka 
vyumba. Mapambo ya fahari yalikuwa shahidi wa 
mzazi aliyekuwa akiongoza rubaa, tayari ameshau- 
chonga ulimi wake. Walifika ukumbini. Na hapo Bi 
Tamima alisita aliposikia hatua zinakurubia kutoka 
ngazini. “Nitamngojea hapa hapa, aliamua hatimaye. 
Bi Tamima alikaa kwenye sofa na watumishi waka- 
baki wamesimama, wameduwaa hawajui la kufanya. 
Bi Shomari alikivinavina hicho kitoto. 

“Atanambia leo Maimuna,” alianza Bi Tamima, 
kwa hamaki, '“atanambia anatoka wapi! Lo, mtoto 
huyu anataka kuwa kiparamoto ukubwani. Kageuka 
mung'unye. He, miaka yote ya utawa haikufanya 
kazi. Anatafuta kuuliwa na babaake, aniulishe na 
mimi. Tutakuja kuliwa nyama mbichi hapa. Lo, mu- 
ng'unye kesha kazi, kenda haribikia ukubwani!” 

Kadiri kauli yake ilipomalizika, ndipo moyo wake 
hapo hapo ulipogutuka. Aliusikia waziwazi ulivyo- 
kuwa ukidunda. Alipaparika pale kwenye kiti alicho- 
kuwa kakaa, na hapo hapo alisimama, hata hakujua 
vipi. Damu ilimruka, akachuchupaa kama samaki 
aliyeruka mwamba. Hakuweza kufurukuta ila alibaki 
kutumbua macho akimwangalia ziraili wake ambaye 

sasa alikuwa kisha msimamia mbele yake. Hata 
mdomo wa Bi Tamima ulikwama, ukawa u wazi vile 
vile, asiwe na la kusema. Hakukuwa na vilikuwaje 
vikendaje, mambo yalikuwa wazi kabisa. Yule pale 
mbele yake ni Bwana Maksuudi na yeye ni Tamima, 
wamekabiliana, katikati hatua moja baina yao. Usa- 
lama wa Tamima ulikingwa na hatua hiyo. Ama kweli 
siku anayokwenda uchi mtu, ndiyo siku anayoku- 
tana na mkwewe. 

Na hilo lilimlegeza. Msisimko wa ghafla ulimfuma 
na mishipa yake ya hisia ilimsimama. Baridi nye- 
mbamba ilimvaa na hakujua imetokea wapi. Hofu 
kubwa na kiwewe kilimjaa. Hakujua nini aseme, au 
vipi aepuke king'irimoto hicho. Alibaki kugwaya, aka- 
jua ataula mumbi. 

Roho imemjaa joto, Maksuudi alisimama anatete- 
meka kwa hamaki. Kichwani mwake mkururo wa 
mambo wyalipigana. Hatua iliyobaki kufikia - pale 
mkewe alipokuwa amekwama, kwake sasa ilikuwa 
safari ya mwaka mzima. Mori na pumzi moto ziki- 

mwenda. Macho yalimtoka pima nzima. 

“Nani kaharibika ukubwani,” radi ilipasuka hati- 
maye. . . “Kakuzalisha nani? Yuko wapi Maimuna?” 
Masuali haya yaliulizwa dabal-moja. Fazaa, kichaa 
na ghadhabu zilizidi kumea. 

Tamima, miguu haishiki tena, alianza kulia. 

i “Nakuuliza wewe Tamima. . .” Maksuudi alikuja 

juu, kamwelekeza mkewe bakora ambayo aliiche- 
zesha kwa mujibu wa mwanguko wa maneno yake. 
Tamima chozi lilimdondoka. 

“Unalia? Hata bado hujalia. Yuko wapi Maimuna?” 
alibweka. “Na ikiwa umezaa, nani kakuzalisha? 
Nakuuliza tena? Alisogea nusu hatua akamgusisha 
mkewe ncha ya bakora ambayo kwa Tamima ilikuwa 
ncha ya kitara. Alifahamu vilivyo maana ya kugu- 

sisha ncha ya bakora hiyo. Lakini hakuwa na jibu. 
Alianza kushahadia kimoyomoyo. 

“Hakuna mwenye mdomo nyumba hii?' Maksuudi 
aliwageukia watumishi huku akizungusha bakora yake 
katika hewa. Kila mtu alikuwa katiwa maji. Wote 
waliufyata, Biti Kocho tu ndiye aliyejikazakaza. Hofu 
ilimtawala kila mtu, ikawanyweza walionywea, 
ikawatetemesha waliotetemeka, ikawarejesha nyuma 
waliorejea, na waliobaki waliganda hapo hapo kama 
waliogongomelewa misumari. Lakini hapana aliyethu- 
butu kujibu. Kwa hakika hakukuwa na jibu. Na kwa 
dakika hii, nani ambaye angalithubutu kusema mbele 
ya unyago wa Bomba na Mti-mafuta? 

Kimya kikaendelea kutawala. 

“We we, we, we, we paka, we mwanaharamu,” Mak- 
suudi alimgeukia tena Tamima. “Wallahi nitakupiga 
leo, nikubakishe kope tu.” 

Kimya chengine. 

“Utasema husemi?” 
piga kelele na kutikisa bakora yake hewani. Tamima 
huku akitetemeka, alirudi nyuma. Wote waliokuwepo 
walimeza pumzi moto. 

“Maimuna yu wapi naseeeemaaaa. Ilikuwaje? Alaa, 
ndiyo mambo yako haya? Nikiondoka mimi wewe 
hutawala enn? Unamtorosha mwanangu na wewe 
mwenyewe unajiuza siyo? Yuko wapi Maimunaaaa?” 
Maksuudi ilimtoka bakora ambayo ilianguka juu ya 
kichwa cha Tamima. Tamima alipiga usiyahi mkubwa 
akaanguka chini. Muda ulipita. Maksuudi alihema 
kwa ghadhabu na Tamima aligaragara. Baadaye 
Tamima alipopata upumzi, alitupa mkono pale alipo- 
pigwa bakora. Damu ilikuwa ikimchururika. 

Biti. Kocho aliruka pale alipokuwa kasimama 
akawa anamwendea Bi Tamima, lakini Maksuudi 

alimtua, “Eeeee, e-c-c-e, usisogee hapa. Usichezee 
moto!” 

Wakati huu, kati ya watumishi wote, hapana aliye- 
baki hapo, zaidi ya Biti Kocho na Fikirini ambaye 
kwa woga wake alijitahidi kuubandua mguu, lakini 
haukubanduka.. ; 

“Labda dharuba hiyo itakuamsha kidogo na kuku- 
weka tayari kujibu masuala yangu.” 

Bi Tamima hakujua jengine la maana; na udhaifu 
wake, alinyanyuka taratibu pale alipokuwa kapi- 
nduka akajivuta kusogea kwa mumewe. Alipofika 
karibu yake, alianguka na kumpigia goti. Alimsogonea 
mumewe amlani bilisi. “Ni. . . nisameeeeehe bwaaana 
Mak-maksuudi, si kosa languuuuuu; Maimu. . . na 
kakimbiaaaa. . .” Tamima alilia kwa nguvu. Chozi 
labda lingalikuwa kinga. 

“Si kosa lako? Si kosa lako een? Si kosa lako, 
enhe, kosa la nani? Langu? Sema, kosa langu? Kosa la 
nani basi?” 

Maksuudi alitupa bakora yake na sasa aliupapatua 
ukanda wake kiunoni. Aliuvuta na kuanza kumcha- 
raza nao mkewe. 

Raaap! Ukanda ulitua juu ya mwili wa Tamima. 

“Mtumeeee,' .alisalia Tamima huku akiangukia 
meza iliyokuwa na buli na vikombe vya kahawa vya 
fedha. Hivyo akaenda navyo chini pamoja. Maksuudi 
aliendelea kumpiga Tamima kanda za mafamba. 
Tamima hakujua njia ya kujikinga. Maksuudi aliende- 
lea kucharaza. Tamima zilimtoka mtume nyingi. Ha- 
kuwa na hila wala rai ya kujiokoa. Pale chini alibaki 
kusota kitango-malele na huku Maksuudi akimrapua 
kwa ukanda. Akamwandama ukumbi mzima. Vitu 
vya mapambo vikaanguka. Maksuudi aliendelea 
kumrapua Tamima; mara kipembe hiki mara kipembe 
kile na mara amvute mkono amlete katikati ya 

ukumbi. Ilikuwa hujma isiyokuwa na mwombezi, na 
Maksuudi alipiga kama mwendawazimu. 

Biti Kocho aliyeona Tamima atakufa alisogea, 
“Bwana Maksuudi, msalie mtume. Tokea hapo Ta- 
mima ameshapoteza damu nyingi kwenye uzazi na 
pigo namna hii utaua. Yeye hakuita mkunga wala 
hakwenda hospitali kuzaa. Amini Mungu, nimem- 
zalisha miye.” 

“Wacha uzushi mwanamke we,” Maksuudi alimta- 
zama Biti Kocho. Macho yalikuwa yamemwiva. Ali- 
kuwa kama mbwa mwitu mwenye hasira. “Wacha 
uzushi,” alimgeukia Biti Kocho huku amekamata 
ukanda mkononi, akawa anamsogelea huku akifoka. 
Lakini Biti Kocho alisimama tanda kabisa. Alijua, 
ili aweze kuokoa nafsi yake na kumwokoa Tamima, 
alihitaji kuwa jasiri. Lazima asimame kidete na kum- 
kabili mwanamme huyu kidume. Maksuudi alipoona 
badiliko hili alinywea. Na kweli Biti Kocho alikuwa 
kapoa. Na hasa Maksuudi alipolipima tambo la bibi 
huyu, alijua Biti Kocho si wa kuchera. Kwa kweli 
kulikuwa na masafa mafupi baina yao, lakini Mak- 
suudi alihizika. 

“Kucharaza kwako pigo, hakutabadilisha ukweli 
kuwa Tamima nimemzalisha mimi, Kocho jicho la 
chuki lilikuwa linamwenda. 

“Wewe mkunga toka lini,” Maksuudi hatimaye alii- 
pata kauli yake. 

. “Tokea leo, baada ya. .. penye mauti mtu hufanya 
lolote kumwokoa mwenzake. Kee nishukuru wewe. 
Tungefanya nini na sisi tuliogopa kuvunja amri yako 
bwana? Bi Tamima anachacharika kitandani, nifanye 
nini? Nimemzalisha. Nyinyi wanaume mnadhani 
kuzaa mchezo. Usingalimpiga mkeo namna hii ukam- 
zidisha ndwele. Hamna imani nyinyi.” 

“Unanambia nini?” | 

WA ; 


“Nakwambia huna imani,” mshipa wa ujuba Biti 
Kocho umeshamsimama. ; 

'Unanambia. .. unathubutu. .. kama umemzalisha 
Wewe haya. Naiwe hivyo. Mtanambia nini kuhusu 
Maimuna?” ; 

Jambo jengine hilo,” Biti Kocho alimkatia. ; 

“Ni Hile lile, alibweka Maksuudi huku akikukuta 
ukanda wake. 

Biti Kocho aligeuza uso. Macho yake yalitua kwe- 
nye picha kubwa ambayo ilikuwa ikining'inia uku- 
tani. Alimwangalia yule mbwa mwitu aliyekuwa 
akimfukuza paa mdogo aliyekuwa kapigwa risasi ya 
mguu. Nyuma bwana mwindaji anafuata na bunduki 
yake. Paa yule hakuwa na mwombezi ila yale ma- 
chaka na magugu. Kwisha kutosheka na picha hiyo, 
Biti Kocho aligeuka, na kama aliifahamu kwa namna 
aliyotaka aifahamu ile picha, alisema kwa bezo, jeuri 
na dharau: “Jinga likierevuka, Bwana Maksuudi, 
mwerevu kaumia.” 

Maksuudi hakung'amua lolote kwenye fumbo hilo. 
“Hatukuja kupigana mafumbo hapa,” alibweka tena. 

“Sikiliza Bwana Maksuudi, Maimuna ndiyo kwanza 
leo atoke. Siyo kama unavyosema wewe kuwa mwizi 
ni siku arubaini. . . Hapana anayejua hapa kenda 
wapi, wala hapana aliyemwona akitoka ndani.” 

Tamima alikuwa akiguna, akiugua na kulia. 

'Muhali, muhali,” alichemka Maksuudi,” nyinyi 
nyote shauri moja. Chungu kimoja. Unamkinga 
mlaanifu mwenzako tu. Maimuna katoka mwenyewe. 
Toka lini.na kwa sababu gani?” aliendelea kuhuruju. 

“Suala hilo jiulize mwenyewe. Sisi tunataka tukuu- 
lize wewe. Mtoto t'aa aliyekubali kutawishwa toka 
mdogo hadi leo, kwa sababu gani katoroka?” 

Maksuudi alimsogelea Biti Kocho. Biti Kocho ali- 
rudi nyuma kidogo. 

“Usiingilie mambo yasiyokuhusu mwanamke we. 
Wewe nani humu? Nani wewe nyumba hii? Paka u 
nusu. Kinakuuma nini wewe, mimi kumtawisha 
mwanangu?” 

'Ala, mbona mnapokaa kwenye vikuza sauti 
mnapiga kelele wanawake wasitawe, wanawake hivi, 
wanawake vile. Alaaaa, mkuki kwa nguruwe, kwa 
binadamu mchungu.” 

Maksuudi alishangazwa kwa kauli hiyo. Mwana- 
mke huyu anataka nini? Mbona anakuja kwa meno 
ya juu? Sasa ameshaingia bahari nyengine na mazu- 
ngumzo yake kayaelekeza pabaya. Wanawake kama 
hawa wameenea siku hizi. Ati hujidai kudai haki zao. 


Wanajuaje siasa hawa wajinga, watu... “Eee, katafute 
kifuu na mchanga uchezee, usijitie kwenye mambo 
usiyoyajua.” 


“Kumbe bwana wewe mjinga een. Yupo mtu asiye- 
jua siasa dunia hii? Wadanganye hao wasiokujua, 
mimi nakujua vilivyo.” ; 

Jicho la Maksuudi alilomtazama Biti Kocho lili- 
kuwa jicho la chuki na kisasi. Wangapi watu kama 
hawa . waliojiingiza katika mambo yasiyowahusu, 
ambao amewanyamazisha wasiseme daima. Na 
mwanamke huyu alikuwa akitafuta lake. 

Kuna jambo moja ambalo Maksuudi alilisahau. 
Kwamba penye unyonge mapambano hayeshi, na 
unapomnyamazisha mnyonge mmoja, ni kama 
kuwapalilia wengine. Hili alikuwa halijui, na kama 
alilijua amelisahau, au cheo na ulwa aliopewa na watu 
ulimsahaulisha wapi alikotoka. Alijipa kumpuuza 
Biti Kocho akamgeukia mnyonge wake Tamima. 
Wewe umemtorosha mwanangu ndiyo? Sema.” 
Alisogea, na msogeo wake haukumkalia vyema 
Tamima. 

“Nimekoma, nimekoooma bwanaangu. Mimi daima 

nakutii. Sijapata kukwendea kinyume wala kuku- 
vunja. Wala sikuweza kumuuza mwanangu. Siwezi 
mimi.' Machozi yalikuwa yakimtoka. Huku anatete- 
meka, alimpigia tena magoti mumewe. Ndipo Mak- 
suudi alipopata nafasi ya kuikamata mikia yake ya 
nywele na kuivuta sawasawa. 

“Biti Kocho niombeeeee,' alipiga ukwenzi. “Mtume 
simama. Biti Kocho niombeee, weeee nakufa, Ta- 
mima aliendelea kupiga mayowe. 

“Kufa!' Maksuudi hakujali. 

“Nakufaaa!' alipaza sauti Tamima. 

“Usssss! Nyamaza!” Maksuudi aliweka kidole chake 
cha shahada midomoni pake. Kesha kama umeme 
alimwachia nao mtani Tamima. Huyo Tamima alipi- 
nduka chini, bali hima alisimama, alipoona kumpigia 
goti mumewe kutamuulisha. 

Biti Kocho hakujua vipi, alitimka, akaenda kusi- 
mama mbele ya Tamima. Akamficha mgongoni pake 
ili kumkinga—jicho linamwenda duru, kipaji kimepiga 
peto, malaika yamemsimama, midomo inamtetemeka. 
Alikuwa simba jike. “Sasa kama unataka kumpiga 
Tamima, tupige sote.” Hilo lilitosha kumfahamisha 
Maksuudi, Biti Kocho alikuwa mtu wa namna gani. 
Ule upole wake wa zamani, ile ridhaa yake kwa tajiri 
wake kwa sababu ya utumishi, yote yalikuwa siri 
kubwa 'iliyoficha umbo la ndani la bibi huyu. Na 
Maksuudi alipoangalia tambo, kimo na uzima wa bibi ; 
huyu alihakikisha tena kuwa Biti Kocho ingawa ni 
mwanamke hakuwa tani yake. 

Tokeni, tokeni, alifutuka, “nyumba yangu muione 

aa.” 

“Afadhali ya hayo, Biti Kocho alikejeli, “lakini 
mimi ni mfanyakazi. Huyu ni mkeo, mbona unatutoa 
hali moja?” 

“Ndiyo, nakutoweni kwa hali moja. Nyote muione 

paa nyumba hii, Maksuudi alijibu kwa hamasa. 

“Usijitie uzulufu na ubabaifu. Umeshafahamu 
nimekusudia nini. Sivyo mtu anavyomwacha mkewe 
hivyo.” 

Hilo lilimchoma Maksuudi. “Kakwambia wewe 
kuwa anataka talaka siyo?” 

“Eeee, kwani nini maana ya kutwambia nyumba 
yako tuione paa. Mimi ndiyo, huyu mkeo jee? Si ina 
maana unamwacha?” 

“Tokea hapo,” Maksuudi alipanda ari, “mnataka 
talaka siyo?” 

“Nani? Mimi hukunioa bwana mkubwa, una nini?” 
Biti Kocho alimsafii Maksuudi. 

Hiyo 'una nini”, ilizidi kumkereketa Maksuudi, aka- 
ona ama kweli bibi huyu kafika mbali. Amethubu- 
tisha namna hii? Kategemea nini? Kurumbiza kama 
Biti Kocho anasema na bwana kama yeye kama vile 
anasema na kurumbiza wenzake! Kwa hakika Mak- 
suudi alikuwa kawezwa. 

“Wewe Kocho unanijibu mimi maneno hayo leo!” 

“Kama unaweza nifumbe mdomo wangu.” 

“Wewe uliyezowea kunita mimi bwana, leo...” 

“Mabwana zaidi kuliko wewe sisi tuliwaondoa. .. 
na penye haki sioni uzito kukwita jina lolote unalo- 
stahili. Na ujuwe kuwa wakati utafika pia wanawake 
kuonekana watu, ala!” 

“Basi tokeni wewe na huyo afiriti mwenzako, na 
hii talaka yake.' Akatoa kitabu na kalamu kwenye 
mfuko wa koti, akachana karatasi na kuandika talaka. 

Wakati wote huo Bi Tamima alikuwa akilia kwa 
gugumio. Hasa pale Maksuudi alipoamua kutoa 
talaka. Hakujua alilofanya kwa mumewe. Jitihada 
yote aliyofanya kwa kiumbe huyu, hakupata wema. 
Ama kweli binadamu mzito. 

Na liwe hilo la kuvumbikwa ndani, useme embe 

mbichi mbali na mengine mengi aliyoyakuta, naye 
Tamima daima alikuwa radhi kumridhi mumewe. 
Alipiga moyo konde na kujiasa.. “Tamima we, usiye 
mbele wala nyuma, tekeleza amri za bwana upate 
muradi wako.” Basi alifunga kidemu kutekeleza suna 
na faradhi za ndoa, lakini wapi. 

“Hii talaka,” Maksuudi alimtupia nayo Tamima ile 
karatasi aliyokwisha iandika. Tamima alinyoosha 
mkono na kuiokota talaka yake. A 

“Mwa. . . mwanangu je?” Tamima bado hajanya- 
maza kilio. 

“Mwana gani? Huyu mchanga? Maana wana wawili 
Umewaharibu na kuwapoteza wewe. Sasa nikupe na 
huyu wa tatu siyo? Ukamuuwe siyo? Ehe, kwanza 
utamlisha nini? Utamvisha nini? Nenda kamtafute 
Maimuna na yeye mwambie asirudi nyumba hii aione 
paa,” Maksuudi alipayukwa huku anarusha mikono 
kama mwenda-wazimu. 

Twende Bi Tamima, dunia wasaa,” Biti Kocho 
alimkamata mkono Tamima. “Kama bwana huyu 
hajalelewa na mamaake, atalelewa na ulimwengu.” 

“Shika adabu yako,” Maksuudi alikuja juu. 

“Na zako zikushike,”' Biti Kocho alimkatia jawabu 
Maksuudi. 

Wewe, usinichezee mimi, hunijui unasikia tu. 
Niulize uzuri huko... naweza kukufanya kitu wewe 
ukajuta kuzaliwa.” 

Ulimwengu umeshanifanya kubwa zaidi kuliko 
hilo—kunileta kwako nikakwangura madishi kwa 
kupata tonge. Nimekosa nini mimi hata nikawa mtu- 
mishi wako? Lipi kubwa zaidi litakalonishtua mimi 
kuliko unyonge niliozaliwa nao? Lipi kubwa? Kufa? 
Babu we, usinionye kufa nako ni faradhi. Twende 
bibi we, tumwone huyu bwana mkubwa azibiruwe 
mbingu juu chini.” Biti Kocho alimwongoza Tamima 

wake. 

'Jahanamu. Tokomeeni. Nendeni wana kwenda,” 
Maksuudi aliwashindikiza. ; 

“Nguo zangu na vitu vyengine, bado Tamima 
ukiwa haujamwafiki. Alikuwa kafundika fundika, 
kiwiliwili na roho, na uzito bila ya shaka atakwenda 
nao daima moyoni mwake. Ilikuwa vigumu kwake 
kusahau madhila yale. 

“Pandeni juu na chini kote. Chukueni kila chenu. 
Fungeni, fungeni kila chenu. Fungeni virago vyenu 
sasa hivi mtoke.” Maksuudi alikuwa keshafunga 
ukanda wake kiunoni na kuokota bakora yake. 

Bi Tamima mbele na Biti Kocho nyuma kamshi- 
kilia, walipanda ngazi kwendea ghorofa ya juu. Mak- 
suudi aliwaangalia viumbe hawa kwa chuki, akawashi- 


ndikiza kwa macho. Alikuwa kama ziraili kasimama 


na bakora yake. . 

Tamima na Biti Kocho waliingia katika pirikapirika 
ya kufunga virago vyao. Wakafunga walivyowahi 
kufunga. Walipomaliza walikuwa tayari kutoka. Wa- 
kaaga watumishi wengine waliokuwa bado hawaja- 
changamka. Kwa heri, kwa heri ya kuonana. Hao 
wakatoka. 

Njiani jimbi la saa kumi unusu liliwalilia. Wali- 
kwenda kitambo. Walipoangalia matlai, uchengu wa 
mapambazuko ulikuwa unaanza kutanda. Alfajiri 
imengia. 


oyo) 


Sura ya 5 


“COME ON,” James alikemea. Alikuwa taabani na 
Maimuna kamkosa. 

“Come on,” aliita James sasa kwa upole, huku aki- 
yumbayumba. 

“Sitaki,” Maimuna alijikwapua na kuepa mikono ya 
James. Alikimbilia kipembe chengine cha chumba. 
Chozi lilikuwa kifua tele. 

“Nini bwaaana, nimelipa mimi hapa,” alijibu James 
kwa hamaki. Alimgeukia Maimuna, akatanua mikono 
yake. Tayari kumwinda tena mwanamke huyu. 
Moyo unamtuta, macho kayatoa anahema. Kadha- 
miria moja tu. 

Maimuna naye alikuwa akihema—nguo yake ime- 
chanwa kifuani, nywele zimemtimka, jicho lote liko 
kwa huyu mwanamme anayetaka kumpapura. Alirudi 
nyuma. Kidogo kidogo na James alifuata kwa hatua 
moja moja. Lakini hatimaye Maimuna aligota ukuta. 
Na hapo tena ukawa ndio mwisho wake. Afanye nini? 
James “naye alisita, na alipoona Maimuna hana pa 
kukimbilia, alicheka—kicheko cha kitisho, kilicho- 
zidi kumtuturisha moyo Maimuna. 

“Msalie Mtume bwana, mimi siwezi...” 

“Huwezi? Kwa nini basi Mama Jeni alipokea pesa 
zangu?” 

“Sijui, sauti ya Maimuna ilikuwa nyonge, ya 
kitoto. 

Aliuma meno. Mikono na miguu ilikuwa ikimtete- 
meka. Mwili mzima ulikuwa unamcheza, lakini alijua 
anahitajia nguvu na ujasiri ili aweze kujiokoa na 

hujma hizo. Alimpima James. Vile alivyosimama sasa, 
alikuwa kama simba anayenyemelea windo. Tayari 
kufanya lolote. Na Maimuna alijua hivyo. Afanye nini 
mtoto mdogo huyu, aliyekuwa hajazoea fujo na zogo 
namna hii? Dunia hii: ilikuwa mpya, na Maimuna 
hakutaka kuifuata na kuiendekeza. Aling'ang'ania utu 
wake, kwani hakukimbia kwao kwa kuja kujiuza. 
Aliwaza upesi upesi. Naam, alikuwa na jambo moja 
tu sasa la kufanya. Aliuangalia mlango, ambao alijua 
umefungwa kwa nje. Aliukagua upesi upesi. Mlango 
mbovu, umetoka bawaba kwenye ubao mmoja. 
Ndiyo, atajaribu. 

Sasa James alikuwa anakuja kwa matao ya mtu 
aliyekuwa na hakika ya ushindi. “Yah,” baharia mwe- 
usi alianza tena, “mimi napambana na mabahari 
makubwa makubwa, nakwenda Bombay, Hong Kong, 
Cairo, London, unafikiri kwa nini? Natafuta pesa. Ya 
nini unafikiri; nistarehe, nistarehe.” Alivuta hatua 
nyengine huku katandaza mikono. Na pale alipofika 
karibu na Maimuna, alichupa kama kirongwe, lakini 
Maimuna aliepa na James akapinduka chini ya ukuta. 
Dakika hiyo hiyo Maimuna alitimka mbio. Alivuta 
kasi na alipofika mlangoni, alitupa teke. Mlango kwa 
shindo kubwa ulisalimu amri. Ndipo kutoka Mama 
Jeni, naye kama hajui lolote, “He, kuna nini?” Alijipa 
kushangaa na kuemewa. 

Maimuna hakujibu kitu, alimpenya Mama Jeni 
chini ya miguu akaelekea chumba chengine huku 
akilia kwa nguvu. 

Baada ya kitambo, James alijizoa pale chini, na 
hakujua jengine lolote, ila kumsimamia Mama Jeni, 
“Haya ndiyo matlaba yangu siyo?” 

“Ah, James usiseme hivyo, mwenzio mwanagenzi 
huyo, mchukulie,” alijibu Mama Jeni kwa kuomba 
radhi. ; 

“Aaaaa,” alikejeli huku kakunja uso na kurusha 
mikono, “hayo mtayajua wenyewe, mimi nataka 
pesa zangu.” 

Mama Jeni alitia mkono kwenye sidiria na kutoa 
noti ya shilingi ishirini, akampa James. 

James alimwaga Mama Jeni kwa matusi. 

Yaliyobaki yalikuwa ya Maimuna na Mama Jeni 
wake. 


KUA 


Maimuna sasa alikuwa rembeo jengine la jamii. 
Amerembewa, bila ya kuokotwa. Jamii haikumwo- 
kota. Na sasa alikuwa miongoni mwa wafuasi wa tezi 
za ulimwengu, tezi anazoziumba mwanadamu kwa 
pupa na choyo. Alikuwa katika utoro wa hiyari na 
kutendwa. Hakujali. Ingawa haya ya kuwanwa na 
kupapatuliwa yalikuwa makubwa tena. 

Laiti dunia ingalikuwa na uchangamfu kwake. 
Uchangamfu wa dunia! Adimu ingawaje, lakini alitaka 
dunia kwake iwe rafiki wa kudumu. Ende mashariki 
na magharibi. Afanye makubwa na madogo. Aseme, 
acheke au alie ikibidi. Lakini kiwe kilio chenye wenzi 
na wanyamazi. Huo ungalikuwa uhuru kwake. 

Katika kiu hiyo ya utangamano, Maimuna hakuta- 
mbua haraka njama za mwanadamu. Kwa hivyo, 
hima alikumbizwa kwenye uzio na kutanzwa kwa 
hila na rai. Tahamaki alikuwa kabanwa kwenye nyavu 
za maisha. Alikuwa mdogo, mgeni na mwanafunzi 
kuvijua vitimbi vya ulimwengu wa udhalimu—uli- 
mwengu uliodamirishwa zamani na ambao bado 
waendelea kudamirishwa. 

Siku ile pale Biti Kocho alipokwishana na Bi 
Tamima alimwendea Bi Farashuu kwa hamu na 
ghamu. Akamgongea mlango. Akafungua. Maimuna 

alikuwa chumbani kalala. 
“Nikwambie nini mwenzangu,” Biti Kocho alianza, 
“Si unyago huo tulioucheza. Mama, mama, mama 
weee, Biti Kocho alikamata kipaji chake, “kheri 
wingi wa siafu kuliko uchache wa nyuki. Nyuki 
wana balaa. E-e-e-e- bibi we, nd'o kwanza leo nione. 
Bwana yule nyuki. Mmoja tu, lakini. . . heeee. Ali- 
mwandama mwenzake vibaya. Niambie leo kakuza- 
lisha nani? Niambie leo kamtorosha nani Maimuna? 
Sijui wewe shirika na mwanao. Sijui wewe shirika na 
Biti Kocho. Nikamwambia nani? Nitue. .. utakiona 
leo. Akamwandama. Magongo, makofi... aka! Kavua 
ukanda. Rapu, rapu, rapu, kamcharaza nazo. Mtume! 
Wapi! Hajui msalie mtume wala msalie nini, lo!” Biti 
Kocho alihuruju, huku akionyesha tamthilia yake | 
kwa vitendo. 
“Huyo,” aliendelea Biti Kocho. Sasa kavua buibui 
na kulitupa kwenye sofa. Akacharaza vile ugomvi 
ulivyotokea. “Ati alinijia mimi. Arererere, arererere, 
arererere. . . Sijui wewe. Wewe ndiye hodari siyo. 
Nikamwambia, mimi enn! Akanijia na kijiti chake 
anataka kunichocha nacho machoni. Na hicho kiboko 
chake cha ukanda akaninyuulia. Nikamtazamaaaaa. 
M-hu. Maksuudi gani nazo zisokwenda kwa dobi 
zikatakata. Nikamwambia mimi, hunipigi enh. Hu- | 
wezi wewe kunila ukanisha, nikamwambia, huku | 
namkazia macho. Subutuuuu, 'faa mchezo na dongo 
hili wewe. Dongo la kinamu hili sio mchanga. Alipo- | 
mtazama Kocho, akaona m-uu, pa moto. Si pa ku- 
chera. Akanywea. Akarudi kwa boza wake. Akam- 
charaza tena. Akampiga mpaka damu zikamchuru- 
rika. Mwilini kamrembaremba kanda. Mwenzake | 
tumbo bichi. Hana hata upumzi. Lo, bwana yule...” | 
Adhani Biti Kocho wakati huo hakuweza kugu- | 
ndua jinsi Farashuu alivyokuwa kawiva. Farashuu 

alisimama tulii, nadhari yake ikatunga pahala pamoja. 
Kwenye meza kulikuwa na picha kubwa ya mwa- 
nawe, Mwanasururu. Huyu ameshatengana na uli- 
mwengu, amekufa kabla zake. Na Maksuudi, huyu 
Maksuudi, ndiye aliyekuwa sababu ya kifo chake. Na 
ile mali ya mwanawe ambayo ilikuwa ikimwendesha 
yeye Mwanasururu na Farashuu mamaake, yote ime- 
fisidiwa na huyu Maksuudi. Farashuu alimwona tena 
mwanawe katika kivuli kisichokuwepo akimhadithia 
matendo ya mumewe Maksuudi. Sasa macho yake 
yalianza kulengalenga machozi. Nyuma ya machozi 
haya kulikuwa na picha ya Mwanasururu katika 
mateso mbalimbali aliyokuwa akiteswa na Maksuudi. 
Anakumbuka alipomhadithia jinsi yeye Mwanasururu 
alipopigwa kanda mpaka akazirai. Chozi lilimtiririka 
Farashuu, akalifuta kwa kanga yake. 

Mwisho wa yote, Farashuu alijua atakuwa mshindi. 
Furaha itakuja baadaye, ingawa itakuwa si furaha 
kitu maana damu yake imeshapotea. Lakini Farashuu 
aliona itakuwa faraja kubwa kulipa kisa kwa mkasa. 
Faraja kubwa kuutua mzigo wa madhila. Faraja 
kwake kulipa kisasi. 

Biti Kocho hakuwa na sababu ya kumwuliza 
Farashuu analilia nini. Mambo anayaelewa. Naam, 
yote anayaelewa. Basi Farashuu alipozindukana kuto- 
kana na lepe lake alimsikia Biti Kocho, “Masikini, 
mwisho wa habari, akamwacha mkewe.” 

“Kamwacha!” Farashuu aliruka. Ilikuwa vigumu 
kuamini jinsi mipango yake ilivyofanya kazi. Yote 
imekwenda sawa. Sasa mambo yalikuwa mazuri. 
Maksuudi kishahasimiana na mwanawe Mussa kwa 
mpango alioufanya yeye Farashuu na shoga yake 
Kazija. Maimuna ndiyo yumo ndani mwa Farashuu, 
amekwisha kimbia kwao. Na zaidi, Maksuudi amekwi- 
sha mwacha mkewe. 

“Sikutaraji kwamba mambo yatakuwa waa, kiasi 
hiki. Tumefuzu shoga. Pwagu limepata pwaguzi.” 

“Basi tukafurushwa pamoja. Nikamsaidiasaidia 
kufungafunga virago vyake. Anaseneneka bibi enn. 
Maumivu bibi, na bwana bado anamtaka. Mateso 
yote hayo enn! Kumnani, kumnani, nami nimo. 
Tukafungafunga. Tukaagaaga vile vijoga vya Mungu. 
Eh, sijapata kuona mimi, wanawake woga kama wale. 
Mpaka leo. . . aaaa-a, kuanza kubweka tu Bwana 
Maksuudi, kama niliona mtu! Lo! Sifi kwa ufukara, 
nikafa kwa kuteswa na mtu. Wakati wa kuogopa 
umekwisha. Hata kama Maksuudi angalikuwa Mzu- 
ngu.” 

Sasa wameshafika chumbani. Farashuu amekaa 
pale pale penye kiti cha henzerani na Biti Kocho juu 
ya kitanda. 

“Basi tukatoka,” aliendelea Biti Kocho, “pa mtima, 
pa moyo, pa mtima pa moyo, hata nusu njia. Bibi we, 
tunakwenda wapi? Nikamwuliza.” 

“Sijui niendapo wala nirudipo dada,” akanijibu. 
Shake la kilio bado limemwandama babu, nikwambie 
nini; shoti nilivyomhurumia! - Nusura nimwambie 
twende huku. . . nami nnapo? Na tena nikakuku- 
mbuka...” 

Umefanya akili kweli kweli,” Farashuu alimkata 
kauli mwenzake. 'Jina limekufaa. Mimi sitaki wao- 
nane watu hawa mpaka siku ya |l-hashiri, chini ya 
mkunazi tutakapohukumiwa. Mimi na wao.” 

“Wala hawakutani, maana nilimshauri Bi Tamima 
arudi kwao shamba. Akakubali. Hapo hapo nilimtafu- 
tia torinkaa, akaelekea kwao. Sina habari tena,” Biti 
Kocho alisita hapo. 

“Na mimi huyo mwanawe namsafirisha leo, basi la 
saa kumi na mbili jioni—Pumzikoooo, akapumzike, 
he,” Farashuu alicheka kicheko cha kejeli. 


61 


“He, meli mia mbili u hamsini, ah, ama hawaonani 
kweli. Mpaka litakapolia baragumu labda. Au ataka- 
poteremka Mhudi. Yukoje naye huyo Bi Mdogo 
Maimuna?” ; 

“Hajambo simanzi zake. Kalala huku chumba cha 
watoto. Wenzake wameshaamka wako jikoni. Yeye 
bado anaukoromea usingizi wa machofu.” 

'Mm-u, na mimi niwache kidogo nijinyooshe. 
Sijalala usiku kucha. Nina mavune makubwa. .. Ee, 
nisije nikasahau. Vile vijipesa vipi nilivyokwambia 
unikaridhi.” 

“Sisahau bibi we, shilingi ngapi vile?” 

“Miteni tu,” alisema kwa mkato. 

“Na tu kweli, ndio maana ukavita vijipesa. Na 
nyinyi? Shilingi mia mbili ni tu?” 

“Ah bibi we, kupeana ni kikoa. Nataka kwenda 
kumpa yule karani wa viwanja, chai yake, anifanyie 
mipango nikipate kile kiwanja.” 

Yakaishia hapo. 


Maimuna anakumbuka siku ile alipoamka asubuhi. 
Alijihisi mwepesi baada ya machofu ya pirikapirika 
za usiku uliopita. Akijua kuwa kishatoka kwenye 
ujahili wa babaake na kuingia kwenye imani ya mtu 
asiyemjua ndewe wala sikio. Aliona yuko katika 
hifadhi na usalama. Kweli ulimwengu haukosi uovu, 
bali haukosi wema pia. Mwenyeji wake Bi Farashuu 
alimwendea taratibu akamwambia: “Nimewaza na 
kufikiri sana. Sikulala. Hatimaye nimeona leo. niku- 
safirishe. Hii leo kabla ya kesho. Nikupeleke Pumzi- 
ko. Huko utayapenda maisha yake, maana Pumziko 
ni jiji. Maisha yake matamu. Pia nakukimbiza miko- 
noni mwa babaako; na hilo ndilo kubwa.” 

“Mama, lakini...” 

“Hapana cha lakini. . . hii ni kwa usalama wako na 
wangu, na zaidi, huko utanafasika. Utafanya unavyo- 
taka.” 

“Haya. ..' alikubali Maimuna. 

Jioni, Maimuna na Farashuu waliingia kwenye basi 
na baada ya safari ya siku mbili walifika kwa Mama 
Jeni. Walipofika tu, Farashuu na Mama Jeni wali- 
kwenda chemba. Walipotoka kunong'ona Farashuu 
hakuwa na mkao. 

“Mimi nitarejea nyumbani kwa lile basi lililotuleta. 
Wewe mama utakaa hapa na bibi huyu. Usiogope wala 
usiwe na wasiwasi. Ukiwa umo mikononi mwake, 
ndio umo mikononi mwangu. Na hapa pana ndugu 
zako kama wewe. Tutaonana baadaye nitakapokuja 
kukuchukua. Najua utapapenda hapa. Kwaheri.” 

Hata na yeye Maimuna alidhani atapapenda pahala 
hapo, hasa ule uzuri wa jiji na starehe alizohadithiwa 
na Bi Farashuu. Angalipenda kuutumia vilivyo uhuru 
alioupata. Afanye kazi ya maana. Atembee, aone 
mambo mbalimbali. Lakini leo alilazimishwa kupenda 
mambo ambayo asingalipenda kuyasikia, sikwambii 
kuyafanya. Hila nyingi zilifanywa na Mama Jeni 
kumtia yeye katika shengesha. Lakini Maimuna ali- 
kataa. Ndipo leo Mama Jeni alipomfungia ndani 
Maimuna na Bwana huyu mlevi. Napo Maimuna ali- 
fuzu kujitetea. 


ba koa k 


Kule chumbani Maimuna alijitupa kwenye kitanda 
cha mbao. Aliuzamisha uso wake kwenye mto akau- 
nywesha machozi. Alilia chini kwa chini, kwa muda 
mrefu, halafu aligutuka ghafla alipohisi mkono ukim- 
tambalia mgongoni. 

“Unalia nini darlin?' Alikuwa Mama Jeni ambaye 
aliingia humo kwa kunyatia bila ya Maimuna kujua. 
“Hupapendi hapa? Hukufurahi na yule bwana? 
Hukumpenda?... Nini basi?” 

Maimuna hakujibu neno. Alivuta kwikwi za kilio. 
Kwa hakika hakuwa na jibu la suala hilo, maana ame- 
lijibu mara nyingi, lakini bibi mtu mzima huyu 
kaganda. Moyoni mwake alikuwa na hakika moja tu— 
huo haukuwa uhuru alioutaka. Pengine alijuta. La- : 
kini. . . a-a, hakujuta. Hiyo ilikuwa afadhali kwake 
kuliko kurejea kwao. 

“Inuka, Mama Jeni alimvuta mkono Maimuna, 
“shika pesa hizi, shilingi mia tatu na hamsini. Twende 
dukani ukanunue nguo na viatu, na vitu vyengine 
unavyotaka. Na kama hizi hazikutoshi tutafanya 
mashauri mazuri. Haya inuka 'ma.” 

“Pesa? Za nini?” Maimuna aliemewa akilini. 

“Ukanunuwe nguo na vitu unavyotaka, aliisikia 
sauti ya Mama Jeni ikimwambia kwa mbali. 

Ulipita muda. Hatimaye alikata shauri kuinuka. 
Akamtazama Mama Jeni. Yuleyule, hakubadilika— 
pandikizi la nyama lisilotambulikana kiuno, kifua 
wala shingo; alikuwa na nywele changa, macho 
manene, pua tapanyiko, midomo mikubwa na kidevu 
kisichobaguka na manyama ya uso uliotutumka. Ali- 
kuwa kakaa ubavuni pake, kavaa kaniki nyeusi iliyo- 
geuka kijivujivu ambayo alikuwa kajifunga nayo 
kifuani. Mkononi katia usinga. 

“Twende darlin,” alizidi kubembeleza Mama Jeni. 

Maimuna alisalimu amri hatimaye. Na baada ya 
Mama Jeni kwenda kuvalia alikuwa tayari kumchukua 
Maimuna madukani. Kutoka chumbani, walipita 
kwenye ujia unaogawa vyumba vya huku na huku 
mule ndani. Kutoka ukumbini alichomoza mwana- 
mke mmoja aliyekuwa akimwongoza mwanamme. 

Mwanamke huyu mwembamba alikuwa kavaa skati 
na blauzi manjano iliyoandikwa TOYOTA. Shingoni | 
mkufu wa shaba ulimning'inia. Walipopishana huyu | 
mwanamke alichekacheka, akamwamkia Mama Jeni. | 

“Shikamoo.” | 

“Marahaba darlin,” aliitikia Mama Jeni kwa sha- 
ngwe. 

“Ah, lini shoga utachangamka?” alimtazama Mai- 
muna. | 

Maimuna hakujibu kitu. Alimtazama kwa msha- | 
ngao huyo mwanamke akielekea chumbani na nyuma 
yake akifuatwa na bwana mmoja mwenye hashuo. 

“Hatimaye yule mwanamke alijichoma chumbani na | 
bwanaake akafuatia huku akiufunga mlango kwa 
nguvu. Halafu Maimuna na Mama Jeni walimsikia 
huyo mwanamke akikaripia kwa kelele. 

“Usinivunjie mlango ukanilaza nje, una nini?” 

Mama Jeni alitikisa kichwa, “Ah, kila siku namwa- 
mbia Dora, aache rafu, lakini wapi. Yeye mwenyewe, 
na watu wake wanaokuja wote wana fujo. Kazi yao 
rafu.” 

Maimuna hakujali kitu. Hakuacha kusonya ndani 
kwa ndani kwa ule mtazamo aliotazamwa na yule 
bwana aliyeingia ndani na Dora. 

“Ni hatari tupu siku hizi, tunasakwa kila upande, 
basi hizi kelele zitatuchongea wenyewe.” 

Maimuna hakufahamu chochote Mama Jeni alipo- | 
sema “tunasakwa”'. 

Teksi iliwachukua kutoka nyumbani Ai Mama 
Jeni mpaka Toweni—striti ya biashara, maduka 
huku na huku, katikati barabara. Maduka yenyewe | 
yameandamana meli unusu, na yote takriban yanae- | 
ndeshwa na Wahindi. 

Maimuna alipokwisha teremka gari, alipata nafasi 
ya kuona mengi katika mji huo mkubwa. Kote kuli- 

wepo majumba makubwa makubwa ya kisasa. 

“Majumba makubwa enn, he!' Maimuna alishangaa, 
huku akifuata hatua za mchapuko za Mama Jeni. 

“Ndiyo darlin, huu ni mtawalia wa majumba ma- 
kubwa, mashariki na magharibi, kaskazini na kusi. 
Mashihofu! Ndiyo Pumbaziko hii, na vichochoro 
huku. Hakuna karo zenye kububuja maji ovyo. 
Mtu anayetaka kuishi Toweni sharti ajuwe kuyauma 
meno maisha ndio aweze kupumzika. Tazama, teksi 
ile tuliyopanda, toka nyumbani mpaka hapa, mwendo 
wa robo saa kama hivi, ni shilingi arubaini. Na zaidi 
utaona ughali wa vitu huku madukani. Masikini 
tumo taabuni.” Sauti ya Mama Jeni ilikuwa ileile. 
Imezowea kukokotwa, kulegezwa na kubiruliwa kwa 
madaha na mizungu ya kike. 

Mpaka sasa kwa Maimuna pesa haikuwa na maana 
kama aijuavyo Mama Jeni. Ughali na urahisi wa vitu 
au ulaini na ugumu wa maisha ulikuwa vitu vya ma- 
wazo vinavyotajwa kwa mdomo na kusahauliwa. 
Maisha bado yalikuwa mapya kwake na yeye alikuwa 
mpya wa maisha. Msitu mpya na komba wapya. 
Angalikuwa mkukuu, angaliielewa uzuri Pumziko. 

Pumziko, pumziko kweli. Kwa wale walioweza 
kuzidhibiti mbinu za maisha, wale waliokuwa ma- 
hodari kunyang'anya, ama kwa siri au kwa dhahiri, 
Pumziko kwao palikuwa pahala pa pumziko kweli. 
Licha ya ukubwa wake ambao ungalikadiriwa na jiji 
lolote la kisasa, lina uzuri wa sifa na mastakimu ya 
kustarehea. Vilabu vya usiku, na nyumba za siri 
zimejaa na ingawa serikali na magazeti hupiga kelele 
dhidi nazo, biashara hiyo inaendeshwa chini kwa 
chini. Tena kuna senema, mbali na “drive ins” mbali 
na mahoteli makubwa, majumba ya kukodi ya 
kulala na kula. 

Mandhari ya Pumziko daima ni ghasia, mbio, 

pupa, wahshi na zogo. Mchana na usiku masikini 
walipiga mbio kutafuta kuutengeneza ulimwengu 
wao, nao haukutengenea. 

“Karibu Mama Jeni, iko veve kuja na geni, iko bibi 
zuri ii. Sema iko nini taka? Iko sampl umpya. Iko 
mali ya Japan, napata mali ya siri. Mimi naogopa 
weka apa. Kama nataka taonyesha. Pita dani, injoo 
mimi naamini wewe,siyomitubaya.” 

Mama Jeni na Maimuna waliingia ndani kwenye 
ghala ya Baniani. 

“Taka tafeta?” aliendelea kushawishi Baniani, “iko 
setin, iko nailon,'iko polyista, iko hariri, sema, taka 
kriplin? Tambaa plen au taka ua ua... Taka tenge 
Zambia? Iko tambaa mzuri visenti, iko vipaiso, sampl 
mpya mpya iko, sema ipi, nampe tajyama.” Ganji, 
Baniani gwiji, wa biashara, aliwazonga wanunuzi hao. 
Na vile anavyojua namna ya kuwababaisha washtiri 
wake, japokuwa mtu atauziwa vitambaa kwa bei 
ghali, ataondoka dukani kwake yu radhi kabisa. 
Waswahili hunena, 'Biashara haigombi,” na Ganji 
ameudhibiti msemo huu! 

Mama Jeni na Maimuna waliingia kazini, na baada 
ya kupekua, kushika na kutomasa jora hii na ile 
vitambaa vinne viliwawafiki. Navyo vilikatwa. Shilingi 
mia tano na hamsini zilimtoka Mama Jeni. Na hiyo 
haikuwa hasara kwake. Ukitaka kula sharti ukubali 
kuliwa! 

Walipomaliza, ilikuwa saa sita. Jua kali na joto 
limewakaa rohoni. Jasho liliwachururika na njaa 
ilipiga hodi. Walitumbukia Cafe Afrigue mkahawa 
mdogo wa vyakula vikavu na viburudishaji. 

“Tukajisaidie kidogo,” alielekeza Mama Jeni. 

Wakaingia ndani. . 

Mtumishi alifika hima. Aliwasikiliza. “Chupa mbili 
za Sprite, sahani mbili za kababu, katlesi na sambusa, 

tatu tatu enh. Pilipili nyingi.” 

Baada ya muda mfupi mtumishi aliwahudumia, 
tena walianza kula na kunywa kidogokidogo. 

'Utayapenda maisha ya nyumbani kwetu,” Mama 
Jeni alianza, “najua utayapenda. N'na hakika. Ni 
maisha ya kidugu kabisa. Kuna wasichana sita. Wewe 
utakuwa wa saba. Tunaishi kwa mapenzi, udugu na 
kusikilizana.” . 

Maimuna alikenua. Akaendelea kutafuna kipande 
cha katlesi. Hakujua anene nini. Hakuwa na uchaguzi. 
Atapapenda pahala hapo hatimaye. Hapo ndipo uli- 
mwengu ulipomfikisha. Kakimbia kwao kutafuta 
uhuru. Ndio ameshapokewa kwa huruma nyingi; na 
kulishwa na kuvikwa. Tena nini! 

Maimuna aliinua uso kumwangalia Mama Jeni ali- 
yekuwa kainamia sahani ya chakula anachezea 
chengachenga za sambusa. 

“Mbona huli? Kula darlin,” alibembeleza Mama 
Jeni. 

“Nakula.” 

“Nataka nikueleze hivi darlin,” Mama Jeni aliinua 
uso, akamtazama mwenzake. “Unajua watu wakikaa 
pamoja. Hivyo visahani hugongana.” Mama Jeni 
alivuta funda la soda kwenye mrija. wake. “Lazima 
baina yetu yawepo makubaliano fulani. Sheria labda 
tuziite. Ili yasitokee matatizo, tunalazimika kuwa na 
sheria. . . Kwanza, kile chumba nilichokuonyesha 
kitakuwa chako na ufunguo nitakupa. Pili, utacho- 
pata ujuwe mimi nina sehemu yangu. Ukiwa na shida 
niambie mimi. Jambo moja lazima nikutahadharishe 
nalo. Siku hizi tunachungwa na polisi. Tunatakiwa 
twende kambini, lakini. . . hayo tuyaache. Ujuwe tu 
kuwa hii kwetu ni kazi, usimlegezee mtu. Pesa iweke 
mbele. Pesa mwanzo. Sisi tuna msemo wetu: Watose. 
Ndio, watose, maana sisi tumeshatoswa.” 

Kwa hakika Maimuna hakuwa na hamu kusikiliza 
hayo, ila hakuwa na budi kumridhi Mama Jeni. Basi 
aliitikia bila ya nafsi yake kuwepo hapo. Na nyuma 
ya mboni zake machozi yalifichuka tena. Bila ya 
kizuizi yalimdondoka na kutiririka kama mfereji. 

“Utalia mpaka lini?” Mama Jeni hakuchoka kuna- 
sihi. “Najua unakumbuka nyumbani. Najua unaona 
uzito sasa kuishi nasi. Huu ni mwanzo tu. Nina hakika 
utayapenda maisha yetu baadaye. Sisi sote tumewahi 
kuhisi kama unavyohisi wewe. Sisi sote tumewahi 
kuwa na matatizo. Kama yako pengine au kuliko. 
Hata na wale wenzako kule nyumbani, usidhani 
'wameyataka wale. Hawakuwa na hila, kama wewe 
usivyokuwa na hila baada ya kufika hapa. Twende 
darlin, tena nyamaza.” 

Mtumishi alileta bili. Mama Jeni alipokea kikara- 
tasi. Akaunga hesabu. Kesha alitoa pesa akalipa. 
Wakatoka. Maimuna alikuwa akifuta machozi kwa 
kitambaa hata pale alipokuwa garini wakirejea nyu- 
mbani — kwa Mama Jeni. 

Sura ya 6 


INSPEKTA Fadhili alikuwa ndugu halisi wa Bwana 
Maksuudi. Aligonga .mlango nyumbani kwa Bwana 
Maksuudi. Kimya kirefu kikapita, ndipo alipotaha- 
maki kosa alilolifanya. Jumba kama lile, kugonga 
mlango kungalisikika na nani? Aliangalia juu, akaona 
swichi ya kengele, akabonyeza. Kengele iliita ndani. 
Baada ya dakika chache, mtumishi mwanamke alifu- 
ngua mlango na kumkaribisha Inspekta Fadhili. 
Alipanda ngazi. Ghorofa ya kwanza, ya pili na ya 
tatu. Hatimaye aliingia ukumbini. Hapo hapakuwa 
na mtu, kwa hivyo alikaa kitako kwenye sofa. Punde 
si punde kutoka kwenye chumba fulani alisikia sauti 
ambayo ilitoka kwenye kikuza sauti, adhani cha tep 
rikoda. 

“Mabibi na mabwana. . . Maksuudi Kambe si mgeni 
kwenu. Mnamwelewa. Katika umri wake huu alionao, 
Maksuudi hajabadilika. Ni yule yule mnyonge aliyeto- 
kana na ukoo wa wafanyakazi na wakulima. Ameji- 
tolea mhanga toka zama za ukoloni kugombania 
haki za wananchi na maslahi ya taifa hili. Hakuba- 
dilika. . .” Maelezo hayo yaliendelea hivyo hivyo, 
huku sauti ikijitapa kwa hisia na uzalendo. Na tena, 
..... voti zenu zinastahiki mtu mwenye sifa nilizozi- 
taja. Mnahitaji mtumishi kama mimi.” 

Inspekta Fadhili aliyekuwa katega sikio kwa 
makini, alifahamu maana ya sauti hiyo. Bwana Mak- 
suudi aliyeamua kugombania uchaguzi wa bunge 
mwaka huu, alikuwa akifanya mazoezi kwenye tep 
rikoda jinsi atakavyo ukabili umma. 

“Mnahitajia mtumishi kama mimi,” Maksuudi alii- 
rejea sehemu ya mwisho. Halafu alicheka. Kama mtu 
aliyekwisha kuingia bungeni. 

Inspekta Fadhili alirejea katika hali aliyokuwa 
kakaa mwanzo. Sasa madhumuni ya mwito wake 
kwa Maksuudi ameshayatambua. Alicheka. Akazidi 
kupoa pale sofani. Kama kawaida, jicho la Inspekta 
huyu, halijui kutulia. Lilianza kukagua na kupekua 
ukumbi. Sio mara ya mwanzo kuuona ukumbi huu, 
lakini Inspekta Fadhili ana hakika kwamba ukumbi 
huo haukuwa katika hali hiyo miezi sita nyuma. 
Mandhari ya pahala hapo imebadilika. 

“Sofa seti aina tatu, zote kutoka Ulaya, redio- 
gramu, televisheni nchi ishirini na sita, mapambo, 
zulia jipya, picha za mkono zilizotoka Ulaya, tep- 
rikoda yenye mabomba mawili. . .” Vitu vingi amba- 
vyo Fadhili hakuwa na haja ya kuvihesabu tena. 
Alitosheka na ugunduzi huo. Alicheka moyoni 
mwake. 

“Watu wanatajirika upesiupesi, sisi tumekaa tu,” 
alicheka tena kimoyomoyo. 

Fadhili aliendelea kusubiri. Alikaa kitika bumbu- 
wazi kwa kitambo kirefu. Halafu alipozindukana 
ghafla, alikenua. Akakumbukia ubeti wa shairi lake 
alilolitunga karibuni katika jumla ya mashairi anayo- 
yakusanya katika kitabu atachokiita Kilio cha 
Wanyonge, alianza: 

Nyuma kule wanakotoka, 

Wanyonge hawa wanyonge, 

Walilima, lakini mavuno, 

Hawakuyaona, hawakuyaona. 

Na Wafanyakazi, 

Walifanya kazi, walimenyeka, 

Lakini walilala na njaa... 

Njaa, ndiyo ilikuwa misumeno 

Iliyokeketa matumbo yao, 

Na maradhi, yalikuwa nduli wao, 

Na ujinga ulikuwa kiza chao... 

Shibe, uzima, matibabu na elimu 

Walipewa mabwana wao... 

Na sasa, matarajio ya uhuru, 

Wapi shibe? Wapi uzima? Wapi elimu? 

Nasikia, 

Nasikia nduli. . .. Naona adui bado, 

. Bado Afrika inatawaliwa, 

Inatawaliwa kwa mlango wa nyuma... 

Utawala mamboleo, 

Wa nje kule utokeako, 

Na ndani uendelezwako... 

“Krrrrr, krrrr, krrrr. . .” kengele ya simu iliita 
kule chumbani kwa Bwana Maksuudi. 

“Haloo, nani? Aha, Mr. Smith... ni wewe. Niliku- 
tarajia. Nilikuwa nakusubiri kwa hamu. Ndiyo. .. 
nitafanya kama ulivyo agiza. Nitamlipa, yah, nitam- 
lipa. Lakini kesi yake mbaya. . . kwa kweli taabu 
kupata fidia lakini nitafiw.... Fifty -fifty, Okay? 
Ndiyo. .. Na hii kesi hatari. Polisi wameanza kutia 
shaka, yaani kuwa nakupeni haki ingawa hamna 
haki, lakini never mind. Money speaks, money is 
everything. .. “Okay, tomorrow. .. bye... Okay.” 
Simu ilituliwa pahala pake. 

Inspekta Fadhili moyo ulimgutuka, lakini alijiasa 
kutulia. Alingojea tena kwa kitambo. Hatimaye 
alikohowa kikohozi cha makusudi na cha nguvu. 
Hilo lilitosha. Bwana Maksuudi alitoka nyuma ya 
pazia lake la mlango. Uso wake ulikuwa umesawijika 
kwa hofu na haya. Alitambua kuwa Inspekta alifika 
hapo zamani, na bila ya shaka amesikia mengi amba- 
yo Maksuudi asingalipenda ayasikie, kwa usalama 
wake na maslahi yake. Na hasa huyu Fadhili ameji- 

fanya mzalendo sana. Anasahau hata kwamba 
damu nzito kuliko maji. Lakini haidhuru. .. Aliji- 
chekeshachekesha pale alipokuwa anamkabili. Mak- 
suudi alikuwa kaagizia Fadhili afike kwake saa nne 
asubuhi, leo Jumapili. Naye Maksuudi kasahau 
kuwa saa nne imeshapita. 

“Shikamoo kaka, Inspekta Fadhili alimwamkia 
kakaake, huku akisimama. Hakuonyesha usafii wala 
chuki, ingawa alifukuzwa miezi minane nyuma, 
asipite nyumbani kwa kakaake. Ugomvi wa Fadhili 
na Maksuudi ulikuwa uleule wa mtu aliyemwasa 
mkubwa wake na mkubwa akaona ndugu yake 
mpumbavu. Fadhili hakuapa kuwa hatakwenda tena 
kwa kakaake. Alijua iko siku atakwenda tena, ikiwa 
ataitwa au la. Lakini alijua atakapokwenda tena, 
atakwenda kikazi. Na leo ingawa kaitwa, alijua 
mwenyewe ndani kwa ndani kuwa yumo kazini. 

Maksuudi alikuna upara wake, akapasua kicheko 
cha ulaghai, “Kaa kitako, keti,” alimwambia Fadhili. 

' Fadhili akakaa tena kwenye sofa. Macho yake 
makali yalimwangalia . kakaake alipokuwa akikaa 
kwenye sofa mbele yake. 

Bwana Maksuudi alikuwa mtu-mzima tena, lakini 
alijiweza. Aliinua uso wake akamtazama mgeni wake. 
Wakatazamana. 

“Nimekuweka sana nadhani,” alitaka radhi Mak- 
suudi. ; 

“Si muda mrefu sana,” alijibu Fadhili huku aki- 
kenua. 

“Ulifika saa ngapi?” 

“Saa nne barabara.” 

“Lo, umesubiri si haba.” ; 

“Hulaumiki, ulikuwa umeshughulika huko chu- 
mbani.” Maneno ya Fadhili yalikuwa yamejaa ki- 
nyume. 


78. 


Maksuudi alikitambua kitandawili hicho, lakini 
alikipeperusha. Aliona aanze moja kwa moja kumwa- 
mbia ndugu yake lile alilomwitia, na kisha amruhusu 
aende zake. Hataki kukaa na mtu huyu kwa muda 
mrefu. Alijiweka sawasawa pale kwenye sofa. Aka- 
anza. 

“Kwanza nashukuru umefika. Nataraji unafahamu 
kwa nini nikasema hivyo. Nataraji tofauti zetu za 
kisiasa hazitatutenga wala hazitakata udugu wetu. 
Nifikwapo na dhiki ni wajibu nikwambie, na wewe 
unapofikwa na shida mimi.ndiye wakuzikabili.” 

Kama kawaida Inspekta Fadhili alicheka. Yeye 
hajui kununa, hajui kuhamaki akiwa kazini. Alijivuta 
nyuma ya sofa kidogo, akapachika mguu wake wa 
kushoto juu ya kulia, akapachika vidole vyake vya 
kiganja cha kushoto ndani ya vya kulia, akaviweka 
viganja vyake kifuani. Muda ulipita na kicheko 
chake baridi kinaendelea, na kiliponyamaza, alisema, 
“Siasa yako na yangu inapasa iwe moja, kwani siasa 
ya nchi hii ni moja.” 

Now, now, now. . . tusije huko tena, usinitie 
kwenye. . . eee, no,” Maksuudi kila siku alikuwa 
akiwaza namna gani ingalikuwa kama Fadhili angali- 
kuwa mwanasiasa kamili, kama yeye. “Nitakueleza 
nililokwitia.” 

Kama utaweza kulibagua wulioniitia na siasa, 
utafanya ajabu kubwa. Kwangu mimi mambo yote 
ni siasa, huwezi kuibagua siasa na uchaguzi, au 
unaweza?” 

Maksuudi aliemewa. Alilotaka kumwambia ndugu 
yake limetoka mdomoni mwake kabla hata yeye 
Maksuudi hajamtamkia. “Yah, hapo nakuvulia kile- 
mba, kweli unaielewa kazi yako. Lakini nililokwitia 
hapa linazidi kuliko habari ya uchaguzi, yaani ni 
jambo la kidugu, jambo la damu. Unajua kuwa mimi 

mwaka huu nitasimamia uchaguzi wa bunge. (Na 
pia unaelewa kwamba kuna kesi mbaya ya magendo 
inayonikabili mbele yangu, ingawa najua nyinyi 
polisi hamna ushahidi, lakini pindi ikitoka habari 
na kuisikia kesi hii wananchi, jambo hilo litaniha- 
ribia kura zangu, kwani hivi sasa ninatamaa ya ushi- 
ndi...” 

“Na kwa hivyo,” alimaliza Fadhili huku akicheka- 
cheka, “mimi Fadhili, mtumishi wa serikali, mtumishi 
wa umma, niliyeaminiwa kulinda uhuru, haki na usa- 
lama wa nchi hii, niungane na wewe katika kuvunja 
sheria. Niididimize kesi, ifuie, ili wewe ushinde 
kura. Vizuri sana! Kwa sababu damu nzito kuliko | 
maji! Mara ngapi kakaangu nimekuasa juu ya mwendo 
wako? Lakini umejisahau kabisa. Wewe unatoka 
wapi? Ulikuwa nani? Ulikuwa vipi wakati wa uko- 
loni? Unalolijua sasa ni kujilimbikia mali. Tamaa 
umeiweka mbele. Unakua kiuchumi nafsi yako, na 
mtu angaliweza kuona hivo. Tazama ukumbi wako. .” 
Sasa Inspekta Fadhili alikuwa akisema kwa kichwa, 
macho, shingo, mikono, kifua na miguu. “Aliyepita | 
kwako miezi sita nyuma, leo atastaajabu kuona" 
ulivyoubadilisha. Na kinachobadilisha ni pesa. Msha- | 
hara wako haukuruhusu kufanya mambo makubwa | 
kiasi hiki—kufika kuagizia fenicha Ulaya.” Alisita. 

“Hayo siyo niliyokuitia, Maksuudi hamaki zili- 
kwisha anza kumpanda. 

“Uliyoniitia nimeyafahamu mwanzo kabla hata 
hapa sijaja, na wewe umejua kuwa Fadhili hatoweza 
kupotoka kwa maneno yako.” 

“Siyo maneno matupu Fadhili, nitayari kukupa...” 

“Bwana Maksuudi, unafikiri unaweza kuninunua 
mimi kwa pesa enn? Wewe ndugu yangu lakini hunijui 
mimi...” | 

“Hapo ndipo ninapokuona mjinga. Wenzio askari | 

kama wewe, wanakula mirungura, wewe nani hasa wa 
kukataa?” 

'Waendee hao basi, uwape huo mrungura, wataku- 
sitiri na aibu.” 

“Nakukumbusha tu kuwa polisi hamna ushahidi 
wowote juu ya kesi yangu. Hizi pesa ninazokupa ni 
za kutaka ufiche habari hii mpaka...” 

“Kama kuna ushahidi au hakuna, hiyo ni kazi ya 
polisi. Ninalokwambia mimi kwamba zidi kulimbika 
pesa zako, wala usidhani kwamba ikiwa habari hii 
itahifadhiwa isitoke nje, wewe ndiye utakayeshinda 
uchaguzi. Maweee! Watu wameshachoka kudanga- 
nywa na wanafiki kama nyinyi.” 

“Mimi mnafiki!' alibweka Maksuudi. 

“Watu wote wanakujua,” Fadhili alicheka. 

“Ikiwa mimi mnafiki utaniona, wewe nenda zako.” 

“Mimi nakwenda zangu, lakini tutakapokutana 
mimi na wewe, ndipo mmoja wetu atakapoona zaidi. 
Mimi au wewe.” 

“Wewe nani? Inspekta tu wa polisi. Una wakubwa 
wako.” 

“Mkubwa kabisa ni mwananchi. Umma ndio mku- 
bwa kabisa, na umma umeshautenda vya kutosha 
wewe Maksuudi.” 

“Okay, toka humu!” alibweka Makailidi; 

Fadhili aliteremka ngazi, huku akienda zake, 
alifikiri. Mara ya ngapi hii kakaake amemfukuza 
kwake, halafu anasema damu nzito kuliko maji! 
Damu nzito... si kuliko pesa! 

Sura ya 7 


UWANJA WA UHURU... 

Ilikuwa siku ya watetezi kujielezea. Uwanja ume- 
jaa, wake kwa waume, wadogo kwa wakubwa. Asiye 
mwana labda alieleka jiwe. Watu wamefika hapa na 
mapema. Wa ng'ambo na wa mjini. Wote walikuwa na 
hamu ya kuwasikia watetezi wao wakijitambulisha 
na kujielezea. 

Kulipambazuka. Miale mikali ya jua ilianguka juu 
ya migongo yao. Umma mkubwa. Kuna waliokaa 
kitako na waliosimama. Na hivi, kwa mbali, ukita- 
zama wingi wa vichwa vyao utadhani sisimizi weusi 
wamebeba chicha. Wanaume, kofia kwenye tosi zao, 
na wanawake vitambaa vya mabuibui na leso. Wacha- 
che waliviamini vichwa vyao kwa jua. 

Wengi wamekaa chini kwenye majani ambayo sasa 
yameshakauka umande. Wengine wamekaa juu ya 
mabodi ya gari, ndogo na kubwa. Wengine wamesi- 
mama na baiskeli zao. Wengine kwenye miti. 

Joto na jasho. Mchanganyiko wa sauti, nene na 
nyembamba, minong'ono na mingurumo ilihanikiza. 
Vicheko, vikohozi, miayo. . . Kila mtu alikuwa aki- 
ngojea kwa hamu. Ilikuwa siku muhimu kwa kila 
mtu; hasa kwa Bwana Maksuudi. 

Saa tatu ikaingia. Watu hawakungojea sana kama 
kawaida ya mikutano kama hii ambayo pengine 
hata ilichukua masaa sita ya kungojea kwa machofu | 
bila mtu kuthubutu kuondoka. Lakini leo viongozi 
walifika mapema, kwa sababu leo ni siku ya kube- 
mbeleza kura. 

Wengi waliofika hapa walikuwa na mawazo ya 
mchanganyiko. Mzee Japu alikuwa kakaa kwa ha- 
masa. Moyoni mwake mlikuwa na hasira, na aliwaza, 
“Maksuudi. . . aaa, alipokuwa Mkuu wa Wilaya, ali- 
kula pesa ngapi za mke wangu alipotaka kununua 
kiwanja cha kujengea nyumba. Sahihi yake tu Mkuu - 
wa Wilaya aliiuza shilingi mia mbili. Leo anataka 
mimi na mke wangu tumpe 'kura. Ainuke zaidi 
maana yake, azidi kutukalia vichwani. Tumechoka 

kuchezewa na watu namna hawa. Kura yangu nitam- 
pa Siwa, kijana huyu amepata sifa miongoni mwa 
wananchi. Sifa zake zimeenea. Kijana mkakamavu, 
siye yule dhalimu Maksuudi, au Zanga.. .” 

Kuna waliodiriki kubwata maneno waziwazi bila 
ya kificho. Kiboda asiyejua kuficha dukuduku lake 
alimpasukia mwenzake, “Maksuudi Maksuudi, Mak- 
suudi gani nazo bibi we. Tumechoka bibi, na leo 
hakuna uwongo utakaofaa, maana uwongo ndiyo 
kazi yao. Hilo ndilo wanalolijua. Lakini akili ki- 
chwani mwangu shoga.” 

“Aaa, mimi mtetezi wangu nimeshamjua babu, 
Biti Shomari alijibu kwa kelele hata wale walio- 
kuwa wamekaa karibu naye waligeuka. Wakakenua. 

Wakati uliwadia. Watetezi wote walifika na mku- 
tano ulianza. Alisimama Katibu wa tawi la chama 
kuwajuulisha watu madhumuni ya mkutano huo, 
na baadaye shughuli ilianza. Mtetezi wa mwanzo 
kujitetea ni kijana Siwa. Aliinuka katikati ya sha- 
ngwe na hoihoi, kofi, mikono juu, vigelegele na 
vishuo. Watu wote takriban walisimama. Siwa ali- 
punga mikono na watu wote waliokuwa wamekaa 
mwanzo, walikaa tena. 

Siwa hakuwa na mengi. 

“Wananchi, mimi sina mengi. Hapana katika nyinyi 
asiyenielewa, juu chini. Sina kubwa la kusema ila na- 


78 


kukumbusheni kuwa mnahitajia kiongozi atayeshu- 
ghulikia maslahi yenu na maslahi ya taifa zima. 
Nyinyi ndiwo mtakawoamua kati yetu ni yupi anaye- 
stahili kura zenu kwa sababu sote mnatuelewa.” 

Shangwe la watu, “Siwa, Siwa, Siwa, Siwa...” 

“Je, liko suala lolote?” aliuliza Siwa baada ya 
shangwe. 

. “Hakunaaaaa,' sauti ya umma ilikuja juu. 

Zamu ya mtetezi wa pili. Huyu alikuwa Bwana 
Zanga. Mtu mzima. Sasa alikuwa akiinuka kwa ki- 
cheko. Watu fulani haba waliokuwa wamekaa usoni 
walipiga kofi. Hakukuwa na zaidi. Zanga ni mmoja 
wapo wa viongozi halisi ambaye kwake cheo ni jeuri, 
majivuno na kujiona. Kofi zile chache zilizopigwa 
zilimvunja moyo na toka hapo ana kigugumizi, 
Zangu hakusema neno la maana. 

“Mu. .. mu. .. mukinipa mimi kura zenu, nita- 
jenga njia, nitawapa watu kazi, nitajenga skuli zaidi, 
na maisha yenu yatakuwa katika raha.” 

Hakukuwa na kofi. Kimya kiliingia kikamtenga 
Zangu na wasikilizaji wake. 

Hatimaye, “Liko la kuuliza?” Alikuja juu kwa 
hamaki na uchungu. 


Kimya chengine. 
Mzee Bakari alijibu moyoni, “Njia, kazi, skuli 
zaidi, raha. . . haya ndiyo mliokuwa mkituambia 


muda wote huu; watetezi gani nyinyi? Hata hamjui 
kuwa nchi yenu masikini haina uwezo wa kutimiza 
ahadi mnazotoa...” 

Mama Miraji, alinong'ona, “Paulizwe nini na kila 
mtu anayajua yote?” 

Zamu ya Maksuudi ilifika. Alisimama kwa heba 
kubwa, kicheko mdomoni na bashasha zinamfufurika. 
Alijipa moyo kuona vile alivyozowea midani hii. 
Jukwaa analijua uzuri, kusema anasema kwa furaha, 

heba yake, utu-uzima wake, uhalisi wake katika 
chama, yeye muasisi. Isitoshe msingi wa ukoo wake, 
mfanyakazi na mkulima halisi, alikuwa na sababu 
za kushinda. Alikikabili kikuza sauti. Akaanza. 

“Mabibi na mabwana. . . Maksuudi si mgeni kwe- 
nu. ..' aliendelea na hotuba yake refu kama alivyo- 
ipanga, na mwisho alimaliza, “Mnahitajia mtetezi 
kama mimi.” 

Hakukuwa na mashangirio, kofi wala vigelegele 
toka mwanzo mpaka mwisho wa hotuba yake, isipo- 
kuwa kwa kikundi kidogo kilichokuja juu muda 
hata muda. Maksuudi alipata kihoro, moyo ulim- 
tibuka. Alijua kuwa wananchi hawamtaki na kura 
zake siku ya uchaguzi zingalikuwa haba. 

“Ni wajibu wenu wananchi kuuliza,” alisema kwa 
masikitiko yaliyochanganyika na hasira, “au kusema 
lolote, lakini nakukumbusheni ukubwa busara...” 

Alisimama hivyo hapo mbele ya kikuza sauti 
akiangalia wapi ungalizuka mkono, lakini hakukuwa 
na mkono. Alihimiza tena, “Hakuna...” 

“Mimi,” alikatwa kauli na sauti ya mwanamke. 

Alipoangalia aliona mkono juu umeinuliwa na 
kidogo kidogo bibi mmoja mwingi wa mwili, jamili 
wa sura na mrembo wa kuvutia, aliinuka. Maksuudi 
hakuchukua muda kumtambua yule nani. 

“Wananchi wenzangu, alianza Kazija kwa sauti 
ya juu ya hamasa, 'haifai kuiacha fursa hii. Hawa 
mahaini walitupa nafasi tuwasubu na sisi tulinyamaza 
kimya. Nani asiyemjua Zanga hapa? Nani asiyejua 
hali aliyokuwa zamani? Leo mtazameni yeye nani. 
Vazi amebadilisha. Mwendo amebadilisha. Ana gari 
tatu. Ana nyumba tatu, moja yake, moja ya mkewe, 
na moja ya wanawe. Kazini hapatikani ila na watu 
wakubwa kama yeye na kwake sasa hawaendi watu 
ovyo. Lugha yake ni ujeuri. Mkabala wake na watu 

ni wa majivuno na zaidi hana imani wala fikra kwa 
wale ambao wamemnyanyua. Haya ni machache 
tu.” 

“Kweli, kweli, kweli,” umma ulitatarika. 

“Na Maksuudi. . . huyu aliyewahi kuwa Mkuu wa 
Wilaya, akataka kuifisidi nchi hii kwa kuwadhulumu 
wananchi, na ambaye baada ya kugundulikana na 
kusamehewa amekuwa ahasi...” 

“Ndiyo, pasuaaaaa mama,' zogo jengine. 

“Huyu Maksuudi ambaye ameshindwa kuiiendesha 
nyumba yake ataweza kuangalia maslahi yetu? 
Leo, mwanawe mwanamme hawajaonana mwaka. 
Mtoto wake mwanamke hamjui alipo, amemtoroka, 
amestahabu kupigwa na ulimwengu. Maksuudi 
aliyemwacha mkewe kwa kisa cha kumtorosha 
mwanawe ati. Na huyu huyu Maksuudi aliyekuwa 
akimwendea kinyume mkewe. Mbali na mali aliyo- 
. jilimbikia, nyengine ya unyang'anyi kwa wake zake. 
Amemnyang'anya mkewe mmoja, Mwanasururu, mali 
yake na mwisho akamwacha na kusababisha kifo 
chake. Mengi, mengi...” ; 

“Kweli, ndiyo, waambie, waelezeeeee!” Uma sasa 
ulikuwa umeshanyanyuka unasogea mbele kidogo 
kidogo kule walikokuweko watetezi. 

Kwa Maksuudi kiwingu cha haya, aibu na fedheha 
kilikuwa kimemwangukia. Na juu ya hayo aliingia 
woga na hofu. 

“Kazija. .. Kazija. . .' lakini sauti haikutoka. Alio- 
gopa jambo moja zaidi asije akalisema mwanamke 
huyu. ; 

Zogo lilikuwa limeshakaribia pale penye kiriri; 
aliyefinyanga ngumi, aliyeshika bakora, aliyeinua 
jiwe — wote wamesawijika kwa ghadhabu wanataka 
kulipiza kisasi. Umma ulikuwa tayari kulipa kani 
zao. 

Katikati ya zogo hili alionekana Inspekta Fadhili 
na askari wakipenyapenya na kwa ujasiri mkubwa 
hatimaye, walifika mbele. Askari wake waliwazingia 
watetezi wawili, Maksuudi na Zanga, huku Inspekta 
Fadhili akiwanyamazisha watu. Na kwa Inspekta 
Fadhili haikumchukua muda kwa sababu ya umaa- 
rufu wake miongoni mwa wananchi. Kwa kweli ni 
“kwa ajili yake tu, ndio wakasita. 

“Wananchi, aliambia watu Inspekta,” zaidi na 
mliyoyasikia hapa ya mabwana hawa wawili, watetezi 
wetu, Maksuudi na Zanga wana kesi za jinai na kwa 
hivyo iwachieni sheria itekeleze wajibu wake.”. . 

Muda si muda Maksuudi na Zanga ' walikuwa - 
wakiongozwa na polisi huku wametiwa pingu. 

Huku nyuma, wananchi walimbeba Siwa, waka- 
enda naye kwa shangwe: “Siwa, Siwa, Siwa...” 

Njiani mazungumzo yalikuwa ” ya mwanamke 
Kazija aliyekuwa na ujasiri kuliko wanaume. Yeye 
ndiye aliyethubutu leo kumpa kweli kiongozi. | 

Sura ya 8 


MAIMUNA alikuwa kasimama kipembeni akingojea 
kidirisha cha ofisi ya usafiri kifunguliwe. Kwa ghafla 
alishtukia kaekewa mkono wa bega. Aligeuka na ku- 
kutana uso kwa uso na Dora, yule msichana aliye- 
kuwa shoga yake mpenzi kule kwa Mama Jeni. Yaani 
yule kisura Toyota. Wanawake hawa wawili waliishi 
kwa masikilizano kule kwa Mama Jeni, mpaka yeye 
Maimuna akaona a-a ku moto, bora aondoke. 

“He, shogaangu nimekufuata njia nzima, wapi, 
sikukuona. Nikajua unakimbilia pahala hapa. He, 
shoga yangu we, nakusihi usiondoke, utaniacha 
vibaya mwenzako. Nimeshamfahamisha Mama Jeni 
na ametambua kuwa wewe siye mwizi wake.” Dora 
uso wake, macho yake, hisia zake zilidhihirisha wingi 
wa udhati na huzuni. 

“Nani? Mimi? Kitachonipa? Sirudi bibi we,” alijibu 
Maimuna. 

Dora alikata tamaa. Alipomtazama mwenzake 
usoni, Dora alijua hakuna kitachomrudisha nyuma, 
hakuna. 

“Najua shida zako mwenzangu. Tumo kwenye 
chombo kimoja.” 

“Sirudi Dora, nakwambia sirudi, kwa sababu 
nimechoka na shengesha za nyumba ile. Huo wivu 
na uwe ndivyo, lakini kuitwa mwizi, ila hilo!” alijibu 
Maimuna kwa hasira.” Wewe ndiye unayenijua zaidi, 
na kama si wewe, ningalikwisha tokomea zamani. 
Sirudi bibi, na hasa sasa nimeshakuwa debe bovu, 
sina la kukalia. Sirudi bibi, bora niende. Nisamehe 

Dora, au bora tusameheane.” 

Macho ya Dora yalisharabu wekundu. Machozi 
yakajifichua. Moyoni akawa na shaki ya kilio cha 
simanzi. Alitaka kuangusha kilio asiweze. Akajaribu 
kufumbua mdomo asiweze. Mazowea yana taabu. 
Kwa Dora, kwenda kwa Maimuna kulikuwa kama 
kufifia kwa furaha yake. Hakupata kuchangamka 
katika nyumba ile, mpaka pale alipokuja Maimuna. 
Mashaka. Na sasa madamu anaondoka, shangwe lao 
limekatika pia. 

“Sina haja kung'ang'ania ubakie shoga, hali nikijua 
yaliyokufika si madogo—kuiba mwingine ukasingi- 
ziwa wewe. Lakini tutafanyaje, Maimuna, nasi tume- 
shazoeana?” 

“Aaaaa, linalobudi kuwa huwa Dora. Ingawa 
asiyekuwapo na lake halipo, tutaonana babu, pindi 
mwakani.” 

“Sasa lakini Maimuna, unakwenda wapi?” aliuliza 
Dora kwa masikitiko. 

. “Aaa, Dora we, nende wapi, nitakapojaliwa po- 
pote,” alijibu Maimuna kwa masikitiko na huzuni. 

Kwa kweli hilo lilikuwa si dogo. Wapi atakwenda 
Maimuna? Kwa muda wote huo, ari na hamaki 
zilikuwa zimekalia sehemu kubwa ya mawazo ya 
Maimuna na alisahau na kudharau kuliangalia suala 
hilo. Kwa hali yoyote, yeye alikuwa mgeni katika 
jiji hilo. Na sasa ndio kwanza atanabahi jambo hilo, 
na aliyemwamsha ni Dora. Alikuwa kama mpungufu 
anayetamba na dunia yake ngumu. Aliona atakwenda 
kokote. 

“Nitakwenda popote. . . pengine nitarudi kwa 
Bi... Bi Tamima.” 

Bi Tamima! Huo ulikuwa uzandiki. Sivyo kabisa 
ulivyotaka moyo wake. Sivyo ilivyoelekeza nafsi 
yake. Sivyo. ilivyoshikilia akili yake. Sivyo kilivyo- 

chachawaa kiwiwili chake. Siko 'ilikomwelekeza 
miguu yake. Kipi kilichomleta pale kusubiri kukata 
tikiti ya basi? Alijidanganya na alijua kwa vyovyote 
hatorudi kwao wala kwa Bi Tamima. Yu tayari 
kwenda kokote. Bora aishi katika shimo lilelile 
alilotumbukia, liwe la aina nyingine tu. Aishi humo 
au aoze humo. 

“Basi,” aliruka Dora, “nina ombi la mwisho kwako 
kabla lhiujenda zako. Ikiwa huna pahala maalumu 
pa kwenda, naomba wende Bobea kwa Biti Sururu. 
Yule bibi tuliyekuwa tukimkutakuta njiani na madu- 
kani. Siku zote ananikera nikaishi naye. Ni bibi 
mtu mzima, lakini ana imani. Sasa badala ya kwenda 
mimi, nakupeleka wewe kwanza, na mimi nitafuatia. 
Mimi nina deni langu kwa Mama Jeni, nangoja nili- 
malize kwanza.' Dora alitoa barua ndani ya mkoba 
wa ngozi, “Hii barua, mpe, na anwani yake hiyo hapo 
juu ya bahasha. Na hizi hapa shilingi mia mbili 
zitakufaa.” 

Maimuna taratibu alipokea hidaya kwa shoga yake. 
Hakujua amshukuru vipi Dora. Akufaaye kwa dhiki 
ndiye rafiki. Alimtazama Dora kwa jicho la shukrani. 
Kwa mara nyingine tena aliuona ule wingi wa imani 
iliyojizua hata katika kicheko cha Dora. Dora daima 
alikuwa tayari kumwaia mwenzake msaada. Naye 
Maimuna alikumbuka mara ngapi pale nanga zilipo- 
paa, hasa katika siku zake za mwisho kwa Mama Jeni, 
pale alipokuwa chano maarufu cha jiji lile la Pumziko, 
chano ambacho kila mtu alikifulia. Na hapo aliingia 
katika daraja ya kupata na kukosa, na alipokosa 
na kukumbwa na ulitima wa mumo na mumo, ndipo 
Dora alipojitolea kumuunga mkono, na yeye Mai- 
muna kwa upande wake, pale Dora alipoishiwa hila, 
walishikana nguvu moja, wakatangamana, ikawa 
baina yao, kufa kufaana. Kweli akufaaye kwa dhiki 

ndiye rafiki. Maimuna alimtazama Dora, huku kidogo: 
kidogo akizuia kekefu za kilio zilizokuwa zikimpa- 
nda. Akapokea barua na pesa. 

Maimuna safari yake sasa imepata pahala maalumu. 
Na huko atakakokwenda atapumzika siku mbili 
tatu mpaka itapofunguliwa milango ya heri. 

Kidirisha cha kuuziwa tiketi kilifunguliwa saa, 
mbili u nusu—nusu saa zaidi kuliko ilivyotarajiwa. 
Wafanyakazi mmoja mmoja ndio kwanza walikuwa 
wakiingia. Hata walipokuwa tayari kufanya kazi, 
ilikuwa saa tatu. Hima Maimuna alikata tiketi ya basi 
ya kwendea Bobea. Baadaye kulikuwa na kitambo 
chengine cha kungojea madereva waliokuwa wakitega- 
tega. Hatimaye, baada ya kitambo kirefu cha kungo- 
jea, safari iliwadia. Maimuna alijipakia kwenye basi. 
Basi ilitiwa moto na kung'oa. Kila mmoja kati yao 
alifuta machozi. Maimuna yake yalimpita njia mbili 
mbili na Dora alilovya kifua. 

Basi lilipokuwa likenda, Maimuna alipigwa na 
bumbuwazi. Aliwaza na kuwazua juu ya lile lililom- 
kabili. Alifikiri nyuma. Akafikiri na siku zake za 
maisha zinavyopita. Halafu kilimjia kivuli cha Dora. 
Dora amevaa fulana yake ya Toyota, skati na viatu 
vya kuchuchumaa. Chozi linamtiririka. “Mimi mwana 
“wa kuokota Maimuna. Siyo kwamba mamaangu 
alinitupa, ata! Mimi simjui babaangu, wala mama- 
angu. Baada ya kuzaliwa mimi tu, mamaangu alimpe- 
lekea salamu Mama Jeni kuja kunichukua na kunilea. 
Na toka siku hiyo, nimeselelea kwa bibi huyo mpaka 
leo. Sasa namlaumu mamaangu. Najua ameniuza 
baada ya kushindwa kunilea. Kwa hakika amenitia 
katika shimo chafu nisimoweza kutoka.” Dora ali- 
mmwaia Maimuna maafa yake. Maimuna na Dora 
maisha walizungumza juu ya maafa yao. 

“Nilipokuwa mwari tu, hata mwenyewe sikujua 

vipi,” aliendelea Dora, “nilijishtukia nimeingia katika 
mkondo mbaya wa maisha. Na mkondo huo ukanii- 
ngiza humo shimoni. Mwanzo nilihisi uzito. Nilikataa. 
Niliona taabu, lakini mwisho niliona, bibi we, lisilo- 
kuwa na budi, halina budi, patana nalo. Mwisho 
niliamua kuishi hivi. Na hivi ndivyo ninavyoishi na 
ndivyo labda nitavyokufia. .. Basi hilo lako si tatizo 
kubwa,” aliendelea Dora, sasa kamkabili Maimuna. 
“Wewe ulikuwa mwana kwenu, na umekuja kutafuta 
raha ya maisha. Umenaswa kama wanavyonaswa 
wengi kama wewe bila ya hiyari, ama kwa udanga- 
nyifu au kwa sababu nyengine nisioitambua. Na 
sasa Maimuna uko wapi? Leo wewe nani? Na huo 
ndio uhuru wako... too late, walioona Wazungu.” 

Leo yeye Maimuna yumo safarini ameshachelewa. 

Aliondoka Pumziko mnamo saa nne hivi, akafika 
Bobea mnamo saa tatu za usiku. Hakupata taabu 
kukigundua kijumba cha Biti Sururu, bibi maarufu 
pale Bobea. Pia hakuchukua muda kuzoweana naye 
na kuugundua uchakaramu wake. 


waa 


Pindi moyo ukiachiwa kutamani, kuhusudu, 
kuashiki, kugugubia na kuridhi, basi imani ya mtu 
huharibika. Na hivyo ndiyo ilivyokuwa kwa Mai- 
muna. Imani yake ilivurugika. 

Sasa anamjua mwanamme. Anaamini ujane na 
anaona kuolewa ni ndwele, ni kujifunga kwa mika- 
taba bure. Kwake kubadilisha ndio maisha—ndio 
mchezo na ndio kazi. Ndio pato. Hakuridhika tena 
na mmoja. Ilimbidi afanye kazi, kwa ajili ya pesa na 
kuishi. Wala hakukuwa na mapenzi, mapenzi haya- 
kuhusu. Pesa, pesa, pesa... ndilo jambo lililomwenda 
kichwani mwake. Alitambua kuwa uhuru wake 

usingalitimilia, kama si pesa. Hakujua kwa nini kila 
jambo lazima liende kwa pesa. 

Siku za mwanzo alipata pesa nyingi. Pale alipo- 
kuwa ndio kwanza mdogo. Utoto ulimpa yeye 
kuwa malkia wa muda katika nyumba ya Mama 
Jeni. Aliringia utoto wake. Alijua kuwa yeye ndiye 
aliyefuatwa na watu wote pale Pumziko sasa. Utoto 
wake ulimwendea muda mrefu. Mwaka mzima 
ulimpitia vyema. Ni nadra mwanamke kutimiza siku 
zote hizo. Kwa sababu hiyo, ndio wenzake wakamwo- 
nea wivu. Wengine walimpangia shuku. Wengine 
walimsema na kumsusuika. Wengine walimwekea 
mwao na kumwinjikia njama. Mmoja wao aliingia 
chumbani kwa Mama Jeni akaiba pesa zake. Lawama 
ikamwangukia yeye. 

'Utanambia leo, kaiba nani pesa zangu?” Mama 
Jeni alifunga kibwebwe. ; 

“Sijui kaiba nani mama, mimi siye.” Maimuna 
alikumbwa na woga na jitimai. 

Wewe siye, nani basi? Hapajapata kuibiwa mtu 
hapa ennh! Leo ilikuwaje? Nani mgeni humu?” 

“Mgeni ni mimi, na mgeni ndiye aliyeiba. .. aaaa, 
ama kweli, kutu kuu ni la mgeni.” 

“Si dhahiri hiyo.” 

Hatimaye Mama Jeni alimfukuza Maimuna. 

Naye ndio leo ameshafika Bobea kwa Biti Sururu. 


LE HR 


Maimuna alisita mlangoni pa Biti Sururu. Kijumba 
chake kilikuwa kidogo, na dhiki tupu. Maimuna 
aliinua uso wake na huku bado kasimama na begi 
lake. Aliangalia bao kubwa lililokuwa likining'inia 
juu ya mlango. Bao lenyewe limeshakongozoka 
mbao, limekaa regerege. Limepigwa picha ya mwa- 

namke aliyevaa kanchiri. Picha yenyewe imefutika- 
futika na kuchakaa. Juu ya picha ya mwanamke 
huyu pameandikwa, “KIL MI KWIKI BAA.” Lakini 
“K' ya KIL na 'B' ya BAA zimegeuzwa nyuma mbele. 
Kwenye mlango uliokuwa wazi, wenye ubao mmoja 
uliokatika bawaba kuelemea huko ndani, pame- 
tundikwa chupa kubwa ya “VAT 69”; ambayo kama 
mtu hakuinama apitapo hapo mlangoni, lazima 
aigonge. Maimuna alifanya shauri kuingia, lakini maji 
yalikuwa yameshajaa na kumzunguka. Taa ya kandili 
mbovu mbaya iliyokuwa ikiwaka ndani, ilitoa mwa- 
ngaza wa kupwitapwita ambao ulikuwa ukimwita 
Maimuna. Sauti za mazungumzo na ghasia za walevi 
zilihanikiza. 

Maimuna alikaribishwa na Biti Sururu kwa isha- 
ngwe. Biti Sururu alimvaa kwa furaha. Tena alimpo- 
kea begi lake. Biti Sururu alikuwa ni kipande cha 
mama. Baada ya kulitua begi, alimbeba mgeni wake 
mzima mzima. 

“Nimepata kisura kipya, he, kisura kipya he, 
alianza kucheza naye, “Riprip huree; riprip.” 

“Hure!” waliitikia walevi wawili. 

“Kila mtu amwone,” akawa anampitisha Maimuna 
kwa wale waliokuwa wakinywa. Wengi walikuwa 
wazee na wanawake vimada. 

Kwisha hivyo Biti Sururu alimtua Maimuna amba- 
ye alikuwa kapigwa na butaa. 

“Tuisherehekeeni siku hii, tuisherekeeni. Kila mtu 
pombe bure, bure, bureeeeee, nasema bureeeee!!” 
Biti Sururu alimpiga kofi la kiuno babu mmoja 
aliyekuwa kasimama kwenye meza ya kupokelea 
pesa. Alielekea kwenye pipa la pombe, na kwa 
mkopo wake ambao zamani ulikuwa wa samli, alia- 
nza kuteka pombe na kumimina kwenye makopo 
yaliyokuwemo kwenye sinia. Tena akawa anapita 

na kumwekea kila mtu kopo moja. 

'Kaa kitako, kaa mwanangu,” Biti Sururu alimta- 
fadhalisha Maimuna aliyekuwa bado kaemewa na 
hali ya hapo na vituko vya Biti Sururu. “Kaa unywe, 
aliendelea Biti Sururu huku akimvuta Maimuna na 
kumweka kitako kitini kama mtoto mdogo. Kiti 
alichokikalia Maimuna kilinyerereka kwa sauti ya 
maonevu. Kujishtukia, Maimuna alikuwa kamkabili 
ba-mkubwa mmoja mwenye madevu mpaka shingoni 
na manywele kama mtoro. Ba-mkubwa huyu kavaa 
koti jeusi lisilo vifungo; na ndani hana chochote ila 
ule mfua wake uliodhihiri, wenye msingi katikati 
na juu matuta ya nyama za kifua zilizoumuka, 
na chini misirimbi ya musuli iliyoshikana na mbavu 
zilizojipanga moja juu ya mwenzake. Mistari meupe 
ya chumvi imegandia hapo—alama, inayozidi kudhi- 
hiri kwa lile kutuzi lililojiri, ya kukosa maji kwa 
miezi. Jitu hili lilikuwa kama fugo. 

Sasa lilicheka, nadhani kwa vile kuletewa nyota 
ya jaha mbele yake. Lilivuta mikono yake taratibu, 
na halafu kwa ghafla, liliunyakua mkono wa Mai- 
muna. Mkono wake kwenye ngozi ya Maimuna 
ulikuwa kama msasa. 

'Niaacheeeeee,” Maimuna alipiga yowe. Jitimai 
ilimkumba na roho ikamdunda. 

Biti Sururu alipotanabahi kinatokea nini, furaha 
yake ilivuja. Alijikamata kiuno kwa viganja vyake. 
Naye hana kiuno bibi huyu. Hana kiuno wala kifua. 
Jirimu lake ni pandikizi la jinyama jeteta, lenye 
macho mafinyu, pua ya tundu ndogo, midomo 
iliyoshumburuka, masikio ya vijungu na nywele 
nyingi timtim. Mtazamo wake kwa wakati huu uli- 
kuwa wa kungwaruza. 

Yule ba-mkubwa alijua maana ya mtazamo huo. 
Taratibu alimwachia Maimuna na kuanza kuvuta kiti 

nyuma, na bila ya kusema neno, alinyerereka nje, 
kaacha kopo lake la mvinyo. 

“Usije tena hapa,” sauti Yai radi, NAN ui Sururu, 
ilimshindikiza. AWA Na ( 

Ulipita muda hata Mamu kaa LI 
Na kwa kweli haukuwa uchangamfu kitu, maana 
sasa ameshagundua kosa jengine alilolifanya—kama 
kosa, au tesi za dunia. Kwa hali yoyote alijua kuwa 
pahala hapo hapakumwafiki pia. 

“Kunywa mtoto wangu, alihimiza Biti Sururu, 
kila alipompitia Maimuna, katika nenda rudi zake. 

Maimuna mnywaji, lakini si kinywaji hicho. Hata 
hivyo hakupenda kumvunja mwenyeji wake siku ya 
mwanzo. Pia hakutaka kuonekana mshamba, kwa 
hivyo alisogeza kopo la mkanja kinywani pake. Vuke 
kali lilimpanda puani. Alikunja uso, akasisimkwa na 
mwili. 

“Nini,” alicheka Biti Sururu, “ukisikia k4/ mi kwiki,: 
ndiyo hiyo. Hapauzwi sharbati hapa. Na huo mtai- 
mbo wa mwanzo, mali safi kabisa. Kunywa mtoto 
wangu, kunywa.” 

Maimuna alipiga moyo konde, akagugubia. Lo, 
ulikuwa mrututu. Mrututu uliochanganyika na 
kakasi, uchachu, uchungu na ubabuaji. “Ni asidi, 
ni asidi, ulevi wa gongo, Maimuna alikumbuka 
maneno ya Dora aliyokuwa akimwambia kila siku. 

Maimuna alilitua kopo. Akachichimkwa tena na 
mwili. Ndani aliyasikia machango yake yalivyokuwa 
yakipaparika na kujitetea. Aliisikiliza vyema pombe 
na hatimaye ilipoa pahala fulani. Hapo tena ndipo 
nadhari yake iliporudi. Akaishika. 

Hapo ndipo ambapo uhuru alioulilia ulipomleta 
hatimaye. Kiumbe huyu kanaswa hajui atoke vipi 
katika makucha ya ulimwengu. Vukuto la joto lili- 
changanyika na shombo la samaki na mpalio wa 

choo uliokuja mfululizo. Hewa ilikereketa. Hiyo 
hewa pamoja na urongera wa pombe ulimpalia 
Maimuna puani. Alikohowa. Aliwaza tena. Lipi 
lililomleta yeye pahala hapo penye uchafu wa kila 
kitu? Pahala palipokalia hatari tupu? Lipi? 

Ati Maimuna alijiuliza hivi. Kama si yeye aliye- 
funga safari ya meli nyingi kuja pahala hapo kwa 
hiyari yake. Ama kweli mtu hujua atokako, hajui 
aendeako. Laitani angalijua kabla, asingali. . . La, 
bora alivyokuja. Na kwani angalikwenda wapi? 
Haidhuru atalala hapo mpaka asubuhi. Halafu atai- 
sikiliza akili yake itakomwelekeza. Lakini sasa, akili 
yake iliyokuwa imepondekapondeka kwa mambo 
ilikuwa imechoka sana, wala haiwezi lolote. Alilo- 
lihitaji Maimuna ni mapumziko. Alihitaji usingizi, 
apumzishe akili yake, moyo wake na kiwiliwili chake. 

“Mama, nimechoka sana, Maimuna alimweleza 
Biti Sururu, huku akiinuka na kutazama saa yake. 
Kila mtu alirejea kunywa ulevi wake na mazungumzo 
yalikolea tena baada ya tukio lile la Maimuna na lile 
babu toro. 

“Masikini, hata nimesahau machofu yako mtoto 
wangu,” alihurumia Biti Sururu, “Twende chumbani 
kwako.” 

Wakaondoka na kuelekea uwani ambako kulikuwa 
kiza. Maimuna aliruka kizingiti kirefu cha mlango 
uliokongoka mbao zake zote mbili na miguu yake 
ikatua kwenye aridhi nyevunyevu. Ijapokuwa alikuwa 
kavaa viatu vya mchuchumio, alihisi umajimaji wa 
aridhi. Baina ya ule ukumbi, ambao ndio kilabu 
ya pombe, kupitia mlango huo unaingiliza uwanjani, 
ambapo daima huwa chapachapa kwa maji machafu 
yanayomwaywa hapo. Ukivuka uwanja huu, ndio 
unakuta vyumba vya mabandani. Kimoja kimefungwa 
kwa muda mrefu sasa, cha pili anatumia mwenyewe 


92 


9 


bibi mwenye nyumba. Pana nafasi katikati baina ya 

vyumba hivi. Hapo chakara chungu nzima zimeku- | 
sanywa. Tena kuna kijichumba chengine kidogo. | 
Hilo ndilo jiko na sasa yalionekana mafya sita, matatu | 
huku, matatu kule. Penye mafya ya upande mmoja 
pana paka kalala na penye mafya mengine pana | 
pipa kubwa. | 

Baada ya jiko unaingia msalani. Kuti la kumba 
humstiri anayeingia humo. Vundo kali lilikuja kutoka 
huko msalani. 

Taa imezimika. Aghalabu mwenyewe Biti Sururu 
huiweka taa hiyo hapo uwani—asije akateleza na kua- 
nguka. 

“Taratibu mama,” alihadharisha, “hapo uwanjani 
panateleza na taa imezima. Nisubiri hapohapo.” 

Aliingia chumbani mwake akatoa kibiriti. “Haya 
twende, taratibu vuka huo uwanja,” alielekeza. | 

Walipofika mlango wa chumba walichokikusudia, 
“Hiki ndicho kitakachokuwa chumba chako,” akawa 
anavuta tumbuo. 

Wakati wote huo Maimuna hakusema neno. Aliu- 
kabili mlango. Akakunuta pua. Vuguvugu la baridi 
lililogandia vumbi kwa siku nyingi lilimvamia usoni 
na kumpenya puani. Alikwenda chafya. 

“Baridi,” alikubali Biti Sururu, “chumba hiki hakija- 
laliwa siku nyingi, toka Mwanamkuu aliponikimbia.”' 

Huku kakamata kibatari mkononi, aliinama na 
kukiwasha. Akaanza kumkaguza mgeni wake mle 
ambamo mtamsitiri kwa muda atakaokaa kwa bibi 
huyu. 

, “Hili tandiko. Hii meza. Hiki kiti na hii taa yako. 
Sijui ina mafuta,” Biti Sururu aliitikisa taa ya kandili 
ambayo ina umri mkubwa zaidi kuliko yeye mwe- 
nyewe. 

Maimuna macho yaliduruduru. Alikikagua chumba 

ambacho moyoni mwake kilikuwa tanuri. Mlango 
ule na kidirisha kile kilichofungwa ndio nafasi ya 
kupitia upepo na mwangaza. Kwisha aliliangalia 
godoro. Limechanikachanika na usufi umetawanyika 
chumba kizima. Na mto umeota ukungu. Hapo ndipo 
atakapopitisha usingizi mnono! Kwake kilikuwa 
kingondo asichokitarajia. 

“Mpaka lini, mpaka lini, mpaka lini utaishi kwenye 
nakama hii?” akili ya Maimuna lilimsimanga. 

'Utalala hapa, maana sasa ni saa nyingi kwa mtu 


aliyechoka. Kesho nitakusaidia kukinadhifu chumba - 


chako. Lala usingizi mnono uamke simba ennh,” Biti 
Sururu alimlazialazia Maimuna baada ya kumwashia 
taa. Tena akatoka. ; 

Maimuna alitua mbegi wake. Akatoa shiti lake. 


Akakupua tandiko, akatandika. Tena alitoa foronya 


na kutia mito. Akakomea mlango wake kwa ndani. 
Akavua nguo na kubakia na gwaguro. Akazitia kwe- 
nye begi. Akarudisha taa na kujitupa tandikoni. 
Usingizi haukuonyesha dalili ya kuja, ingawa akili 
na kiwiliwili vilijitahidi sana. Alijaribu kufumba 
macho. Aliyafumba kwa muda. Halafu aliyafumbua. 
Akafumba tena. Baada ya muda, aliruka ghafla, 
akapandisha taa na kuangalia kilichomuuma. Ulikuwa 
mnyukuo wa kunguni wawili dhaifu waliokula 
njama kulimbuka damu ya mwanadamu aliyewa- 
huni kwa muda mrefu na kuwanyima uhai. Sasa 
pupa lao la kufyonza damu bila hata kungojea Mai- 
muna kupata lepe, liliwachongea, akavifikicha. 
Kwisha hayo, Maimuna alijitupa tena tandikoni na 
kuanza tena kufumba macho. . 

Kiasi cha kutulia kidogo tu, mara hii aliruka na 
ukwenzi, aliposikia, “swi swi swi'. ; 

“Nani? Nini? Kuna nini? Nini cha mno?” Biti 
Sururu aligonga mlango. 

; 


Ya WA AI 


“Hawa, hawaaaaa, haawaaaa,” Maimuna aliitikia 
kwa kilio cha mtoto aliyekuwa akideka. kwa ma- 
maake. Akafungua mlango. ' ; 

“Nani?” Biti Sururu alibingiria ndani na kumsi- 
mamia Maimuna kwa wasiwasi. 

“Wale,” alijibu Maimuna kwa kitetemeshi. 

Biti Sururu alipowaona panya wawili juu ya begi 


la Maimuna, alipinduka kwa kicheko. Alicheka 


akachekesha kwa namna alivyocheka. Alicheka kwa 
muda mpaka machozi yakampita. Na kwa yale 
makeke yake panya walitoweka na kutumbukia 
kwenye vishimo viwili vilivyokuwa chini ya meza. 

“Hawa ni panya tu,” alimpoza Maimuna,” kwani 
huwajui wewe panya? Hawana neno hawa. Utazowea, 
utazowea mtoto wangu. Hawa ni marafiki tu. Wame- 
jaa tele humu.” Alitoa kauli hii kwa kicheko. “Lala, 
hawatokudhuru hawa,” aliendelea. 

Maimuna alihofu kila kitu kilichokuwemo humo. 
Aliwahofu wale panya na hata bibi huyu, anaye- 
sema panya hawana neno. Biti Sururu alimtazama 
kwa karibu Maimuna. Alitazama uso wake, kifua 
chake, tumbo, miguu. .. Biti Sururu alikuwa kama 
mnyama anayekagua windo lake. Hatimaye alito- 
sheka na uzuri wa Maimuna. 

“Ni mtoto kumbe,” alisema, “ni mdogo masikini; 
utatufaa sana hapa.” 

Baadaye Biti Sururu alitoka na Maimuna aliuko- 
mea tena mlango. Akajitupa tena tandikoni kwa 
woga. Sasa kajikanya kufumba macho. Kauwachia 
usingizi utapomvaa, utayafumba. macho yake yaki- 
taka yasitake. Usingizi, ng'o haukuja! Mazingira 
mapya, kumbukizi, fikra za kutendwa, unyonge 
wa kuishi katika shimo lile la chewa, mawazo ya 


“juzi, jana, leo na kesho, yote yalimkeshesha. Saa 


zikapita. Akagaragara. Saa saba, nane, tisa, kumi... 

Hatimaye alilifumba jicho. Na katika kinyenyezi, 
aliota. 

 Aliota nyama kubwa, nyama asilopata kuliona. 
Nduma kuwili labda. Kubwa kama nyangumi. Halina 
miguu wala mikono. Na kila ncha moja lina jichwa: 
kubwa. Ncha moja lina jichwa la panya, kubwa 
kama jabali. Jichwa hili limekasirika na kufumbua. 
jinywa lake, lililokuwa na mijino kama mikuki. 
Na lile jichwa lake la mende, kubwa kama sufuria 
la pilau. Lina mikonga mirefu kama minyonyoro 
ya nanga. Jichwa hili lilicheka na kumwitamwita 
Maimuna. Maimuna alikuwa anatetemeka. Naye haku- 
banduka. Hatimaye, bila ya hiari alijiona ananya- 
nyuka kutaka asitake. Akalisogelea lile jichwa la 
mende. Alipofika hapo, nyama lilifunua zaidi jinywa, 
na Maimuna alitumbukia na jinywa likafumba. 
Nyama hilo halikutafuna, kwa hivyo Maimuna 
akapita na kuteremka tumboni. Na huko Maimuna. 
alielemea kwenye jichwa la pili. Akaona atatoka 
nje. Lakini jinywa lilimkamata kwa ile mijino yake. 
Maimuna aliwana, na mijino ilimchopea na kumuuma 
vibaya vibaya. Mwishowe hakuujua. 

Sura ya 9 


“MABADILIKO. . .' aliwaza Maksuudi. 

“Mabadiliko,” sasa alisema kwa kinywa kipana, 
kesha alinyamaza. 

Mabadiliko ni maumbile yenyewe. Kutokea kwa 
mabadiliko ni sheria na kanuni inayoendesha uli- 
mwengu huu. Na papo mwanadamu huyaonea maba- 
diliko ajabu. Kuweko kwake kunadhihiri kila saa na 
kila dakika—pale litokapo jua likazama, linapoleta 

“nuru na kuacha kiza, yajaapo maji yakapwa, zivu- 
mapo pepo na kunyesha mvua, igandapo theluji 
na kuyayuka, ikafanya mito na maziwa. Na nguvu 
zake zibomoapo milima na majabali. Na hatimaye 
mandhari ya dunia ikajengwa tena. Nukta hujongeza 
dakika. Dakika huita saa. Saa, siku. Siku, wiki, 
mwezi, mwaka, miaka na. ...Seuze ya mwanadamu, 
kiumbe dhaifu kinachoviringwa na kugeuzwa kila 
siku. Leo kijana, kesho mkongwe. Jana mzima, 
leo mgonjwa. 

“Siku zinapita,” mwanadamu hulalamika. 

Kweli siku zinapita, bali mwanadamu anateketea. | 
Siku zinakuja na kutoweka na kuja tena. Kila siku 
mpya lakini kongwe. Mwanadamu hwenda moja 
kwa moja. Naye husahau ukomo wake, na kwamba 
siku zinapita na yeye anateketea. Huringia uzima | 
wake, kazi yake, cheo chake na hadhi yake. Na katika | 
wio huu, mabadiliko hujiri hatimaye, aliye juu 
ukamkuta chini. Na hapo mwanadamu hukumbuka 

kuwa dunia ni mabadiliko, na kwamba ni kawaida 
isiyopingika kuwa madhila hutawala na kuondoka. 

Haki hutawala hatimaye, pengine si milele, pengine 
milele. 

Nani anayepaswa kujua haya zaidi kuliko Mak- 
suudi? Katu hatolisahau kosa lake. Dunia imemfunza 
mengi. Mengine yameshamkuta na mengine yamo 
katika siri ya maisha yake. Baada ya kufungwa jela 
kwa miaka miwili na kupoteza kazi yake, alipata 
mafunzo mazuri. Mjini kumemtumbukia nyongo. 
Mastakimu yake ni shamba. 


EE ka 


“Ohoooooooo, kumekuchaaaaaa,” Mkwezi alimwa- 
mbia mwenzake kwa wimbo, “Ohoooooo, wa hamsini 
Uwoooooo000!”' 

Parakacha pu, kole ya nazi iliangushwa. ; 

“Eeeeee, kumekucha kweli, .... Cchooooo00000.' 
Mkwezi mwengine alijibu wimbo, 'heeeeeeee, hoooo- 
0000, nakimbilia mame chanje ameshaupunaaa, choo- 
ooo00, amka.” 

Tuko shamba. Tuko sisi na Maksuudi. Asistaa- 
jibiwe, kwani lile jumba lake la mjini sasa linamwakia 
moto. Limekuwa gofu linalomkumbusha upweke 
na ukiwa. Sasa amejaa majuto na ghadhabu. Huu ni 
muhula wa nazi. Alikuwa na shamba kubwa lakini 
sasa hana tena. Sasa amebakia na kikataa kidogo 
cha kumwendeshea maisha. Na sasa hakuweza kukaa 
mjini moja kwa moja na kuagiza watu wamtendee 
kazi. Pesa hutuma, lakini sasa hakuwa na pesa kiasi 
hicho. 

Via ni kitaa kidogo cha kijiji cha Sera, lakini kime- 
jitenga mbali kidogo na kijiji chenyewe. Wenyeji 
wa hapo, hapo zamani, zama za ukoloni, wakikiita 
hicho kitaa, Via kwa Bwana wa Lembani. Mwenyewe 
alikuwa Buheti, kijana wa Kihadharami. Kupatikana 

madaraka, Maksuudi alichaguliwa Mkuu wa Wilaya, 
na ilivyokuwa kitaa hiki kilikuwa katika wilaya 
yake, alirithi nyumba na shamba pia—kwa mipango 
bila ya shaka, ambayo mpaka leo ilikuwa ni siri yake. 
Kitaa hicho kilibadilika jina pale Maksuudi alipo- 
kuwa na mamlaka yake. Wenyeji wa hapo walikiita 
“Kwa Bwana Maksuudi wa Sera.” Jina la Via lilififia. 
Na katika enzi za mamlaka yake, hapana aliyethubutu 
kufika hapo ila wale walioajiriwa ukwezi, uokotaji, 
ukusanyaji au ufuaji. wa nazi. Si kijiji kitu. Na kama. 
kilikuwa kitajwe kijiji ni kwa uvumi wa Bwana Mak- 
suudi wa .Sera. Kijitaa chenye nyumba tatu; au 
tuseme, nyumba moja, kijumba chengine kidogo 
na kibanda kiso nyuma wala mbele. Zaidi pana banda 
la wafanyakazi, banda la kuchomea mbata na ghala. 

Jumba hilo kubwa ndilo lililokuwa kasri. la mwe- 
nyewe Maksuudi ambalo aliponafasika na shughuli 
zake mjini, alipenda kwenda kupumzika na kutafaraji. 
Pengine alimchukua mama watoto na mtoto wake 
wa kike. Na hapo yeye mwenyewe tu ndiye aliyeo- 
nekana nje. Watoto wake daima walikuwa ndani. 
Na siku zile ambazo Mussa alimfuata babaake, ndiye 
aliyeonekana kwenda viamboni kuzungumza na ku- 
changanyika na watu. Lakini Mussa sasa yuko Chuo 
Kikuu mwaka wa tatu tena. ; 

Jumba lenyewe limejengwa kwa matofali ya saruji. 
Ni jumba kubwa kwa pale shamba, ambalo lilizua 
miujiza. Hata wenyeji waliliita, Nyumba ya ndege”. 

Kuta zake refu na juu limechukua bati jekundu 
lilojimwaga mpaka chini kama mbawa za ndege. La . 
kuvutia zaidi ni kwamba jumba hili limesimama 
kwenye mihimili mitatu ya chuma. Labda hii ndiyo 
miguu ya ndege wenyewe. Milango na madirisha 
ya nje na ndani ni yenye kujitawanya. Ukuta umeli- 
zunguka eneo la jumba hili lote. Mbele kuna mlango 

mkubwa wa chuma. 

Kile kijumba cha mgongo ni chenye kustahili 
kuishi mtu kama Bwana Haji, aliyekuwa nokoa wa 
Bwana Maksuudi hapo alipokuwa hajavuliwa mbe- 
leko. Bwana Haji na watoto wake, waliruhusiwa 
kuishi hapo kwa kazi ya kulinda na kuienzi milki 
ya Bwana Maksuudi. Hicho kijumba chao ukikili- 
nganisha na jumba la Maksuudi ni alama ya utengano 
wa dhahiri. Ni kijumba kilichoezekwa madebe ma- 
bovu. Vidirisha vyake visivyo mbao vilikuwa vitatu, 
kila kimoja kinahudumia ukuta wake, isipokuwa 
nyuma mabandani, ambako kulikuwa na mlango 
wa kumbesa wa kuingilia uani. Kijumba chenyewe 
sasa kimepakwa chokaa, nadhani mkono mmoja. 

Na kile' kibanda kilidhihirisha kuwa yule aliyeishi 
humo alikuwa mtu wa tabaka ya chini, hata kupita 
Bwana Haji. Kilikuwa kimetomewa udongo upande 
wa mbele na nyuma. Mbavuni mmepachikwa makuti 
ya kumba. Juu kimeezekwa makuti ya mgongo, 
ambayo yamejichokea kwa pigo la jua la Kaskazi 
na mvua za Vuli na Masika toka kibanda hicho 
kujengwa. Makuti hayo yameoza na kuozeana. Na 
hivi kibanda chenyewe kilionekana hatari tupu 
kwa aliyekuwemo ndani. Kuta zote, mbele na nyuma, 
zimeteguka, tayari kuelemea chini dakika yoyote. 
Kama si ile miega miwili mbele na miwili nyuma, pasi- 
ngekuwepo kibanda mahala hapo. 

Bwana Maksuudi alikuwa amejinyoosha kwenye 
kiti chake cha kulala kwenye behewa yake inayota- 
zama uchejua. Hivi hakuwa kapoa kama ambavyo 
angalivyopoa hapo zamani. Zamani wakati kama huo. 
angalipumbazwa na mandhari ya machwe jua. Na 
leo alikataa hata kupeleleza, na wale popo walio- 
kuwa wakitoka machakani kuja kula matunda karibu 
na nyumba yake hawakumfanya ainuke kwenda 

kuchukua bunduki yake kuwapiga. Na sasa madamu 
jua linaanza kuzama, basi mbele yake Bi Tamima 
na binti yake Maimuna wangalikuwa kitaluni waki- 
chuma asumini, vikuba na mawaridi. Almuradi 
mandhari hayo leo yalimkumbusha yeye alikuwa 
nani kabla ya kujitawala, akawa nani baada ya kuji- 
tawala na leo yeye nani na kesho kutwa atakuwa 
nani. Kesho, na kesho kutwa atakuwaje, hasa akiwa 
peke yake? Hana mke wala watoto. Ah, kama si 
yule lusu, Tamima aliyewa... 

“Lusu! Nani lusu? Lusu Tamima au Maksuudi 
mwenyewe?” alijiuliza mwenyewe kwa mwenyewe. 

Alijihisi hana jawabu ya suala hili. Hakika walio- 
sema nia mbi huharibu, nia njema tabibu, kweli 
wamesibu. Maksuudi alijivuta kufikiri wakati ule 
aliposahau dhima yake akajifanya bwana mbele ya 
umma. Hapo zamani angalijinyoosha hapo kwa kuta- 
faraji; pale pepo za magharibi zilipokuwa zikipuliza. 
Mbele ya nyumba yake na nyuma; kulia na kushoto, 
ilikuwa mali yake iliyoandikwa majina ya wanawe 
kwa kubabaisha. Aliipalilia furaha ya maisha, aishi 
maisha yasiyo taabu na atakapokufa watoto wake 
waje warithi. Lakini furaha imegeuka msiba. Sasa 
hali yake imekuwa dhaifu. Jela imembomoa. Hali 
yake iliweza kutabirika. Na maisha ya wanawe 
asiyoyajua hatima yake, yote yamegubikwa na 
wingu kubwa linalongoja kuangusha dhoruba kali. 
Nani aliyejua kuwa Maksuudi atakuwa mzima leo, 
hivyo hivyo uzima wa dema, lakini bado anaishi? 
Lakini naiwe mali ya ujanja aliyonyang'anywa, basi 
hata na watoto wake pia ulimwengu umemnyang'- 
anya? Sasa amebakia na nini? Wamekwenda wana- 
we kama waliokufa. Kile kidogo kimefariki. Mussa 
hakurejea tena kwao toka siku aliyofumaniwa na 
babaake. Na Maimuna, hayasemeki! Hana furaha 

Maksuudi, hana. Furaha imemkimbia kama haiku- 
wahi kuambatana naye. Kwa dalili, sasa maisha yake 
yameshaanza kuelekea pabaya. Hilo limeshadhihi- 
rika. 

“Nini wewe umefanya katika dunia hii?” akili yake. 
iliendelea kumsimanga. 

“Nimefanya mengi, alijibu kimoyomoyo. 

“Mengi kama yepi? Inda? Dhulma? Keedi? Wizi? 
Ujahili?” Nafsi yake iliendelea kumchimba. 

“Ndiyo lakini sitakufa mchochole,” alijibu Mak- 
suudi. 

“Ha, ha, ha, haaaaaa,' nafsi yake ilicheka, “kwa 
jambo gani?” 

“Ndiyo, maana nina nyumba #abili kubwa. Hii ya 
shamba na ya mjini. Nina kikataa nilichoachiwa 
na nina pesa benki nilizoziandika kwa majina ya 


' wanangu.” 


“Ha, ha, haaaaaa,' roho yake ilicheka hata kiwili- 
wili chake kizima kilishiriki katika kicheko. Aliji- 
hisi mwendawazimu kesha kazi. 

Usisahau na fedha za kigeni ulizoweka nje na. 
mengi mengine unayofikiri yamejificha. . . lakini 
napenda kukuhakikishia kwamba umma utayafichua 
yote hayo, kama yalivyofichuliwa haya.” 

Taratibu Maksuudi aliegemea kiti chake na kuja- 
ribu kuyakurupusha mawazo mabaya lakini kamwe 
hayakusita. 

“Umesahau Maksuudi,” nafsi Hiki Baha “kuwa 
bado hujafika mwisho. Huu ni mwanzo tu. Ume- 
nyang'anya na kuwafanyia watu jeuri. Ulijifanya 
simba watu wakuogope katika kichaka chako cha ' 
unyang'anyi. Wamekuogopa lakini wamekuchukia 
na mwisho wamekufyeka. Watu ni nguvu kubwa 
zinazoshinda nguvu zote ulimwengu huu. Hayo yali- 
yokupata ni malipo yanayokusasambura kidogo 

kidogo. Umewadhili uliowadhili hata na mkeo na 
watoto wako! Wewe ni binadamu gani! Uliwatawisha 
ati kwa kuogopa kumezwa na ulimwengu. Ulimwengu 
utauweza wewe? Umemshinda kaa. Na wewe ukaficha 
udanganyifu wako kwa misingi ya ucha-Mungu. 
Mwisho wake nini? Upweke na ukiwa mbele yako, 
kiza cha maradhi yasiyo muuguzi. Subiani alipoku- 
kumba hivi karibuni, si ulitapa? Nani aliyeweza ku- 
chezea uchafu' wako? Je, angalikuwepo Tamima au 
Maimuna au Mussa, bila shaka ungalistirika. Basi 
unaona? Umaluuni una mwisho. Udhalimu una 
mipaka.” 

“La, la, la, la. . . nitakwenda kuwatafuta wanangu 
katika uhai wangu uliobaki. Nitawatafuta wao na 
mama yao warejee kama zamani. Nitawatafuta 
hata kama itakuwa sababu ya kifo changu.” Maksuudi 
alisita ghafla, akautazama mkono wake wa kushoto 
uliokuwa ukimtetemeka, akajaribu kuuvuta mguu 
wake, ukamfuata kwa shida. Sivyo alivyotaka umfu- 
ate. Sivyo mguu na mkono wake ulivyokuwa. Alie- 
lewa kuwa kile sasa kimeshakuwa kilema. Aliumia 
moyoni kuona watoto wake hawapo karibu yake. 

Hasira hasara, na kweli jiwe la tumbawe lilengwapo 
lina hatari. Ndiyo kwanza leo Maksuudi ajuwe— 
baada ya kuhasirika. Amejifunza hivyo toka kuondo- 
kewa na wale ambao kumbe ndio walioidhibiti 
furaha yake; wale aliowamwaia mapenzi ya ndani 
kwa ndani, akawanyima kuridhika. Mbali na yale 
mengine ya ulimwengu yaliyomkuta, na maradhi juu! 
Anajuta. Huu ulikuwa wakati uliomjulisha Maksuudi 
kuwa pesa si kitu. Pesa zilituma na watumishi wali- 
tenda waliyoyatenda, lakini kuna mengi yasiyota- 
nyika kwa pesa. 

Na sasa Maksuudi Mungu kamuafu. Kamuafu 
si haba, angalau anaweza kukokota mguu. Na sasa 

anajiona jinsi alivyodhoofika na zile fedha alizozi- 
rundika benki hazikufaa kitu sasa. 

Maksuudi aliwaza aliowatendea vibaya. Aliwa- 
vuta akilini wote alioweza kuwakumbuka, lakini 
alipofika kwa Mwanasururu aliyekuwa mkewe ali- 
kataa kuwaza zaidi. Aliyomtendea Mwanasururu 
ulikuwa unyama. 

Kutoka hapo alipokuwa Maksuudi amejinyoosha, 
huku akiteswa na mawazo ya matendo yake mwe- 
nyewe, alimshtukia Bwana Haji kamsimamia huku 
akionyesha meno yake. yaliyokuwa mekundu kwa 
ugaga wa ugoro, na kwenye' kiza cha magharibi 
yanayoingia, Bwana Haji alistawi kwa ule weusi 
wake kama jongoo kwenye chungu. Sasa hapana 
mipaka kati ya Maksuudi na Bwana Haji, ila ya 
mtu na mwenzake au mtu na jirani yake. 

“Nimetoka mjini punde hivi; Rashidi amesema 
atakuja mnamo saa hizi hizi.” 

“Rashidi atakuja?” Bwana Maksuudi alifadhaika. 

“Eee, Rashidi atakuja,” alijibu Maksuudi. 

“Mimi aliniahidi atakuja Jumatano, na leo Juma- 
tatu,” Maksuudi alieme wa. 

“Sijui tena imekuwaje, lakini mimi nilipomkuta 
alinambia... 

“Nafikiri aa habari nzuri,” alikuja juu Mak- 
suudi. 

Tabda,' alijibu Bwana Haji, “mimi hakunifafa- 
nulia.” 

Maksuudi alitaka kuinuka kwa ghafla, lakini alita- 
nabahi kuwa alikuwa na ndwele. Basi, taratibu, 
huku kamtumbulia macho Bwana Haji, alisimamia 
ile bakora yake ambayo sasa ilikuwa ina huduma 
ya mkongojo badala ya pozi. 

“Nimefurahi kusikia kuwa Rashidi atakuja. 
inshalla. . .” Hakuweza kumaliza maneno yake. Hata 

hivyo nuru hafifu ya furaha ilipasuka usoni pake. 
Maksuudi aliingia tamaa kidogo. Labda Rashidi 
ataleta habari njema. 

“Hebu ukitoka nje niitiye Mzee Mabruki, aje ani- 
washie taa, magharibi imeshaingia nataka kusali,” 
aliomba Bwana Maksuudi. 

Bwana Haji alitoka nje na kusimama mlangoni 
kumpigia kelele Mzee Mabruki. “Mabruki Fendi, cho 
Mzee Mabruki, ochaaaa.”' 

“Naam,” sauti ya kibogoyo ilitoka. 

Labda Mzee Mabruki aliwahi kuwa mkuza katika 
ujana wake. Na leo kwa sababu ameelemewa na 
shehena ya miaka, ilimmudu na kumtoa kibyongo. 
Miguu yake miembamba mirefu, iliyokuwa imechoka 
kuzuia uzito wa mwili miaka mingi imefanya kupinda 
magotini, na kwa kile kibyongo chake, mwendo 
wake ulikuwa wa kuchupiachupia. Kifua chake 
kilionyesha kilikuwa kipandikizi hapo kale, lakini 
kimekaliwa na sulubu za kupanda minazi ya toka 
zama za Bwana Lembani hata zikaja zama za Bwana 
Maksuudi. Nywele zake zilikuwa kama shungi la 
usufi. Midomo yake midogo imetumbukia ndani. 
Alikuwa kavaa kizibao kilichochukua kila aina 
ya kiraka, na chini pande la. guo lililopachikwa 
kiunoni. Mzee Mabruki alifika behewani, pale ambapo 
Bwana Maksuudi alikuwa karejea kulala kwenye 
kiti chake. 

“Nimekwita,. Maksuudi alikuwa akijiinua kwa 
shida pale alipomwona Mzee Mabruki, “nakuomba 
kwa hisani yako uniwashie taa.” 

Baina ya Maksuudi na Mabruki kumebakia kufa- 
ana. Maksuudi si bwana tena mbele ya Mabruki. 
Hata hivyo Mabruki hakuwa na mtu mwengine wa 
kumtegemea. 

“Hewala,” alijibu. Akaingia kazini kuwasha karabai 

ya Bwana Maksuudi. Ukumbi wa Bwana Maksuudi 
ukawa umepambazuka. Ndipo Maksuudi alipojiko- 
ngoja kuelekea msalani. Huko alijinadhifu na kuta- 


.wadha. Kisha alirejea ukumbini ambako alitandika 


msala mzuri wa mahameli. Akaanza kusali. 

Siku hizi sala ndiyo jambo la pekee linalomtakasa 
moyo Maksuudi. “Mshibe Mungu, staghafiru, naye. 
mwepesi wa kusamehe waja wake.” Ndiyo busara 
aliyokuwa nayo sasa. Ingawa miaka mitatu nyuma 
hakujua kuwa kumshiba Mungu si kudhulumu au 
kwenda nje au kufanya magube chungu nzima. Kati 
yake na ucha Mungu kulikuwa na unafiki. Alivaa 
nguo ya udanganyifu. Alilolijua ni muradi wake tu. 

Sasa ameacha mengi ati, na mwenyewe anayaita 
laana. Sasa ati anajua huruma, utu, imani na hisia 
kwa wengine. Sasa haendi tena nje. Haya yamejiri 
kwa mengi na hasa anapomkumbuka Maimuna 
na ulimwengu wake mpya anaoishi sasa. Toka alipo- 
toroka Maksuudi hajapata fununu yoyote. Wala 
Maksuudi hakujali wakati ule. Alijibu futuko la 
Maimuna kwa mapuuza. Na sasa hajui Maumuna 
aliko. Toba ya Rabi, yuko wapi mtoto huyu? Mungu 
amsitiri na machafu. Kila siku aliposali, aliomba 
dua, Mungu asiitowe roho yake mpaka pale ataka- 
powatia machoni wanawe. 

Alipomaliza kusali alikaa kwenye kiti mkabala 
na kioo kikubwa, akajitazama. Kwa jumla mwili 
wake ulikuwa ufito, umelegalega kwenye fulana 
ya mikono iliyomziba kifua chote, na ile seruni 
iliyositiri kiuno cha mkasi na miguu ya pongoo. 
Uso wake umefanya misingi na mikonjo, umepywa 
hauna hali. Umebaki kutumbua macho tu kupiga 
bumbuwazi kila wakati. 

Mbele ya mlango wa nyumba ya Maksuudi punde 
hivi imesimama gari, na kijana mmoja mwembamba 

mwenye mchachari na mashindo aliteremka gari. 
Wakati huu Bwana Maksuudi, baada ya kusikia 
mvumo wa gari, alikwishafika mlangoni pake. 

“Karibu baba, Rashidi, karibu, je salama? Nini 
habari ya Bi Tamima, Maimuna na Mussa? Umepata 
taarifa yoyote?” 

Tupite ndani basi, bwana,” Rashidi alielekeza.” 
Nina mengi nataka kukueleza.” 

“Inshalla, salama lakini?” Maksuudi alitaka kujua 
huku akigeuka kuelekea ndani kwake ukumbini. 

Salama kama si salama,” alijibu Rashidi huku 
akifuata nyuma. 

“Ehe,” alisita Maksuudi na kumgeukia Rashidi. 

“Aaa, usishtuke sana bwana,” alimpoza mwenzake. 

'Unanambia hivyo ati,” sauti yake Maksuudi ili- 
shaanza kuvuta kilio na macho yalishaanza kuiva 
machozi. 

“Ndiyo bwana, lakini. Mungu ataleta heri yake.” 
Rashidi alimlazia yule aliyekuwa mkuu wake wa 
kazini zamani. Hisani imebakia baina yao. 

“Kaa kitako Rashidi, kaa niambie imekuwaje.” 

Wakakaa. 

“Tuanze kwa Mussa,” alianza Rashidi baada ya 
kitambo cha kumtazama Bwana Maksuudi. “Mussa 
nasikia kaonekana Pumziko.” 

'Huachi “sa,” kicheko cha kuibia kilipasua usoni 
pa Maksuudi. 

“Kweli bwana, habari za kuaminika zasema kuwa, 
baada ya kumaliza mafunzo yake ya utibabu, Chuo 
Kikuu, alipelekwa huko na Serikali, na sasa anafanya 
kazi katika hospitali kuu ya Pumziko. Yeye ni daktari 
sasa.” 

“Eee, Mussa sasa ni daktari! Habari za heri. Hivi 
sasa naona kama amesharudi kwao mwanangu Mussa.” 

“Bwana, keshaoa pia.” 

“Ala, kamwoa nani?” aliuliza Maksuudi huku 
akijua siye msichana yule aliyetaka yeye amwoe, 
yule mtoto mwenye asili na fasili, mtoto mwenye 
kwao, mtoto mwenye kujipata. Bila ya shaka siye 
aliyemwoa. Rabi isije ikawa kamwoa Sihaba. 

“Sihaba bwana, ndiye alimwoa.” 

“Sihaba ndiye aliyemwoa!” Maksuudi alishangaa. 
Haidhuru, mimi namtaka mwanangu Mussa hata 
ikawa kamwoa paka.” 

“Ehe tena, vipi Maimuna?” 

Kimya kilipita. Rashidi alitia mkono mfukoni 
na kutoa bahasha ya barua. “Bora nikupe ya Bi 
Tamima kwanza. Barua ulizompelekea nadhani 
zimefika na jawabu ndio hii. Barua hii ameileta mtu 
mmoja na kuipeleka kwako mjini. Alisema inatoka 
kwa bibiye: Hii barua yenyewe bwana.” 

Huku mikono ikimtetemeka Maksuudi alipokea 
barua, akachana bahasha kwa pupa. Barua ilikuwa 
fupi na ya kusikitisha. Alianza kuisoma. 


Bwana Maksuudi, 

Mintarafu ya barua zako tano nilizozipata 
muda hata muda. Sikuweza kukujibu kwani 
sikuwa na la kunena na la kukutosha muu- 

' ngwana kama wewe. Leo labda nimeona nija- 
ribu, baada ya kuwaza kauli ya kunena. 

Lipi tena unalolitaka kwangu? Ikiwa mapenzi 
umeyasagasaga. Mwanangu mchanga umemuua 
na wawili sijui umewaelemeza wapi. Pamebakia 
pini baina yetu? Labda roho yangu ambayo 
nusura uitowe. Na sasa siko tayari kukupa. 
Sirudi. 

Tamima. 


Machozi ya Maksuudi yalidondokea barua. Kwa 

muda aliduwaa na barua yake. Maneno hayo yalikuwa 
mazito, yenye kunata ukweli na simango. Maksuudi 
aliyaacha machozi yake yadondoke shibe yake. 
Hakuweza kuyazuia. Alilia kama mtoto mdogo, na 
baada ya '“stahamili' nyingi alizopewa na Rashidi, 
ndipo alipovuta kingo za fulana yake na kufuta 
machozi. 

“Nambie makubwa zaidi Rashidi, usisite.” Mak- 
suudi alikufa kikondoo. 

Mkono wa Rashidi ulizama tena kwenye mfuko 
wa suruali, na ulipotoka ulitoka na ukweli mwengine 
uliokuwa mchungu kwa Bwana Maksuudi. 

“Huu ukurasa wa gazeti bwana nimekuletea, una 
habari za Maimuna.” 

Maksuudi alikuwa ainuke yeye mwenyewe, mzima 
mzima; ainuke kabla ya Rashidi, kama miguu yake 
ingalikuwa mizima, lakini Rashidi alimwahi akampa 
huo ukurasa wa gazeti. Sasa mchachariko wa Maksu- 
udi ulikuwa dhahiri, hauna kificho. Mwili ulimtete- 
meka. Moyo ulimwenda mbio. Aliutazama ukurasa 
wa gazeti aliopewa na Rashidi. 


RUMBALOLA HOTEL 
.... Fika, fika, fika ujionee, msakato wa Maimuna. 
Maimuna Maksuudi, Gwiji wa Nataki na Nyimbo... 
Hilo lilitosha. Bwana Maksuudi alibwagika kwenye 
kiti alichokuwa kakikalia. Ilibidi kutiwa maji. Na 
baada ya kitambo cha kusikiliza ndipo alipofufuka. 
Alipopata fahamu kidogo Maksuudi alitaka akunjiwe 
nguo zake. Alipanga safari ya mjini na asubuhi ya 
siku ya pili, safari ya Pumziko. 

Sura ya 10 


SHOKA alikuwa barubaru mmoja, fahali wa mtu, 
kavundumka mwili na kukacha musuli. Mwili wake' 
haukujali sulubu au kitisho chochote. Uso wake 
tinginya. Macho yake ni maboni yaliyojitahidi kutoka 
kwenye vibofu vyake, lakini hayakufuzu. Meno ya 
juu yamemng'oka kwa hivyo mdomo wake wa chini 
umechomoza mbele na ule wa juu umerudi nyuma.. 
Pua yake ni pande la nyama lenye matundu mawili 
ya ndonya. Nywele zake zimejenga tuta huku na 
huku na katikati, mlima safi unaoteleza. Nyusi nyi- 
ngi zimetengana na macho. Juu ya urembo huu 
akapambwa na mbabuko wa mwili, na kwa hivyo 
rangi yake hapa na pale ilikuwa nyeusi na ya shaba. 
Shoka alikuwa ni mwenyeji pale kilabuni pa Biti 
Sururu. Daima anapotoka kuchuana na magunia 
huko bandarini hupita kwa Bi Mpikawali kula kapile. 
Tena huchungulia kwake kama Selume, mamechanje, 
amelimudu jiko, na baada ya kujisaidia yeye mwe- 
nyewe na wanawe, amemwekea yeye Shoka cho- 
chote. Ndipo hapo tena pasi na kizuizi, huelemea 
kwa Biti Sururu kwa kunywa na tafrija nyengine. 
Selume, mkewe, amechoshwa na udhia wake. 
Daima alilalamika kuwa hakuwa na mwanamme. 
Shoka ni mzuhali kwelikweli. Na ile ambayo Selume 
aliidhania itakuwa ndoa imara, imekuwa shakawa 
ya kuchezana. Naam, Selume amechezwa na mwana- 
mme huyu. Ametwishwa mzigo mzito asioweza 
kuubeba. Si mchezo kwake kujaza chungu cha kum- 
tosha yeye na watoto wake na huyo Shoka, ambaye 

haleti chochote kwake lakini hodari wa kungoja 
kimeshapikwa apandie. Wallahi kama si wanawe, 
Selume asingeligusa jiko, daima lingelala paka. Katu 
asingalijitia kibuibui na kutanga na njia. Lo, kacho- 
shwa na shimiri za baruti anazoshindiliwa moyoni 
mwake. 

“Shoka,” alilalamika Selume, “wallahi nitakata 
pingu za uke mimi “vyo. Nitatoka nje nitatarazaki. 
Lo! Mke n'sojua nikilacho wala nikivaacho. Siku 
zote Selume na kibuibui. Imekuwa mimi kiguu 
na njia, kiguu na njia, hodi, hodi, hodi... Lo, nime- 
uchuna uso, napita nikiwaparamia watu weee, hata 
wameshanitoa maanani. Nipite nikikopa, nipite 
nikinyang'anya, mwanamke miye, ndio chungu 
nikizumbue. A-a, hatari. Toka nikikopa mpaka 
sikopeshwi tena. Nikaomba kiumbe mimi, hata 
nisipewe tena. Ama kweli aliyeachwa nyuma kaa- 
chiwa mengi. Shoka, mimi ni mwanamke “vyo, 
sijatolewa nyongo.” z ; 

“Sasa nikupe nini,” alikemea Shoka. “Wewe uko 
ndani, mambo ya nje utayajuaje? Nikupe nikupe, 
nikupe nini? Unasema maneno tu; maana yake 
mimi siumwi kukuona wewe mke wangu na watoto 
wangu mnateseka. Unayeumwa ni wewe tu! Nenda 
mwana kwenda.” 

“Kukosa huko kwa kila siku?” Selume alijitetea. 
“A-a, si kama pesa hupati Shoka, lakini ulevi na... 
eee, pana watoto. Mume wangu, ukiingia chicha, 
ukitoka chicha. Na hadithi zako nazisikia nje. Dunia 
duara haina siri, ni uwanda wa jangwa huu, ulifa- 
nyalo liko nje.” 

“Sasa tunatukanana?” Shoka alifinya uso. 

“A-a, tunaambizana kweli. Na kweli toka hapo 
chungu. Mimi ndiye niionaye adhabu ya kaburi 
bwana.” 

“Utaiona, bado,” maana hujafa. Siku nitakayo- 
kutia maganjani, nikakubinginya, ndiyo siku utaka- 
yoijua adhabu ya kaburi.” 

“Lo, yasini. Sitowahi! Kwema lakini!” 

“Utafanyaje?” 

“Babu we, dunia wasaa, utaniacha.” 

“Nani?” 

“Wewe.” 

“Mimi sikwachi talaka, n'takwacha utimbwe na 
ulimwengu wako.” 

“Wewe umeshakutimba zamani,” alijibu Selume, 
sasa keshapandwa na mori. “Tazama ulivyo, huna 
turuhani, haya zimekutoka. Huna zaibaki za uso. 
Nyooo! Hujui unachokila, hujui ulalapo wala uam- 
kiapo, wewe mbioni, ti, ti, ti, ti. .. Mwisho, mwisho, 
mwisho wa habari, wewe mtu una nyumba na watoto, 
unakwenda kula mkahawani. Unaupiga wali wako 
uzuri, ukija hapa unajitia njaa ya Majuju wa Majuju. 
Ee basi, inajuzu hivyo? Huna hata imani. Nyooo, 
mjalaana we! Si mjalaana wewe kwa hakika, vitendo 
vyako! Nenda huko vilabuni, nami niache na uli- 
mwengu wangu. Niache nibebe mizigo nisiyostahili 
kuibeba. Na kama wewe mwanamme kweli, toka 
usirudi tena kuja kula alichokichuma mkeo. Lo, 
huna haya wewe, ungalikuwa unazo, usingalikula 
chakula usichokijua kinakotoka. Lo, yasini!” Selume 
alikuwa akitetemeka kwa hamaki, 'ari na majuto. 
Ghadhabu ndizo zilizompa aseme maneno hayo; 
na utumwa, unyonge, na manyanyaso ya mwana- 
mme. Mwisho wa maneno yake daima ulikuwa, 
“Tumo taabuni wanawake. Huu utumwa kamili.” 
Lakini hakujua namna gani alikuwa mtumwa. Ali- 
jiona anafuata kawaida na kanuni iliyotoka mbali 
ambayo imekuwa ngumu kugeuka. Haijulikani 
kama mila, au jambo gani. 

Na mwanamke huyu alimpenda mumewe kwa 
udhati wa moyo wake, na Shoka mwenyewe alijua 
haya. Labda kwa sababu hiyo ndipo alipozidi inda 
na inadi. Alipoambiwa hivyo, ndipo alipotafuta 
pahala akajizika asipite kwake kwa muda wa wiki 
nzima, mpaka Selume akamtafute, ampembejee, 
ndiyo arudi. Na Selume roho yake mtama; mbio 
atapita akimsaka, na anapomwona humshika miguu 
arudi nyumbani. 


Shoka alikuwa kajitupa kitandani pa Maimuna. 
Mara kwa mara aliinuka na kusema maneno ya kilevi, 
ambayo ukiyatazama kwa mbali, utaona kwamba 
yana uzito. 

“Wewe unafikiri pesa tuzipatazo sisi wachukuzi, 
au wakulima au wafanyakazi za sulubu ni pesa za 
mchezo? Mkulima, anachuwana na jembe, nguvu 
zake huishia wapi? Umerekani, Uingereza, au Japani 
au. .. wapi? Wao ndio wanaopanga bei za mazao 
yetu! Na wafanya kazi wa karahana, ukitazama sana, 
wanamfanyia nani kazi—mkoloni mambo leo; na sisi 
wapagazi bandarini tunampakilia nani bidhaa una... 
unafikiri? Mabeberu. Bado, bado hatuna uhuru 
kamili, hatujaudhibiti uchumi.” 

“Babu we, usinihutubie, kama unataka kuwa 
mwanasiasa nenda kahutubie nje, alikaripia Mai- 
muna huku akiendelea kujikwatua.' 

“Wewe unajua nini, mwanamke,” Shoka alimdharau 
mwenzake. 

“Wewe unayejua ungalikuwa hivyo, Shoka? Shoka 
gani, huchanji kuni wala hukati magogo.” 

“Okey, kama mimi sijui kitu nanyamaza.' 

“Nyamaza toka hapo.” Maimuna kafuzu hatimaye. 

Shoka alinyamaza akawa anamwangalia Maimuna 
anavyoupura. Kila mara alifurukuta hapo kitandani 
na kitanda kililalamika kwa uzito uliokielemea. Hai- 
julikani vipi kitanda hicho kimestahamili siku zote 
hizo toka kununuliwa. 

Maimuna alikuwa kakaa kwenye kiti cha henzerani 
kilichopoteza egemeo. Kanga yake kifuani, alikuwa 
akijirashia podari na kujipaka kwapani, shingoni, 

| kifuani na mgongoni. Baadaye aliinuka kwenda 
ji kupachua kijaluba fulani rafuni. Aliporudi tena na 
kukaa pale kitini, aliendelea na kazi yake ya kuu- 
puna. 
ji Alifungua kijaluba akatoa kombe ya wanja na 
kijiti cha unjukuti. Akachokoa kichembe cha wanja. 
Akayabedua macho yake na kurambisha kingo za 
kope zake huo wanja kwa ustadi mkubwa. Kisha 
IN alizisarifu nyusi zake kwa urembo huo. Akajitazama 
ji kiooni. Ama kweli, urembo wa kimwetu umekamilia. 
ji! Hajui kwa nini wanawake wengine hupiga mbio kuji- 
babua na kujifanya makashkuli. Maimuna alihakikisha 
JJ kuwa kila kitu kimepoa. Kumbe bado hajapoteza 
| uzuri wake. 
| Macho yake malegevu ingawa yameshiba udhaifu 
na machofu ya usingizi wa kulimbika siku hata siku. 
Kila siku alikesha na kusema atapunguza usingizi 
mchana, na mchana ujapo, kiumbe .huyu alikuwa 
na mangapi ya kufanya. Hata hivyo hakuacha kubaini 
kuwa uso wake kidogo ulikuwa umemparama—sio 
i ule aliotoka nao kwao, sio ule aliokuwa nao kwa 
Ji Mama Jeni, sio ule aliofika nao kwa Biti Sururu 
ji miezi sita iliyopita. Sasa mara kwa mara uso ulimtoka 
| kifuta na kumng'ara. Na yeye alishangazwa na tabia 
| hiyo mpya. Ilikuwa kama ile pombe aliyoifakamia 
kila wakati iliyeyusha kifuta kilichomo mwilini 
mwake. Na kifuta hicho hakikupata pahala dhaifu 


114 


pa kutokea ila usoni pake. Mara nyingi aliamini 
kuwa hayo yalikuwa maji ya utoto yanayokupwa 
mwilini mwake. Ingawa hakujua kwa nini yatokee 
usoni pake tu. Na katika kukupwa huko, si uso tu, 
bali mwili mzima ulipwaya. 

“Nimeacha yangu kukujia we, wewe, Shoka 
alizuka ghafla. Alimtaaradhia Maimuna. 

Maimuna alimwangalia Shoka kiooni. Alimwa- 
ngalia kwa kejeli na hasira, akamjibu, “Yako yepi? 
Una yako wewe?” 

“Ah, si...sijui, la... lakini...” 

“Lakini nini? Kwa wazimu gani nikaache miteni 
za usiku mmoja nizikalie shilingi tatu za Shoka. 
Kh, kwa lipi? Hiyo. ndonya? Nipishe miye huko.” 
Maimuna hakuwa na muhali. 

“Ndiyo, umeshaerevuka ati,” alisema Shoka, “siye 
tumekuwa wajinga. Lakini leo naona hutoki humu.” 

“Kwani wewe nd'o nani? Kweli mmenipokea 
hapa Bobea, lakini mzigo wa maisha hamjanipokea; 
una nini babu? 

Shoka alicheka kwa kejeli, kisha alisema kwa 
hasira, “Nenda mwana wa kwenda, unafikiri mimi 
najali sana?” Shoka akawa anainuka pale kitandani. 

“Ha, sungura alipozikosa zabibu; hebu ona haya.” 
Maimuna naye alikuwa keshasimama. “Toka bwana 
mkubwa, na toka leo nyumba hii uione paa.” 

“Sijasikia mtu kukatazwa kuja kilabuni.” 

“Nakukataza humu mwangu, alifoka Maimuna, 
“huko ukumbini ukija kulewa, hujakatazwa, wewe 
na pesa zako na laana zako.” 

“Ikiwa mfuko wangu umejaa, kipi kitachonizuia 
kuingia chumba hiki pia?” Shoka alisimanga. 

“Toka lini mifuko yako ikajaa?” 

“Leo siyo?” Shoka alikuwa mlangoni. 

“Jana,” alikejeli Maimuna. “Toka bwana, sitaki 

maneno mimi. Nasema shika njia wende zako.” 

“Nakwenda tokea hapo, kwani nakalia lipi?” Shoka 
alitoka. 

Chumba cha Maimuna kimebadilika. Jumla ya vili- 
yomo ni kile kitanda chake chembamba cha spiringi, 
sofa moja chini ya mlango, kioo kirefu ukutani, 
rafu ndogo chini ya kioo, rafu ya kutundikia nguo 
kwenye ukuta mwengine, samaki wa vigae, mweku- 
ndu katundikwa pembe hii na wa manjano, pembe 
ya pili. Chumba kimesakafiwa upya. Dari sasa imeto- 
mewa, imepigwa kijiko na kupakwa chokaa nyeupe. 
Boriti zake zimepakwa rangi nyeusi. Kuta zina rangi 
ya samawi, na chini kiunoni, kiasi cha dhiraa, kuta 
zimepakwa rangi nzito ya kahawia, ili kuzidisha 
heba ya chumba. Kulikuwepo mzo wa picha—picha 
za wachezaji wa senema za Kihindi, kama Mumtaz, 
Helen, Rajesh Khana, Shashi Kapoor na pia kuna 
picha za Wamerekani Weusi kama Fred Williamson, 
Mohamed Ali na Sidney Poitier. Kipembeni, kwenye 
ukuta unaotazama mlango kuna kabati lenye tabaka 
nne. Hilo limesheheni vibati vya uzuri—MOONO, 
PONDS, podari ya HIMALAYA, SNOW na kadhalika. 
Unapokosa uzuri wa kimwetu, utafanyaje? Hiyo 
ndiyo siasa ya Maimuna. Pamoja na hayo, vichupa 
vya mafuta mazuri, vyengine vya mkokoriko, na 
vyengine vya mafuta ya kujipaka, kama LADY GAY, 
PEACE OF HEAVENS, HYPNOTIC. ... vyote hivyo 
takriban vitupu, vimeachwa hapo labda kuongeza 
heba ya chumba na ya mwenye chumba. Kwenye 
ukuta wa pili kipo kile kidirisha. Sasa kimepakwa 
rangi ya kijani kibichi na misumari yake imetiwa 
sneri. Mbao zake za juu zimefunguliwa, wala hazi- 
fungwi maisha toka Maimuna kuhamia humo. 

Mbali na kazi ya kuuza pombe, alijua mbinu 
nyengine za kuingiza pesa. Na sasa inapata mwezi 

wa tatu ameajiriwa kwenda kustarehesha waungwana 
huko Rumbalola Hotel. Kazi hii ilimsadifia tu, si 
kama aliitafuta. Alipotakiwa kuifanya alimshauri 
Biti Sururu. Na yeye Biti Sururu, akijua nyongeza 
haigombi, hakuona uzito kumwachia Maimuna 
kufanya jambo la maslahi yake kwa mara moja 
katika wiki. Na chanzo cha yote hayo ni pale Mkuu 
wa Anasa na Tafrija wa Rumbalola alipokuwa akipita 
nyuma ya nyumba ya Biti Sururu na kumsikia Mai- 
muna akiimba. 

Maimuna alikuwa uwanjani uwani kwao. Alikuwa 
aking'ang'anua ng'ande na makoko yaliyolalia na 
kuganda vyunguni—uporo wa siku tatu. Ilikuwa 
desturi yake, siku zote, alipofua, alipopika, alipo- 
fagia, alipoosha vyombo, alipokoga, alipenda kuimba 
nyimbo aina kwa aina. Desturi hiyo ilimvaa na 
kumwia tabia toka alipofululiza kwenda senema. 
Safari hii alikuwa akighani wimbo wa Kiswahili 
uliotiwa mahadhi ya Kihindi. Huku ana kibanzi 
mkono wa kulia, na wa kushoto kakamata kaango 
anakwangura, nyimbo zilimpita. Alikuwa kaelekea 
mlango wa nyuma, lakini kainamia chini, na mlango 
huo haukumzuia yeye kuona nje, na wala aliyepita 
nje kumwona yeye. Basi alicharaza: 


Pindi aingiapo nzi kwenye chakula, 
Kukitamani siwezi katu kukila, 
Mwenye nafusi azizi hakiri dhila, 
Hakiri dhila, hakiri dhila. 


Akaendelea, 
Na simba huepuka maji pindi iwapo, 
Majibwa yakihitaji ndipo wanywapo, 
Kila mwema mizaji hushika hapo, 
Hushika hapo, hushika hapo. 


Ilikuwa wakati huu Maimuna aliposhtukia kasima- 
miwa na mtu asiyemjua. Alisita ghafla kuimba. Na 
kwa wasiwasi mkubwa alifurukutafurukuta akavuta 
kanga yake ili kujisitiri. Maulidi, bwana mfuauji 
kwelikweli, aliingia bila ya kupiga hodi, na baada 
ya mazungumzo mafupi na kufahamiana na Mai- 
muna alimwambia kuwa yeye kavutwa na sauti 
yake ya kupendeza. Alimhakikishia kuwa yeye 
kakirimiwa kipawa kikubwa, na ikiwa atakuwa 
tayari kukitumia, basi Bwana Maulidi alikuwa tayari 
kumuajiri Maimuna kuimba Rumbalola Hotel. 

Baada ya miezi miwili ya mazoezi, Maimuna 
alikuwa mrombo wa unyago alotimbwa nao. Habari 
zilienea hima, na jina lake taratibu lilikua. Akawa 
sasa anajulikana kama Maimuna, Gwiji wa Nyimbo 
na Nataki. Muda mfupi baadaye, yeye mwenyewe 
alishuhudia vipi kipawa chake kilimpatia umaarufu. 
Vijana na vizee walimiminika Rumbalola Hotel 
kama siafu. 

Basi siku hii, baada ya kujipuna vyema, Maimuna 
alikuwa tayari kuelekea Rumbalola. Gari ndogo ya 
kazini ilikuja kumchukua. 


bo ka K 


Bwana Maksuudi alifika Bobea na mapema. Na 
kutoka uwanja wa ndege yeye na Rashidi, waliongo- 
zwa na dereva mpaka Westerns Hotel. Maksuudi 
bado anajipata. Hakutaka kuporomosha hadhi yake 
ghafla. Ari ndiyo iliyompa hivyo. Kwa hivyo, alifikia 
katika mojawapo ya hoteli mashuhuri za hapo. 
Ilikuwa saa saba za mchana, kwa hiyo Maksuudi 
na Rashidi walikuwa na kitambo kirefu cha kungojea. 
Hamu yake ilikuwa kubwa, kwa hivyo alitamani 
saa zigeuke dakika, apate kuonana na binti yake. 

Mbele ya aibu na fedheha ndipo atapokutana naye. 
Haidhuru kitu. Bora nusu ya shari kuliko shari 
kamili. Alimtaka mwanawe kipande au mzima, safi 
au mchafu. Na sasa ndio yumo anasubiri. 

Saa zilipita kama umeme, kutahamaki saa tatu 


” unusu za usiku. Rashidi alipiga simu kuagizia teksi. 


Na hivi sasa imeshafika. Maksuudi, na Rashidi aliye- 
msaidia kujikongoa, waliingia garini. 

Walifika Rumbalola mnamo sasa nne barabara. 
Watu walikuwa wamejaa pomoni. 

“Tutakaa wapi?” alianza Maksuudi. “Watu wamejaa 
pomoni.” 

“Kweli, lakini tutapata tu pahala pa kukaa, alijibu 
Rashidi. 

Nje bustanini, pale nje penye counter, mbele na 
nyuma ya hoteli hii, mote humo wamejaa watu. Hii 
ni kawaida ya Rumbalola kuwa hivyo siku ya Juma- 
mosi. 

Kutoka nje mpaka ndani Bwana Maksuudi aliji- 
kongoja na bakora yake, huku akisaidiwa na Rashidi. 
Watu wote walimwona Maksuudi, mzee na mgonjwa, 
akiingia, na hasa kwa vile alivyokuwa mgeni Bobea 
na pale Rumbalola, walishangaa. ; 

“Kaja kufanya nini mzee huyu mgonjwa wa Mungu 
hapa Rumbalola? Ama wazee wengine balaa sana 
bwana,” alisema mtu mmoja katika waliokuwa waki- 
mtazama. Kwa kweli kilikuwa kichekesho na kioja. 
Lakini zaidi ya hapo, kama kawaida hapana aliye- 
shughulika sana hata hivyo. 

Maksuudi na Rashidi walipofika ndani walianga- 
zaangaza kutafuta pahala pa kukaa. Na baada ya pita- 
pita walipagundua, nacho ni kikao kimoja kilicho- 
bakia mwisho kule kipembeni. Kikao hicho kilikuwa 
kama wameekewa wao. 

“Malaika nakupenda Malaika, 
Nami nifanyeje, kijana mwenzio, 

Nashindwa na mali sina we, 
Ningekuoa Malaika...” 


Mwimbaji wa bendi ya The .Bantus alimaliza 
wimbo. Maksuudi na Rashidi walikuwa wakikaa 
vitini. The Bantus waliendelea na kutumbuiza 
ukumbi kwa nyimbo yao, nyengine: “Nilikimbia kwa 
baba.” 

Maksuudi aliusikiliza sana wimbo huo. Ulikuwa 
kama ni simango kwake. Baadaye mtumishi alifika— 
kitoto kimoja kizuri chenye wingi wa ushaufu — 
aliyevaa skati ya buluu na blauzi nyeupe. Ncha ya 
ukosi wa blauzi yake katia kiwardi kilichokuwa 
kikinukia. Rashidi alivutwa na mwanamke huyu. 
Hasa alipolitazama lile ua lilipokaa, hakika alitamani 
ageuke ua. Alitaka sana kuzungumza na mwanamke 
huyu, lakini alijua haukuwa wakati mwafaka kwake 
na hata kwa mwanamke huyo. 

“Utakula nini Rashidi?” Maksuudi alikamata bamba 
la menu, “mimi sitaki chochote, labda soda kali. 
Wewe utakula nini?” 

Rashidi alicheka, “Mwache aniletee kababu, sa- 
mbusa na Guiness moto.” ; 

Maksuudi alicheka kicheko cha kujilazimisha. 
Alikumbuka zama zake alipokuwa “mlevi. Rashidi 
alimsaidia kicheko kwa kuujua undani wa Maksuudi. 
Ama kweli, Maksuudi amewezwa na ulimwengu. 
Hata maji leo anakimwa nayo! 

Mara mtumishi alifika na kutua vitu vilivyoagizwa. 
Rashidi alimwangalia tena huyo kimwana. Safari hii 


'alimkagua, hata huyo kimwana akahisi. Kimwana 


alicheka kicheko kilichomsisimua Rashidi. Akare- 
jesha kicheko na Maksuudi alimsaidia. 

“Huduma nzuri,” alisema Bwana Maksuudi, yule 
kimwana alipokwisha ondoka. 

“Na watumishi wazuri,” alijibu Rashidi. Wakacheka 
pamoja. 

“Na chakula kizuri,” alisema Rashidi alipokwisha 
anza kuimega sambusa. 

“Maksuudi alivuta mafunda ya soda kali. “Saa 
ngapi itaanza nataki.” 

“Saa sita,” Rashidi hakuchoka kujibu suala hilo 
lililoulizwa mara ya kumi sasa. 

“Tutamwona Maimuna lakini?” aliuliza Maksuudi 
kwa hamu kubwa kama hamu waliyokuwa nayo watu 
wengi waliofika hapo kumwona Maimuna, akisakata 
nataki. Hamu zao tofauti. Ya Maksuudi ilikuwa ya 
kumwokoa mwanawe na kujiokoa nafsi yake katika 
machungu ya utengano naye, pamoja na kumtoa 
katika fedheha na aibu ya kucheza nataki penye 
hadhara ya watu. 

“Kumwona tutamwona, sijui tu kama tutampata,” 
alijibu Rashidi huku akimimina Guiness moto kwenye 
gilasi aliyoijaza nusu. “Itabidi, aliendelea Rashidi, 
“ustahamili kwa yote utakayoyaona, wala usimwa- 
mbie lolote hapa.” 

“Aaa, nitajikaza Rashidi, nitajikaza.” Maksuudi 
alivuta funda jengine la soda.” 

Yule mwanamke mtumishi alifika tena kuleta 
bili. Bwana Maksuudi alilipa na kilichobaki alitoa 
bahashishi. Baada ya huyo mwanamke kumshukuru 
Maksuudi, alitoka. 

Katikati ya ukumbi huu pana uwanja uliotumiwa 
kwa kuchezea densi. Midundo mbalimbali iliendelea 
kudundwa. Watu waliendelea kucheza densi kitambo 
hata kitambo huku wakirejea katika vikao vyao kwa 
kunywa. Vinywaji vikanywiwa, mazungumzo yakae- 
ndelea, moshi wa sigareti ukafuka kila pahala kama 

penye vibiwi vya moto kwenye konde iliyotemwa. 
Minong'ono, sauti za kike na kiume, vicheko vika- 
panda juu. Pita, nenda, rudi, ingia toka. . . walio- 
kwenda msalani, waliokwenda counter, mradi kila 
mmoja alikuwa na lake. Densi ilimalizika mnamo 
saa tano. Mlango wa Mid-nighi Show ulifunguliwa 
na waliokwisha kata tikiti walianza kuingia. 

Ukumbi wa Mid-night Show ni ukumbi mkubwa, 
wenye kuvutia. Juu kunaning'inia mataa ya therea 
kwenye dari iliyopangiwa vigogo vya mviringo vilivyo- 
chongwa kwa nakshi nzuri nzuri. Ukumbi umetiwa 
air condition kila upande. Sakafu yake ni ya jiwe la 
marmar. Meza na viti vimeenea kwa vikao.. Kila kikao 
kina kimeza kibetebete na viti vya matao. Taa za 
rangi mbalimbali zinamwaya mwangaza kote uku- 
mbini, bila ya mwangaza huu kujulikana ukitokea 
wapi. Katikati ya ukumbi kulikuwa na nafasi puru- 
zai iliyotandikwa zulia la thamani litokalo Iran. 
Mbele kidogo kuna kijukwaa kizuri. Kulia, mwisho 
kabisa kuna counter. 

Sasa watu waliendelea na vinywaji. Humu hali ya 
mambo ilikuwa tulivu. Sauti nene na nyembamba 
za minong'ono zilichanganyika. 

Muda ulipita, halafu baadaye kijana mmoja mwe- 
nye sharafa ya ndevu na sharubu ndefu za kubandika 
aliyevaa koti refu jeusi, tai nyeusi ya kikuba, juu ya 
shati jeupe, suruali nyeupe na viatu vyeusi vya buti, 
alisimama mbele ya ukumbi. Na hapohapo kama uku- 
mbi ulimwaiwa maji, zile nong'ono zilisita. Kijana 
huyu alijivutavuta na kujitengeza. Na mara, kicheko 
kilianza. Wasifu wa kijana huyu pekee unachekesha 
na yeye mwenyewe damisi wa kutupwa. 

“Mabibi,” alianza. 

Kicheko kilianguka tena. Huyo mtangazaji aliji- 
rambaramba na kuendelea, “La, nimekosea, mabwana 

na mabibi.' Kicheko kiliuma. 

“Nipeni macho yenu,” aliendelea, “nipeni na masi- 
kio yenu. Nipeni na pua yenu, eee zenu, nipeni 
midomo, nyusi. . . aaa nipeni miili yenu yote. La, la, 
la, nipeni macho na masikio yenu tu.” 

Kicheko kikubwa. 

Kijana huyo alisema kwa mikono, mabega, miguu, 
kope, nyusi na midomo. 

“Yah, nimesema hivyo makusudi, kwa sababu 
tunataka kusafiri, na mtu akisafiri haondoki nusu 
nusu.” 

Kicheko chengine. 

“Okey, sasa tunapanda supersonic, tunaelekea 
Jamaica.” Hii Jamaica aliisema kwa sauti ya juu 
kabisa. “Tunakwenda kusikiliza muziki mtupu unao- 
itwa Jamaican Farewell. 

Kwanza vinanda vilianza kwa sauti ya ndege, 
Supersonic inayoruka. 

Moyo wa Maksuudi uligonga mfululizo. Pale 
penye kijukwaa taa kali ziliashwa na hapo kikosi 
cha bendi kilipiga Jamaican Farewell. Gitaa, bezi, 
ngoma, msondo na seksifon zilishirikiana na kuzaa 
muziki huo. Mandhari yalimpoza kila mtu, ila Mak- 
suudi aliyekuwa na wasiwasi wake. Muziki ulikatika 
ghafla. Kofi zikafuata na Once more nyingi. 

Wakati haukuruhusu kurejewa tena muziki huo. 
Kulikuwa na mengi. Yule kijana alichomoza tena. 
Sasa kavaa suti nyingine. Koti jeupe, shati jeupe, 
tai nyeusi ya kikuba, suruali nyeusi na viatu vyeupe. 

“Mabibi na mabwana, sasa natupande ile Supersontc 
yetu, turejee Rumbalola kutoka Jamaica.” ; 

Kicheko kikubwa. 


“Najua tuna hamu ya kumwona. . .' alimeza mate 

kwa nguvu. 
Kicheko kikubwa zaidi. Maksuudi moyo ulimpapa. 

“Hebu,” aliendelea mtangazaji, huku akisuhubiana 
na muziki uliopigwa ghafla na kusita. 

“Not so guick, not so mbiombio,” alikataza muziki 
wake. 

Mpasuko wa kicheko. 

“Right, tujifanye katika majonzi na mateso ya uli- 
mwengu, dhiki na mashaka na aibu pengine...” 

Mpasuko mwengine wa kicheko. Moyo wa Mak- 
suudi ulikaribia kung'oka. 

“Mradi. .. m. . . mradi matatizo, na isitoshe uli- 
kuwa na chako kikakutoka; circumstances you know 
.... mapenzi pengine na unayempenda kakuhama...” 

Kofi nyingi na kicheko kilihanikiza. 

“Basi, kwa usiku huu wa leo, Rumbalola tunaye 
mwimbaji wetu mashuhuri, bibiye wa mabibiye, 
mtoto mdogo mwenye sauti ya zuwaride, gwiji wa 
nyimbo na nataki—Bibi Maimuna binti Maksuudiii. 
Bibi Maimuna, tafadhali. . . Mpigieni makofi.” 

Ukumbi ulivuma kwa makofi. Bwana Maksuudi 
alikuwa ameshainuka, lakini bahati nzuri Rashidi 
alimwahi. Alikuwa anatetemeka na machozi yana- 
mtoka. 

“Stahamili bwana, stahamili bwana, utayaharibu 
mambo.” 

Watu wote walikuwa wakishangiria kwa kofi, miu- 
nzi, vigelegele na hoihoi. Mradi ghasia za kike kwa 
kiume. Taa za pale penye zulia katikati ya ukumbi 
ziliashwa. Miale ya mwangaza ilimiminika kutoka 
juu, na kuanguka hapo. Sasa Maimuna alikuwa kaketi 
mbali nyuma ya jukwaa. Alikuwa kavaa gauni refu 
lililokokota mpaka chini lenye rangi ya feruzi inayo- 
metameta kwenye taa. Kafunga shore la kuvutia. 

Muziki ulianzwa kugongwa kwa mahadhi ya 
rumba. Maimuna katikati ya shangwe aliteremka 
vidaraja kuelekea pale penye zulia katikati ya uku- 

mbi. Njiani alipokea kikuza sauti kutoka kwa yule 
mtangazaji. Akaanza kuyumbayumba kwa madaha. 
Alibembea na mdundo huku mwili wake kaulegeza 
na macho yanasinzia. Muziki ulipofika pahala fulani, 
alianza kuimba, 


Nina kovu, nina kovu, wanitonesha kwa inda, 
Ukikatazwa maovu, Warudi wenda yatenda? 
Wanitia roho mbovu, Kwa sababu nakupenda? 
Nakupenda, nakupenda, Kwa sababu nakupenda. 


Hapo aliitikiwa na wenzake. Tena muziki ukampo- 
kea kwa matao yaleyale, na tena wakati ulipowadia, 
aliingia katika mizani yake. 


Kama hunitaki nena, Usende nami kwa hila, 

La kwanza si maungwana, Na la pili sio mila, 
Jambo la kudanganyana, Ni jambo lenye madhila, 
La madhila, la madhila, Ni jambo lenye madhila. 


Aliitikiwa na kikosi chake. Tena' ukafuata muziki. 
Kisha aliendelea huku ukumbi ukipiga kofi na kusha- 
ngiria. 


Utakaa na mwenzio, Na kukaa kwa kucheka, 
Kumbe moyo wake sio, Umekwisha kuzunguka, 
Kama zina ufunguo, Nyoyo zingefedheheka, 
Fedheheka, fedheheka, Nyoyo zingefedheheka. 


Shangwe la ukumbi lilifuata. Na kama kawaida baada 
ya kuitikiwa na kikosi, ulifuata muziki kama mwa- 
nzo. Maimuna aliendelea. 


Shona sanda, shona, Sanda na kiuzo cha ubao, 

Uwaalike vijana, Na watu uwatakao, 
Unizike ni kijana, Ukae na uwapendao, 
Wapendao, wapendao, Ukae na uwapendao. 


Hapo muziki ulibadilika ghafla. Naam, Maimuna 
alianza kudemka. Ulikuwa mdemko kweli. Alidemka 
yeye mzima. Alipohitaji yalidemka mapaja, kikade- 
mka na kiuno. Yakacheza mabega. Ikapunga mikono. 
Ikakatika shingo, kichwa. . . vyote vilicheza kama 
ngoma ilivyoamrisha. Kofi, kelele, mbinja, vicheko, 
furaha, vigelegele. Mdemko ulizidi, na watu walizidi 
kushangiria. 

Naiwe huo wimbo ambao ndio ulimfuma pahala 
pabaya Bwana Maksuudi, lakini hali ile, Maimuna 
hali ile, aaa, kisu kimefuma mfupa. Watu walikuwa 
na furaha, lakini Maksuudi alikuwa akilovya kifua 
chake machozi. Hakuweza kuzizuia hisia zake. Alilia 
taratibu kwanza, halafu sauti ilizidi kuwa kubwa, 
akalia kwa kwikwi. Rashidi aliyetekwa na mikogo 
ya Maimuna, hakujua vipi, alimwona Maksuudi 
na mkongojo wake, na huku kainua mkono mmoja, 
alishika ujia ulioelekea pale katikati ya ukumbi 
Maimuna alipokuwa akicheza. Maksuudi alikuwa 
akienda mwili tu, hahisi chochote. Hakujua alilokuwa 
akifanya. Alijikongoja. Ajabu kwa kila mtu. 

“Tazama, tazama,” watu walianza kuonyeshana, 
tazama mzee yule anakwenda wapi?” Ana wazimu 
nini! Kuna nini?” 

Lakini Maksuudi na mkongojo wake taratibu 
alisonga mbele. Muziki ulisita ghafla. 

“Maimuna mwanangu, mwa. . . mwana, mwana- 
nguuuu, usichezeeee. . . Mimi babaako Maimuna... 
Mimi. . . mimi. . . nimekuja ku. . . kukuchukua, 
njoo mwana. . . mwanangu uepukane na aibu, 
nami. . . mimi, uni. . . uniepushie fedheha. Najuta 

.. alipiga kelele sasa Maksuudi, “Najuta. . . najuta. 
Maksuudi alisogea. 

“Aaaaaaa, ni wewe mzee, nani? Wewe unakuja 
kufanya nini hapa?' Ukumbi umehamaki. Watu 


wengine walikuwa wameshaanza kusimama, wenye 


nishai na wasio nishai. 

Maimuna alikuwa kamtumbulia macho kwa msha- 
ngao yule mzee aliyekuwa akisogea. Mbio alikupuka 
Maimuna. Akayakata machezo yake. Huyo akaki- 
mbilia nyuma ya jukwaa. Hapana tena aliyemwona 
Maimuna usiku ule pale Rumbalola. 

Huku nyuma Maksuudi aliyekuwa akibwata ma- 
neno ovyo, hata hajui vipi, aliona katiwa munda, 
akaanguka chini na watu wakaanza kumtimba kwa 
mateke na magumi. Kama si Rashidi kuwahi kum- 
kinga na kuchukua sehemu ya pigo, huu ungalikuwa 
mwisho wa hadithi yetu. 

Sura ya 11 


BWANA MAKSUUDI alilazwa hospitali. Alikuwa 
kapondekapondeka. Huko, alilazwa kwa muda 
wa miezi mitatu. 

Siku ile alipofika hospitali, alikuwa hajijui haji- 
tambui. Kazirai. Kichwani kapata jeraha kubwa, 
lilompa kupoteza damu nyingi sana. Kwa hakika 
zake zingalipo tu, hakuwa wa kupona. Bali kama 
ilivyokuwa, Maksuudi alipona, labda kusubiri fursa 
nyingine ya kuonana na bintiye, au Mussa au kuku- 
mbwa na namna nyingine ya hujma. Nani aliyejua? 

Pale Maksuudi alipokuwa akitiwa damu, kidogo 
kidogo alipata kinyenyezi, na hata macho yake 
yalipochanganya nuru, alimwona mwanawe Mussa 
na koti lake jeupe kamsimamia. 

Alipoletwa hospitali, kama desturi, Mussa dakitari 
alimpokea mgonjwa akamhudumia. Tazama bahati 
njema ilivyosibu! Imemleta Maksuudi kwa mwa- 
nawe aliyekuwa akimtafuta kwa uvumba na udi. 
Wamekutana katika hali ngeni kabisa. Mussa alie- 
mewa kwa hakika, lakini ilimbidi afanye kazi yake 
kwanza. 

Maksuudi alipohakikisha kuwa yule aliyemsi- 
mamia alikuwa mwanawe, alifumbua kinywa chake 
kwa pupa, “Mu... Mu. .. Mu. ..' Alitaka kutaja 
jina la mwanawe, lakini maumivu makali yalimzuia. 
Alibaki kugogona maneno. 

“Sindano ya usingizi, Mussa alimwambia muugu- 
zaji. Maksuudi alidungwa sindano ya usingizi. 

Kama Maksuudi angalikuwa anajiweza, leo angali- 

mbeba mwanawe mzima mzima. Na ingawa Mussa 
sasa ni mtu mzima, labda angalimhisi kama kitaka- 
taka. Ilikuwa furaha iliyoje kwake Maksuudi. Kama 
ile furaha aliyokuwa nayo siku ile alipoambiwa Bi 
' Tamima mkewe kajifungua mtoto wa kiume. Mak- 
suudi aliiangalia ile chupa ya damu iliyokuwa ikini- 
ng'inia kwenye msumari, kisha aliangalia ule mpira 
uliotoka kwenye damu hadi mkononi mwake. Halafu 
alimtupia tena jicho Mussa. Tena alimtazama Rashidi 
aliyekuwa kasimama ubavuni pa Mussa. Rashidi 
alicheka kicheko cha imani huku akimwangalia 
Mussa, kama kumhakikishia Maksuudi kwamba 
ikiwa alitafuta wa kumshukuru kwa macho, si yeye 
Rashidi wa kushukuriwa mwanzo, bali ni Mussa 
ambaye ndiye aliyetoa damu ile anayotiwa sasa. 
Ilikuwa kuchanganya tena damu. Ilikuwa wakati 
wa uhasama kuyayuka kwa joto la mapenzi na' 
imani ya mtu na mwanawe. Walikuwa tayari kusa- 
hau yaliyopita. Walisamtheana kimoyomoyo. Kiza 
cha ukiwa kimeshaanza kutokomea, na asubuhi 
ya wiano wa pamoja imeshapambazuka. Tamaa 
ilifufuka kule ilikofia. Ingawa si tamaa kubwa ya 
kuweza kusema ameokoka, bali ya furaha ingawaje, 
kumpata mwanawe mmoja. Akali ya kitu ingawa 
si kikamilifu. Ama kweli dunia ina mazonge mengi. 
Haifahamiki, ngumu kama maisha yenyewe. Ina 
hadaa za mvua ya vuli na ujanja wa kifa-urongo. 
Dunia ni kitu, kumbe si kitu. Ina rangi nyingi na 
inajigeuza kama kinyonga. Zamani Maksuudi alikuwa 
na raha zake. Sasa zimempotea. Punde hivi alikuwa 
mzito. Amewahi kuchungulia kaburi, kwa kutafuta 
kurejesha amani katika maisha yake. Sasa sadfa ' 
imemletea bahati nzuri ili kumpoza—ijapokuwa 
kwa uchache, ijapokuwa kwa muda, kwani bila ya 
Maimuna, furaha ya Maksuudi haikutimilia. 

Hauchi hauchi unakucha. Kidogo kidogo Mak- 
suudi alirejesha hali yake. Hata alipojihisi mzima, 
ule ule uzima wa dema, aliazimia upya kumtafuta 
Maimuna. 

Alipotoka Hospitali tu, Maksuudi alitaka Mussa 
na Rashidi wafanye uchunguzi mwengine wa alipo- 
ishi Maimuna. Mussa alishtushwa kusikia utoro wa 
Maimuna, na mambo anayoyafanya katika ulimwengu 
wake mpya. Na ni ajabu kwake kuwa katika mwaka 
mzima aliofanya kazi Bobea hakusadifu kuonana 
na ndugu yake. Kwa hakika haikuwa ajabu, kwani 
ikiwa sasa Mussa alipita chini, Maimuna alipita juu. 
Ingalikuwa Mussa wa zamani, basi angalikwisha 
muona Maimuna, ama kwa Biti Sururu au Rumba- 
lola. Lakini toka ugoni na fumanizi za babaake, 
ilikuwa kama funzo katika maisha yake. Aliapa 
kuwa hatoendelea na maisha ya namna ile. Aliende-. 
lea na masomo yake mpaka akamaliza. Akafanya. 
kazi kwa juhudi, na baada ya muda mfupi, alifunga 
ndoa na mchumba wake, Sihaba. 

Baada ya uchunguzi mkubwa, Mussa na Rashidi 
waligundua wapi Maimuna alipokuwa akiishi. Wakai- 
ngia kwenye teksi kuelekea kwa Biti Sururu. 

Rashidi ilimbidi kufuata kundi, kwani hakuona 
jambo jengine kwake ila kutegemea nundu baada 
ya kufukuzwa kazini pamoja na Maksuudi wake. 
Hakujali kwa hivyo kufuata rubaa madhali yake 
yanamwendea. ; 


EE 


Ilikuwa usiku, kiasi cha saa moja u nusu. Gari 
baada ya mwendo wa saa kasorobo, iliacha hamkani 
za mji na kuingia kwenye upeo wa tambarare tupu 
lisilo kitu. Dereva alizidi kukanyaga mafuta na gari 

ilimwitikia. Baada ya safari fupi, walijikuta wanaingia 
“kwenye viunga vya Bobea. Sehemu hizi zilikuwa 
na nyumba ndogo ndogo zilizokaa tonge moja. Nguzo 
za taa za umeme zilikuwa za kufukuzia hapa na pale, 
kwa hivyo sehemu nyengine zilikuwa na kiza. Na 
humo majangili yalipata nafasi ya kutekeleza haja 
zao. Mbele ya safari, gari iliacha barabara na kushika 
njia ya tifutifu. Haikuweza tena kwenda masafa 
makubwa bila ya kupinda kichochoro hiki na kile. 
Baada ya kitambo na kimya kirefu, walitokeza 
kwenye uwanja ambao ulizungukwa na vijumba 
vibovu. Hapo gari ilisimama. Mbele hakwendeki. 

“Nadhani sasa tungeshuka hapa,” dereva alikuwa 
mtu wa madaha na mwenye kujua kusema. “Gari 
haiwezi kupenya tena ndani zaidi ya hapa, haya 
bismilahi tuanze safari ya meli moja kama hivi.” 
Mussa na Rashidi walimtazama Bwana Maksuudi. 
Lakini yeye taratibu alisukuma kipeto cha mlango 
wa gari, nao ulifunguka. Hakuwa na hili wala lile, 
alianza kuongoza. Na baadaye wote walifuata, dereva 
akipita mbele na kuongoza rubaa. 

Walikwenda kwa kitambo halafu Mussa na Rashidi 
iliwabidi wamkumbushe dereva kuwa walikuwa na 
mtoto waliomwendesha tata. 

“Ee bwana we, tuna mwenzetu asiyeweza kuka- 
zana,” Rashidi alikumbusha. 

“Sawa bwana,” dereva alibaini kosa lake. 

Lakini Maksuudi aliendeshwa na ari na haja, 
ndani akiwa na shajiisho lililofanya mwili wake usi- 
hisi maumivu. 

Humo walimokuwa wakipita sasa, ndimo zamani 
wakoloni walimokuwa wakimwita “Kwa wala tope” 
Ni vibanda vibovu vilivyomiliki mazingira haya, 
ambayo yame tengwa na mazingira ya mjini walikoishi 
wanadamu kweli. Daima huku kulikuwa na vumbi, 

vuke la umasikini, na uchafu unaoathiri maisha ya 
mwanadamu. Njia zote za huku zilikuwa na maduta- 
duta, mashimo, mabopo, miinuko, misingi na mawe 
yaliyoota njiani kila baada ya hatua. Vidimbwi vya 
maji machafu vilikaribisha mbu kuzaliana ovyo. Tope, 
vundo la vyakula vilivyooza na uchafu mwengine 
pamoja na kupuu la ufukara lilipanda puani mwa 
jamaa waliokuwa wakiongozana kwenda kwa Biti 
Sururu. Mara mbili Maksuudi alichopea. Na mara 
moja mguu wake mgonjwa uliingia shimoni na kuchu- 
nikachunika. Bali hakujali. Alikokota mguu wake 
kwa dhamiri zaidi. Akaenda kitambo kirefu, bali 
alipotazama mbele safari ndio kwanza ilimwita. 
Hatimaye alisita na kukaa kitako. Baada ya kupu- 
mzika aliwaita Mussa na Rashidi na kuwaashiria 
wamtie kwapani wamsaidie kumkongoja. Nao hawa- 
kupinga. 


Chatu kubwa lilikuwa likimfukuza Maimuna. 
Alikimbia mbio, lakini kila alipotazama nyuma 
chatu lilimwandama. Alifukuzwa kwenye uwanda 
usio kikomo wenye majani na maji maji yanayote- 
leza. Nyoka alipata kasi zaidi na Maimuna alirejeshwa 
nyuma. Kila mara alianguka na kujiokota mbiombio. 
Hata hivyo alikupuka uzuri. Pumzi zilimfoka. Aka- 
hema huku moyo wake ukipiga upesiupesi. Mara 
kwa ghafla ulimzukia ukuta mrefu kama mnazi. 
Ilimbidi asite. Akatapatapa. Hajui akimbilie wapi. 
Na nyuma chatu linakuja kama upepo. Alipiga kelele. 
Sasa aligeuka akalikabili chatu. Hajiwezi. Pumzi 
zimemwisha. Mwili umemnyong'onyea kwa hofu 
na machofu. Alipiga tena kelele. Lakini chatu hali- 
kusita. Kwa bahati chatu lilipofika karibu, Maimuna 


132 


alijishtukia kaota mbawa. Hapo hapo aliruka. Na lile 


. chatu bila ya mbawa nalo liliruka, lakini Maimuna 


alipokwisha uruka ukuta tu, mbawa zilimpukutika 
na taratibu aliteremka chini. Alipoangalia uzuri 
mbele yake pale chini, aliliona chatu limemsimamia. 


Kichwa kimekaa tayari kumvamia. Sasa yu karibu 


nalo zaidi. Akaligundua lilikuwa na kichwa cha 
mwanadamu. Kichwa chenye sura ya babaake. Chatu- 
mtu likasita, likatoa ulimi na kuchekacheka. 

“Mbio za sakafuni huishia ukingoni,” sauti lake: 
kama radi. “Mbio zako zimefika wapi?” 

Maimuna hakuweza kujibu neno. Mdomo wake 
haukufumbuka. Alibaki anatetemeka. Machozi yali- 
mtiririka. Alilipigia magoti hilo joka. Akaomba. 

“Unanipigia magoti nini?” liliuliza tena kwa kejeli. 

“Unisamehe usinile,” hatimaye Maimuna alijibu 
kwa kitetemeshi. 

“Mimi babaako, nikule?' 

Maimuna alinyamaza kimya. 

“Toka lini Maksuudi kula watu?” 

“Nisamehe,” Maimuna aliinamia chini. 

Muda ulipita. 

Halafu, “Nisamehe mimi mwanangu, mimi' ndiye 
mkosa,” Maksuudi chatu-mtu alibembeleza. 

Maimuna alipojiangalia tena alijikuta hayuko tena 
machakani, bali yupo juu ya jukwaa la Rumbalola, 
kavaa nguo zake za nataki. Umma umekaa kwenye 
viti na babaake kasimama kwenye ule ujia. 

“Nimekuja tena, usinikimbie Maimuna. Nime- 
kuja kukuchukua urudi nyumbani.” Huzuni ilimtunga 
babaake. 

Maimuna alivuta hatua kutaka kumfuata babaake, 
lakini ghafla mbao za jukwaa zilikatika. Akatumbukia 
chini kwenye handaki la moto. 

Ilikuwa wakati huu ndipo alipoamka, karoa jasho 

mwili mzima. Moyo ulikuwa ukimwenda mbio na 
alikuwa pumzi juu juu. “Kanga yake iliyojikunja 
kama peto la nyoka ilimkaa JL ya kifua. Upesi 
aliirushia mbali hiyo kanga. 

Nje, kwenye mlango wa Maimuna, kulikuwa 
kuna mtu aliyekuwa akigonga. Maimuna alitanabahi 
kuwa mgongo wa huo mlango umeendelea kwa muda 
mrefu na ndio uliomwamsha. Lo, aliona uzito kunya- 
nyuka. Kichwa kilikuwa kizito na ndani kwa ndani 
kwenye ubongo wake, mishipa fulani ilimpwitapwita. 
Macho pia yalikuwa mazito, kumhakikishia kuwa 
usingizi haujamwisha. Alikwenda myao. Akakohoa. 
Kikohozi chake kilitoa mchanganyiko wa harufu 
ya damu na ulevi. Alijizoazoa, akajikusanya taratibu, 
akajiinua. Akakaa kitako huku akitandaza miguu. 
Halafu aliinua hiyo miguu kidogo, akaweka mikono 
yake magotini na kuinama chini kuubenua mgongo 
wake kwa kupitisha kichwa na kifua katikati ya 
magoti yake. Mifupa ya uti wa mgongo ilitatalika. 
Tena alikaa sawa. Akaenda tena myao huku akiweka 
mgongo wa kiganja chake mbele ya kinywa. Halafu 
alizitia makucha nywele zake na kuzifikicha. Zikawa 
timtim. Ndipo, huku akijizoazoa pale kitandani, 
alipouliza; “Nani?” 

“Amka tena. Utalala saa ngapi?' Alikuwa Biti 
Sururu. 

Hatimaye Maimuna alifungua mlango akakabiliana 
na kile kiboko cha mtu. 

“He, mwanangu, ukiendekeza usingizi hawishi. 
Toka nje, kazi zimenizidi. Unajua tena huu ni mwisho 
wa mwezi. Na leo ni Jumamosi. Kazi nyingi mwana.” 

“Saa ngapi sasa?” Maimuna alikwenda tena myao. 

“Yapata saa tatu. Umelala sana. He, toka saa nane 
mchana ulipokwisha kula chakula. Nilikwambia 
usinywe sana mchana, unisikie wapi! Umechanga siku 

hizi Maimuna mwanangu, unakunywa kama mwehu. 


Na nakuona hwishi wasiwasi, una nini lakini?” 


Maimuna hakujibu kitu. Kwa muda aliegemea 


mlango huku kakamata fupa la kipaji kwa kidole 


chake cha shahada na gumba. Hakuna hakika kwamba 
aliyasikia maneno ya Biti Sururu. Tena aligeuka, 
akaenda kwenye kiti, akaegemeza uzito wa mwili 
wake kwa mikono yake. 

Biti Sururu alimtazama Maimuna, akaona jinsi 
alivyokupwa mwili. Kwa wakati huu alikuwa kavaa 
swaguro. Biti Sururu aligundua kuwa ngozi ya Mai- 
muna ilikuwa ikifichua mikunjo midogo midogo ya 
siri ambayo bado ilikuwa inastahi kudhihiri kwa 
uwazi. Uti wake wa mgongo ulikuwa ukitoa tindi 
kama gurunzi la mua, ulionekana waziwazi, toka 
shingoni mpaka ulipoishia. Nundu la fupa la bega, 
la kushoto na kulia, lilichomoza kwenye uchache 
wa nyama. Ngozi ya tumbo ilikuwa na mapeto- 
peto ya siri. Mvundumko bado upo, lakini hakujaza, 
ulikuwa umeyayuka mafuta. Huyo ndiye Maimuna 
aliyebaki baada ya kufyonzwa na ulimwengu. 

Biti Sururu alitikisa kichwa. Akasema kimoyo- 
moyo, “Uzuri wa mwanamke ni kama asumini, 
unapofunua tu hunyauka. Kweli chema hakidumu? 
Kwisha hivyo, Biti Sururu alitoka, akamwacha 
Maimuna katika hali hiyohiyo. 

Baada ya muda mfupi, Maimuna alitwaa taula yake 
iliyoachwa tonge moja kwenye kiti. Aliinusa na 
harufu kali ya maji yaliyovundia, ilimpa arudishe 
uso wake mbiombio. Ndio mtindo wake Maimuna 
siku hizi, zohali tupu. Akisha futia, taula haitandazi 
ikakauka maji. 

Aliingia msalani na kukoga haraka haraka. Alirudi 


chumbani kwake akavaa kishati chenye vidoto 


vyekundu kwenye mji mweupe ambacho alikipiga 

fundo tumboni. Kisha alikamata shanuo na mbio- NI 


mbio alizipura nywele zake huku akichukua hadhari 
kuzifanya ziwe ovyo tu. Kwenye rafu chini ya kioo 
aliokota herini za mapete, akazidunga masikioni. 
Kisha alikwenda kwenye meza. Hapo alichukua 
kidani kirefu kilichomfika mpaka tumboni ambacho 
kimetungwa kwa kete za pwani. Hicho alikipiga peto 
na kukivaa. Tena alichukua pete nyeusi iliyotenge- 
nezwa kwa kibao kilichorembwa nakshi nyeupe, 
akaitia kwenye kidole chake cha kati. Mwisho alitu- 
ndua skati yake nyekundu kwenye msumari akavaa. 
Hakujali kutia wanja wala podari. Sasa alipenda 
urahisi wa mambo. Siku zile alipokuwa akienda 
Rumbalola ndipo alipojitia urembo, lakini kwa bahati 
mbaya, baada ya tukio la kuvunjika nataki ghafla 
siku ile, na Maimuna kukimbia, meneja wa Rumbalola 
alihamaki na kumfukuza Maimuna moja kwa moja. 
Basi alivuta viatu vyake vya visigino virefu vilivyo- 
kuwa mvunguni, akavaa. Sasa alikuwa tayari kutoka. 
Kazi tayari. 


# La K 


Alipoingia ukumbini, Maimuna alikuta watu 
wameshajaa tele. Na hii haikuwa ajabu. Leo ni Juma- 
mosi. Joshi la sigireti na harufu nzito ya pombe 
iliyokuwa ikining'inia hewani, kama kawaida, ilipalia. 
Watu waliofika hapo, takriban walikuwa wawili 
wawili. Leo ni Jumamosi ya mwisho wa mwezi. 
Maimuna hakujali kama ni Jumamosi au Jumatano, 
kwake yeye sasa hakuna mtaji wowote. | 

Alipokumbuka namna gani mwanzo alivyouhamu 
ulimwengu, akilinganisha na haya yanayomkuta 
sasa, alilia ndani kwa ndani. Ama kweli dunia hadaa 
na tena shujaa. Juu juu inaonyesha awaza. Sura yake 

ni huruma na upole. Umbo lake ni amani, imani na 
ukarimu. Mtu akiwa katulizana ndani humkenulia. 
Au siku nyengine humwekea shingo upande na ku- 
mpungia mkono huku unamwita kwa sauti ya kitoto, 
“Njoo, njoo, njoo nikuafu.” Na mtu huzugika. na 
ukunjufu huo. Hufuata mwaliko wa dunia na mitego 
ya hatari. Atafanyeje, ndani hakukaliki na nje haku- 
tokeki. 

Kutotosheka ni tatizo la masikini, mara nyingi 
huwatia katika mitego na makosa. Matokeo yake 
ni maafa kila siku. Maimuna ingawa alipewa mengi 
na babaake, alinyimwa uhuru na kwa hivyo hakuto- 
“sheka. Alikata pingu kwa nguvu, akajichoma kule 
ambako alidhania kulikuwa kuna uhuru kamili. 
Kule nje Maimuna alinyimwa mengi ambayo yange- 
mwongoza katika tengeneo. Hata hivyo nje haku- 
kuwa na uhuru mkamilifu. Jamii yake ilikuwa bado 
imo katika tanzo la kunyonywa. Bado hakukuwa 
na elimu ya kutosha “kumfanya afahamu hatari 
yake. Bado kulikuwa na ujanja wa kumtia yeye 


katika duru la mateso, kwa hivyo alizongwa asi- . 


juwe vipi vya kujizongoa. Maimuna alijikuta amele- 
ngwa kama pakacha bovu jaani. 

Na babaake ati alikwenda kumtafuta kule Rumba- 
lola. Wa nini tena Maimuna? Ameshakuwa kinyesi. 
Kurejea kwao, na kuendelea kuishi katika uhuni, 
kuna tofauti gani? Yeye ni debe bovu. Ni dude la 
mwanamke lisilo nyuma wala mbele. Halimiliki 
hata senti moja kutwa kwa kazi aliyoifanya. 

Sasa alitambua kuwa alikuwa akipigana vita—vita 
baina yake na wenye nacho. Yeye anataka kuishi 
na wenye pesa wanataka kumtumilia yeye bure. 
Hivyo ndivyo vita vya mnyonge na ulimwengu 
wake. Vita vya kuvutiana kisu. Mwanzo alidhani 
yeye kakamata mpini, lakini kumbe alikuwa kaka- 

mata makalini. Sasa ndiyo kwanza aone kuwa kisu 
kimemkatakata. Vita vimeshamwangusha sasa. Wala 
haileti tofauti yoyote baina ya kuwa Maimuna 
kibahaluli, na Maimuna Maksuudi, mtoto wa watu! 

Mwisho wa mawazo haya aliingia kazini. Alipita 
kuondosha chupa na makopo yaliyokwisha kutumiwa 
katika vikao vya walevi. Ghasia zilikuwa nyingi 
kama kawaida, sana ghasia za kilevi, mabishano 
na susuano. Nishai zilifanya kazi. Kwenye kikao 
kimoja alikuwepo Mzee Munda, mashuhuri hapo 
pa Biti Sururu, ambaye yeye daima alilalamika 
kuwa hajapata hiki na kile baada ya kuondoka 
Mzungu. Alikuwa akisema: 

“Mimi nilidhani tutagaiwa majumba. . . nilifikiri 
tutakapopata uhuru wetu, sote tutakaa kwenye 
majumba makubwa, yale waliokuwa wakikaa wako- 
loni. Nilidhani tutakula pilau kila siku.” 

Wenzake waliangua kicheko wakacheka. 

“Hayo ndiyo mawazo ya wengi katika sisi,” alijibu 
kijana mmoja aliyekuwa hajalewa vizuri. “Uhuru 
maana yake kazi. Hawa wakoloni walipoondoka 
walihakikisha kuwa wanatuacha katika ulitima. 
Siyo tutalala katika mahekalu na kula biriani. La, sisi 
tutakuwa wajenzi kwa hivyo sio sisi wa kustarehe. 
Vitakavyostarehe ni vizazi vyetu vya baadaye.” 

“Mwekee meza asimame ahutubie, alikejeli yule 
Mzee Munda. A 

Wote walicheka tena. Wakaendelea kunywa na 
mazungumzo mengine. 

Katika pita pita za kuondoa hiki na kile, Maimuna 
alifumana uso kwa macho na Kijakazi mwenye 
tabia za uso wa samaki usiosikia viungo. Maisha 
ya Kijakazi, hata yeye mwenyewe alijua, ni ya ovyo- 
ovyo zaidi kuliko Maimuna. Kijakazi ni kitatange, 
mara hapa mara pale. Aliishi kwa kung'ang'ania 

wanaume vilabuni. Si sana kumpata mtu, maana ame- 
shakuwa kinyago tena. Kuna afadhali ya Maimuna 
mara mia. Na juu' ya ila hizo alizokuwa nazo, alichu- 
kua ujuba na ufedhuli. Wanasema mwanamke huyu 
kanywa maji ya chooni. Si mara moja wala mbili 
alizopapurana na Maimuna—si matusi hayo! Ng'a- 
ng'anu ng'ang'anu, wa huku hapiti huku! Lakini 
safari hii alimkuta Maimuna mwengine, siye Mai- 
muna wa mwaka juzi. Ala, dunia imemfunza ati! 

Leo Kijakazi alikuwa kakaa na Shoka. Tokea 
lini? Si basi tu. Hajapata kuonekana Shoka kau- 
mana na Kijakazi. Ni kweli kwamba Shoka amewahi 


kuzungumza na Kijakazi siku moja; naiwe siku hiyo | 


hiyo. Kuendelea hapo, Shoka alitengana naye kama 
mbingu na ardhi. Na juu ya kuwa Kijakazi alimbe- 
mbeleza Shoka siku nyingi, Shoka alisema: nikome. 
Kijakazi alipoona hivyo alipita mitaani kumnyonyoa 
Shoka, lakini Shoka alitia pamba masikio. Leo usu- 
huba huu umetokea wapi? 

Basi kama ilivyokuwa, walikaa pamoja huku wana- 
kunywa na huku wanampiga vijembe Maimuna. Mai- 
muna alifahamu kuwa vijembe vile ni vyake, lakini 
alivipuuza. Akaendelea na kazi yake ya kuwaandalia 
pombe wanywaji. Lakini salama hakuipata. 

“Lo! Yasin, mwanamke gani naye wa kukushtua 
wewe Shoka. Si basi tu huna kazi.” Kijakazi alimta- 
zama Maimuna kwa jicho lililomtambulisha Maimuna 
kuwa maneno hayo ni yake. 

“Shoti anavyoringa, utafikiri si | bao la mkahawani. 
Nani naye anayeshtua watu, akitupiwa mbwa ham- 
taki.' Kijakazi aliendelea kutia mchanga wa moto. 

“Aaaa, wivu tu huo, au. ..' Shoka alizidi kucho- 
chea. 

“Lo,” Kijakazi alimkata maneno Shoka. “Pokacha,” 
alifanya kama anatema mate, juu ya ugaga wangu 

sijafika vile. Au unasemaje Shoka?” 

“Sawa, sawa,” Shoka alitabasamu, huku akipandi- 
sha pombe yake mdomoni. Kijakazi naye aliinua 
kopo lake, akavuta funda refu. 

Kimya. 

“Siku zile,” aliendelea Kijakazi baada ya kutua 
kopo juu ya meza, 'alipojiona kapata kazi ya kwe- 
nda kujihashua huko hoteli, na kupata hivyo vijipesa 
viwili vitatu vya kufutia machozi, alijiona nani sijui. 
Mbona sasa anapita akiwasogonea walewale alio- 
waona si kitu?” 

Aaaaa, hilo lilitosha! Walioona watu, “Shahada 
mara tatu.” ; 

“Unasemaje?” Maimuna alimsimamia Kijakazi chini 
ya miguu yake, kamkamatia nyonga. 

Kijakazi kama siye, taratibu alipandisha kopo lake 
la pombe kinywani, akagugubia. Alimlenga mwenzake 
kama hamwoni pale alipokuwa kasimama. 

“Nakuuliza wewe bibi “saa,” Maimuna alijisogeza 
mbele zaidi, akawa dhahiri mbele ya macho ya Kija- 
kazi na Shoka. 

“Be?” Kijakazi alimbeua Maimuna. “Unasemaje? 
Sikusikia, sema tena.” 

“Mmnh, Maimuna aliguna. 

“Unasema na nani?” Kijakazi sauti yake imejaa 
dharau. . 

“Na shetani wako,” Maimuna alipiga mguu chini. 

“Shetani wangu miye, mmnh, shetani wangu miye 
humwezi bibi we.” Kijakazi alijipa kupuuza na kui- 
namia chirii na akakamata tena kopo lake. 

Maimuna alipania skati yake, “Mimi nataka ni- 
kuonyeshe wewe kisabaluu kuwa wewe debe tupu 
huna uwezalo, kelele nyingi tu. Wewe na huyo shetani 
wako. Si mwanamke kitu.” 

“Yalijirije hayo?” Kijakazi alianza kuja juu. “Au 

unakaanga mbuyu kuwaacha wenye meno kutafuna?” 

“Na utazitafuna leo, maana mzua kijungu, nd'o 
mpishi. Kwani sikukusikia mimi?” 

“Kwani hii ni mahkama kuwa tusiseme tunaogopa 
japo 

“Bibi we, mimi sitaki ufasaha wa lugha sana. Baada 
ya kisa mkasa, baada ya chanzo kitendo. Liseme 
ulilolisema, usijipe kujikurupusha.” Maimuna alipiga 
mkono pajani pake na kupandisha juu kidogo skati 
yake. 

“Haya, jamani mambo haya, Shoka alichochea- 
chochea. 

Wakati huu moto ulikwisha anza kukolea. Kila 
mmoja kati yao alikuwa akifoka, hasemi tena tara- 
tibu, na watu waliokuwepo wameshasita kuzungu- 
mza. 

“Una nini bibi we, hata kama nimesema lolote, 
kwani nimekutaja jina, au una wazimu?” 

“Nitakuonyesha wazimu wangu sasa hivi, alipa- 
yuka Maimuna. ; 

“Kwa lipi lakini?” Kidogo Kijakazi alinywea. 

“Umesema bibi, umesema, umesema,” Maimuna 
alikuwa akimtolea mwenzake kidole cha kati. 

“Ndiyo, nimesema, unasemaje kwani?” 

“Utasema tena nisikie kama mwanamke kweli?” 

“Toka hapo mwanamke uwongo? Mwanamke 
uwongo si wewe uliyetoka kwenu na njaa hata ku- 
koga hujui, tukakusuuza sisi, tukakufundisha kutia 
wanja na kupaka poda, leo...” 

“Lo, weeewe, we mwalimu uko hivyo. Hebu 
jitazame, ukesha unitazame mimi mwanafunzi; 
nimekupiku “sa.” 

Kijakazi alijiangalia, akajiona kapwaya kweli. 

“Na wewe ungalijua natoka wapi mimi au mwana 
wa nani mimi, usi...” aliendelea Maimuna. 

He, hehe, cheka we Kijakazi, Kijakazi aliube- 
bedua mdomo wake. “Nani? Wewe?” Alimwinulia 
Maimuna jicho la dharau. “Binti kinana au mwana 
wa kindakindaki, mfalume wa nyuki?” 

Mwana wa kwenu mnakopita mkiwababadaa 
watu, alijibu Maimuna kwa simango. 

“Na lipi likutishalo hasa? Au kwa kuniona na 
Shoka?” 

Shoka Shoka, shoka gani nalo, la kuchanjia 
kuni? Unayetoka roho ni wewe.” 

Hapo ukumbi. mzima ulicheka na bwana mmoja 
aliyepindukia nishai alipiga usiyahi, “Mpigeeeee'. 

Shoka alitabasamu. Ikiwa patazuka mapigano, 
anayepiganiwa ni yeye. Ndivyo alivyoamini mwe- 
nyewe. : 

'Kilichokuuma hujasema “sa,” aliendelea Kijakazi 
aliyekuwa akitokota kwa hamaki kwa kuchekwa, 
“kinachokuuma ni mimi kumchukua Shoka, si che- 
ngine.” 

Toka lini mtu wa vilabuni kuwa na mtu mmoja? 
Si chano cha mji tu? Kila mtu hukifulia. Sema bibi 
we, kama msemaji kweli.” Maimuna alimvuta bega 
Kijakazi. 

“A-a-a-a, usiniguse bibi. Sema tu, usiuguse mwili 
wangu. Au unakitafuta cha mtema kuni?” Kijakazi 
aliruka. 

“Nitakugusa, “sa nione hizo mbingu 'ziporomoke.” 
Maimuna alikalia ushari. 

“Niguse basi,” Kijakazi alikuwa hana subira tena, 
lakini hajainuka. 


“Nisha...” 

“Niguse tena.” 

“Nataka unambie kwanza. . . nambie lile ulilo- 
lisema. Kama huwezi, unyamaze maisha. . . Na basi 


bibi usishindane na Kari, Kari mja wa Mungu. Kupata 

na kukosa kwangu kusikushughulishe wewe. Ukome, 
kama ulivyolikoma la mamayo, mwana. . .' Hapo 
hapo Maimuna alimzaba kibao Kijakazi na kabla ya 
vile vimulimuli alivyokuwa akiviona Kijakazi havija- 
potea, alishtukia kavamiwa na Maimuna. Hao, wali- 
pinduka pamoja. Shoka karuka kule kipembeni. 
Meza viti na makopo—vyote chini. Wakabingirishana.. 
Mara Maimuna juu, mara Kijakazi juu. Makofi, mi- 
nyukuo, magumi, meno, pumzi juu juu. Ukwenzi 
ulizuka na halafu ukajibiwa na mwengine. 

Kofi za watazamaji, mashangirio na ghasia zilizidi 
kutia mchanga wa moto. Waliompa nguvu Maimuna, 
waliomkazania Kijakazi, wote walizidi kutia mori. 
Vita vikauma. Watazamaji wakafurahia senema—na 
hii ilikuwa senema kwelikweli. 


ba ka K 


Wakati huu Maksuudi, Mussa, Rashidi na yule 
dereva ndipo walipoingia na kuiona ile senema ya 
bure iliyokuwa ikishangiriwa. Hawakujitambua. Mak- 
suudi na Mussa pamoja walipiga usiyahi, “Maimunaaa.” 
Na hawakujua vipi, waliona wameshafika pale chini 
yake na kumkamata mkono kumwinua. Hata Mak- 
suudi alipata nguvu. 

Lakini Maimuna, kama simba mkali, alijikutua 
akaruka hatua nzima mbali nao. 

“Niacheeeeni, alipiga ukwenzi, na alipotupa 
jicho kuwaangalia waliomwamua alifadhaika. Uchu- 
ngu na hamaki ulichanganyika na mastaajabu. Jicho 
pima lilimtoka. Nywele zilikuwa timtim. Meno 
kauma. Kifua kilimpanda na kumshuka. Pumzi mbili 
mbili. Damu ilimchiririka na kumziba uso. Alikuwa 
shetani na aliweza kummeza yeyote. 

Mussa alijivuta na kutaka kusogea, lakini alisita 

ghafla alipomsikia Maimuna akipasuka kama radi, 
“'Usinyanyue hata hatua moja kuja hapa.” Maimuna . 
alikuwa akitetemeka. 

“Maimuna, mwanangu, sahau yaliyopita,” alianza 
Maksuudi kubembeleza huku akivuta hatua. 

“Nasema tua hapo hapo.” Maimuna macho katoa. 
Alikuwa mwehu. 

“Sisi tumekuja kukuchukua urudi kwenu mama) 
Maksuudi kasita miguu, lakini si mdomo. “Mimi 
babaako nakuomba, mimi babaako nakushika miguu. 
Nimekosa, nimetubu, sifanyi tena. Adabu iliyoni- 
pata si ndogo.” Machozi ya Bwana Maksuudi hayaku- 
jizuia tena. 

“Ha, ha, hahaa, ha, ha,” Maimuna aliangua kicheko 
akacheka. Alicheka sana kama mwenye kichaa, halafu 
alisita, na huku akiyumbayumba, alibweka, “Miijimi, 
mimi mwanao? Mimi unanihitajia? Wewe nani? 
Miiiimi, mimi nirudi. . . Hata nikirudi. . . hata niki- 
rudi... tokeni, tokeeeeeeni,' alipasuka. 

“Maimuna hebu tupe nafasi ya kusema na wewe. 
Hebu tukueleze. Hebu twende chemba, maana 
mengine hayafai kuzungumzwa hapa.” 

Maimuna hakufurukuta. Hakujibu kitu. , Alikuwa 
kaota hapo kama jiwe. Uso ulikuwa hauonekani 
kwa damu. Yale maneno aliyoyasema babaake na 
kakaake yalimpenya kichwani mwake na kuyasikia 
yakijirejea tena na tena kwa mbali, lakini hayakuwa 
na maana yoyote kwake, ila yalimzidisha wazimu. 
Moto. ulikuwa ukimwaka kifuani. Aliteketea ndani 
kwa ndani na moyo wake ukavurugika. Alikuwa 
hana tena imani, na hisia zilimpotea. Alianza kucheka 
tena. Kwanza kidogo kidogo, halafu kicheko kili- 
kolea. Alicheka kwa nguvu huku sauti yake ikivuma 
chumba kizima. Kila mtu alikuwa kaduwaa mle 
ndani—hata Kijakazi na Shoka wake. 

“Nyinyi, nyinyi mnataka kuzungumza na mimi. 
Mimi Maimuna mchafu. Mimi Maimuna mlaanifu. 
Ati mnataka kuzungumza na mimi. Tokeni mbwa 
nye! Toka, wewe mbwa mdogo toka,” alimwonyesha 
kidole kakaake, “na wewe mbwa mkubwa toka,” 
alimwonyesha kidole babaake. Maksuudi na Mussa 
hawakunyanyua hatua. Maimuna alikuwa akitisha. 

“Mimi mwanao, mimi nirejee kwako, wewe? Nilio- 
ndokea nini? Sahau, sahau, sahauuuuuu.” Alirusha 
mikono. 

Mussa alijaribu kuvuta hatua, lakini Maimuna 
upesiupesi alivuta chupa na kuigonga chini. Ika- 
mwaya magae, naye akabakiwa na pande la gae 
mkononi. “Sogea hatua moja tu, kama huitaki roho 
yako. Utanijua sasa hivi kuwa mimi siye tena Mai- 
muna boza. Nyinyi ndio mlionibadilisha hivi. Nyinyi 
na dunia. Tokeni. Nasema tokeni. Tokeeeeeni,' 

' akanyanyua chupa, akawa anawasogelea. Mara 
amkabili babaake, mara amkabili kakaake, akawa 
anarudi nao nyuma kuelekea mlangoni. Mussa aliye- 
kwisha itazamia hatari hiyo, alimbaka babaaake 
akawa anamvuta nyuma watoke. 

“Niache nimwone mwanangu, niache niseme na 
mwanangu, niache, Maksuudi alikuwa anapiga 
mapindi, anapigana mikononi mwa Mussa aachiliwe. | 
Hata Rashidi aliiona hatari, akaungana na Mussa 
kumteka Bwana Maksuudi ambaye mfululizo alikuwa 
akipiga kelele, “Niacheni, niacheni.” 

Biti Sururu alikuwa akitoka msalani kukoga, 
kajifunga kaniki ya kifua. Na jinsi ule unene wake 
ulivyo, kwenye kaniki iliyoroa maji mtu aliweza 
kuhesabu sehemu za jirimu lake. 

'Kuna nini? Nasikia zogo tu. Kuna nini enh?' 
aliuliza ukumbi mzima. “Aka! Naona mashehe wame- 
ingia humu leo. Kuna nini jamani, hamnambii? 

Kuna ugomvi nini? Mai... aka, masikini mwanangu, 
mbona damu inakuchururika? He, umekamata gae 
la chupa? Kuna nini hebu...” 

Maimuna hakusita, wala hakutaka kusikia lolote. 
Yeye alishika kuwainga wasasi waliokuja kumwinda. 

Biti Sururu na unene wake aliruka, “Mabwana 
mmekuja kunifanyia ghasia kwangu siyo? Na tena 
mmempiga mwanangu? Hali hii damu inamchuru- 
rika? Aaaa, nyumba hii haina wanaume. Nyinyi 
nyote mliokaa hapa mmemwacha Maimuna apigwe 
siyo? Ngojeni. Mtanitambua mabwana nyinyi!” 

Biti Sururu alikimbilia uwani. Mussa na Rashidi 
bado walikuwa naye Maksuudi aliyechaga kupiga 
kelele. Biti Sururu aliingia chumbani kwake na chini 
ya mchago alichukua mundu. Naye sasa alikuwa 
wazimu kichwa tele. Lakini aliporudi na hata alipo- 
toka nje kuwaandama mahasimu zake hakuwaona. 
Walikuwa wameshajichoma vichochoroni. Naye haku- 
weza kuwafuata kwa uzito wake wa mwili. 

Aliporudi ndani Biti Sururu alikuwa akifoka. 
Hakumkuta Maimuna ukumbini, na alipokwenda 
chumbani kwake, alimkuta kajifungia. Biti Sururu 
aligonga mpaka akachoka. Maimuna hakufungua. 
Mwisho aliamua kwenda kuendelea na kazi zake.. 
Ilikuwa kazi bure kumgongea mlango mtu asiyetaka 


. kufungua. 

Sura ya 12 


MAGHARIBI moja ya ukame ilimhakikishia Maimuna 
kuwa maisha yake yameingia katika majira ya maji 
mafu. Ametamba mchana kutwa bila ya kupata 
chochote. Chochote cha kujaza tumbo lake lililodai 
kupata haki yake. Masikini Maimuna, mwisho wake 
umewadia. Na zaidi alisikitishwa na nafsi yake, akijua 
kuwa umri wake ulikuwa mdogo sana wa kufikia 
hatima hiyo, hatima ya kuwa dhalili kama paka. 

Zamani, mpwa ulipojaa na kukupwa, aliamini 
kuwa riziki yake ingalikuja tu. Ati, maadamu bina- 
damu kaumbwa, hakosi riziki yake. Na kweli maji 
yalipojaa, yalijaa kwa bamvua, kwa sababu nafsi 
yake iliyokuwa tunu kwenye. jicho la mwanamme, 
ilivuta riziki kila kipembe. Lakini si leo! Leo dunia 
imeshamwacha mkono, na asipoangalia 'itamtia 
jinuni. 

Ni miezi mitatu sasa toka kuondoka kwa Biti 
Sururu. Ameondoka pasi na kutaka. Si yeye, si Biti 
Sururu, wote walinyongeka. Lakini Maimuna alimha- 
kikishia Biti Sururu kuwa hakuna lolote lililotokea 
baina yao. Kwa kweli alishindwa kumweleza la mno 
lililozidi. Na hilo lilihusu kuja kwa wale mabwana 
wanne waliotaka wamchukuwe. Maimuna alikataa 
kumjuvya lolote Biti Sururu, na kwa hivyo alimtaka 
radhi sana. Akaondoka akiwa na nia kwenda kuu- 
mana na ulimwengu wake peke yake. Hakutaka 
awe na mwenzi sasa. 

Maimuna aliukimbia mji wa Bobea kwa kitambo 
cha meli arubaini. Akahamia shamba, Futoni. Pahala 

palipokuwa na utaratibu mkubwa na upole kwa 
binadamu. Watu wa Futoni wana sifa ya ukakamavu 
katika kazi na shughuli zao. Ni watu wa kupigiwa 
mfano. Ilivyokuwa Futoni ni karibu na pwani, kazi 
muhimu ya wakaazi wake ni uvuvi. Na wale walioi- 
kataa bahari walitaalakiana na ukulima, ukwezi, 
na wanawake ufinyanzi, usukaji na upakasaji pamoja 
na kazi nyingi za mikono. Kazi zao zote walizifanya 
kwa ushirika. Ila wale waliokuwa hawajiwezi wali- 
shughulika na biashara ndogo ndogo. 

Maimuna alijitia katika kundi la waliokuwa hawa- 
jiwezi, kwa hivyo kamwe hakubadilisha maisha yake. 
Hapo Futoni alifikia kwa shoga yake ambaye alijuana 
naye Bobea—pale Mwanamkuu alipokwenda kutafa- 
raji kwa Biti Sururu kwa siku mbili tatu. Asubuhi 
siku ya pili, baada ya tukio lile la kujiwa na babaake, 
Maimuna alifunga virago vyake na kuelekea Futoni 
kwa Mwanamkuu. 

“Shoga,” Futoni ni Futoni kweli, mambo yake ni 
| mfutofuto, “hakuna mtaji mkubwa hata hivyo kwa 
| mimi na wewe. Mtu asiyetegemea jasho lake, taabu 
| kuishi Futoni. Mambo ya kimji huku si mengi. Mimi 
| naishi kwa kuuza vitumbua, na kama si hivyo ninga- 
liula mkavu.” 

Maimuna ilimuuma sana kauli hiyo. Hakujua ange- 
fanya nini ugenini, lakini potelea mbali, ameshazoea 
kukosa. Maimuna amebaki gurunzi lilong'ong'onwa 
na kutupwa. 

Halafu mawazo fulani yalimjia ghafla. Alikumbuku 
kuwa alikula kiapo kuwa sasa ataishi pekee, yaani 
hatokubali kumfanyia mtu kazi. Atatafuta chumba 
akodi, aishi kwa kuyakarambukia maisha hivyo hivyo. 
“Riziki za wanadamu zinaandikwa mbinguni,” alijipa 
moyo. Haidhuru, atakufa kikondoo. Labda kutamba 
hwenda kukamfungulia maisha mengine. Nani ajuaye? 

Kuchoka, ameshachoka na maisha haya ya nunda- 
mla-watu. Hakujua vipi, aache au aendelee. Kuacha 
ndio, lakini maisha yangemwendea vipi? Hakujua 
vyengine. Alilolijua kwa hakika ni kwamba uhuru 
alioutaka umemdhuru hatimaye. 

“Nitafutie kibanda Mwanamkuu, nataka kuishi 
peke yangu, Maimuna alimtuma mwenzake Mwana- 
mkuu. “Siwezi tena Zogo, nataka kupumzika; labda na 
mimi nitafanya biashara.” 

Mwanamkuu alishangazwa sana na kauli hiyo, 
lakini baada ya siku mbili tatu za kuulizauliza, alim- 
patia Maimuna kibanda kimoja huko mwisho wa kiji- 
ji. Kodi ilikuwa shilingi hamsini kwa mwezi. Maimuna 
alitoa shilingi hamsini za mwanzo katika pesa alizoto- 
ka nazo kwa Biti Sururu. Maimuna baadaye alifungua 
ukurasa mpya wa maisha—maisha ya hauchi hauchi 
unakucha, na siku zinasonga mbele, mpaka magharibi 
ya leo. 

Aliamua kutoka kwake aende dukani kwa Ashuru. 
Buibui na mkoba mkononi, alishindika mlango wake, 
akatoka kuelekea kwa mshihiri muuza-duka. 

. Dukani kwa Ashuru kwa wakati huu, palikuwa 
shwari, hapana mtu hata mmoja na mwenyewe 
Ashuru kashughulika kusokota sigireti kali za bia- 
shara. Kapakata ungo wenye kichungu cha tumbaku, 
chopri na kikombe cha kahawa kilichotiwa maji. Aka- 
wa anachopoa chopri moja, akaipapatua, akaimwaiya 
tumbaku juu yake na kuitandaza, akaiwekea unjukuti 
na kuisokota. Kisha alipaka gundi na kuitupa siga- 
reti kwenye ungo. 

Alipofika dukani Maimuna hakumwuliza kitu 
Ashuru. Alitwaa kibaba kilichokuwa kwenye masan- 
duku ya vyakula, akapima vibaba viwili vya mchele 
kwenye sanduku, akamimina mkobani. Kisha alika- 
mata nazi, akachagua kwa kuzitikisa kadha na kuzi- 

acha, mpaka akapata tatu zilizomridhi. Akazitia 
mkobani. Akaangaza bao lilopangwa tungule, aka- 
peleka mkono na kuokota mafungu mawili, akatia 
mkobani ; 
“Nipe bizari ya mchuzi pesa nne,” Maimuna aliam- 


risha... 


Ashuru. aliyekuwa akimtazama Maimuna na 
shughuli zake muda wote huo, alitwaa vikaratasi vi- 
wili vilivyofungiwa bizari, akampa Maimuna. 

“Kitunguu majipesakumi.” 

Ashuru alipapasapapasa vitunguu pale kwenye 
sakafu vilipokuwa vimetawanywa. Akatwaa vitunguu 
viwili vikubwa, akampa Maimuna. Haki yake Mai- 
muna imemalizika, naye alikuwa tayari kwenda zake. 
Alipokwisha vitia mkobani vitunguu, alivuta buibui 
lake na kuanza kugeuka. 

“Besa?' alibweka Ashuru, sauti lake kama la zen- 
engu. 

“Nini?” aliuliza Maimuna kwa kejeli. 

“Leta besa, safanya mshezo, tashkuwa fitu burre? 
Haya!” 

Maimuna aliguna, akamwekea Mshihiri mkono 
kiunoni na kumbekulia jicho. 

“Nataka nashkua fitu yote huyu burre?' 

“Unataka pesa ennh?” 

“Naam,” aliitikia Ashuru, “basi tamba burre huyu?” 

“Pesa? Mimi pesa kuliko pesa.” ; 

“Wewe?” Alicheka Ashuru. 

Mimi ennh,' alijibu Maimuna kwa kicheko pia. 

“Haya taona...” | 

“Subiri tu utaona,” alihakikisha Maimuna huku 
akijua ameshamteka Bakunja. 

“Lini?” aliuliza Ashuru kwa pupa. 

“Kesho.” 

“Haya lenda, kama hakuja ...' Hakumaliza maneno 

yake, akamwacha Maimuna amalize hatima yake. 

Utafanya nini?” Maimuna alibekua tena jicho. 

“Tadhrub, alibainisha Ashuru. 

“Tadhurubu, tadhurubu ...' Maimuna alishika njia 
akaenda zake. 

Wakati wa Maimuna kutafuta mbinu nyengine ya 
kuyamudu maisha yake umefika. Alikuwa anatapa- 
tapa na kuwania kuishi katika dakika za mwisho 
mwisho. Mwenyewe aliitakidi kwamba mwisho wake 
hauko mbali; na hakujua afanye nini kama si kujitia 
ukavu na kunyang'anya kimachomacho. : 


ka bo K 


Maji yalikuwa mafu, kwa hivyo samaki walikuwa 
shida sokoni. Mashoga zake Maimuna ndio waliomwe- 
lekeza kuwa kama angalikwenda Shawe ufukweni, 
angaliwapatiliza wavuvi warudio baharini ambao 
wangalimwuzia kitoweo- rahisi. Angalipata angalau 
vidagaa. Kwa hivyo leo, baada Maimuna kuliweka 
vuno lake alilolivuna kwa Ashuru, alitoka akielekea 
Shawe. Asaa hwenda huko akapata chochote kwani 

' Jua lilikwisha mchwea. 

Pale Maimuna alipofika ufukweni Shawe, aligundua 
kuwa hakukuwa na mvuvi tena aliyebaki. Ameche- 
lewa. Hapakuwa na mtu' yeyote, ila labda ngalawa 
zilizopwelewa kwenye mpwa. Maimuna alijichoma 
kwenye mpwa huo, akaenda nao sungosungo kuzidi 
kuhakikisha kwamba hakukuwa na mtu. Alielekea 
kaskazini kwenye mbuyu mkubwa ambapo aghalabu 
wavuvi hufanya mnada wa samaki wakati wa marejeo. 
Jua lilikuwa limeshazama, likawacha nyuma kiza 
ambacho kilikuwa kikiwamba taratibu na kuufunika 
ule mbuyu, zile ngalawa, yale machaka ya mikoko na 
mikandaa. Na kwa kule aliko Maimuna, hayo yote 


151 


ja 


yalionekana majivuli matupu. Lakini kwa vile kiza 
bado hakijashika nguvu, kila Maimuna alipokuwa 
akisogea, zile ngalawa, mbuyu na yale machaka yali- 
bainika kwa sura yake waziwazi. Alipokaribia, aliweza 
kuziona nyavu, majarife na matanga yamening'inizwa 
kwenye chanja, karibu na kibanda kidogo kilicho- 
kuwa wazi mbavuni. Nyuma ya mbuyu kulikuwa na 
majahabu ya mashua, na sasa kulikuwa na ngalawa 
mbili. Moja imetolewa mkoko na nyengine inangojea 
kutiwa kalafati na sifa. 

Maimuna alisogea mpaka pale penye mbuyu, na 
alipotupa jicho upande wa kushoto kwenye hicho 
kibanda, alimwona kijana mmoja aliyekuwa kakaa 
kwenye gogo la mnazi anafunga mawe kwenye mlezi 
wa nyavu. Alikuwa kijana shababi aliyepuuzia shepeo, 
kavaa kigwanda chenye mikono mirefu na suruali 
iliyomfika miundini na ambayo imefanya manya- 
| munyamu. 

Kijana alikuwa kashughulika na kazi yake, kwa 
j hivyo kwa muda wote hakugundua kuwa mtu alikuwa 
anakuja. Baadaye alisikia hatua zikisogea. Aliinua uso 
ji wake uliokuwa umezama kwenye ukingo wa shepeo 
lake, akamwona mwanamke anaingia humo. Alishan- 
ji gaa. : 
ji “Karibu,” kijana alimkaribisha huyo mwanamke. 
j Alikuwa bado kapigwa na mshangao. 

| Maimuna alikwisha itupia jicho shazi ya samaki wa 
kolekole iliyotundikwa kwenye "mtambaapanya wa 
banda, nyuma ya huyo kijana. Kwa hivyo alichan- 
gamka moyoni mwake, akijua kuwa kwa hila zake 
ataiteka shazi hiyo. 

“Msalkheri bwana,” alisema huku akitabasamu na 
sauti yake ilikuwa imelegea na ilijaa mnato wa kike. 
Ji Hilo lilimharibu akili yule kijana ambaye alisita 
| kutengeneza nyavu. Moyoni mwake sasa mlikuwa na 
| 
| 

mtutumo fulani asiojua uzukiako. 

“Msalkheri kimwana,” aliitikia. 

“Maimuna jina langu, alijijuulisha. 

Na... na mimi na... naitwa Kabi; nikusaidie 
nini?” 

Maimuna alisogea karibu, akasimama na kumka- 
matia nyonga Kabi. Kabi alimtazama kwa jicho la 
kuchuja. Uso wake Maimuna umefanya bapa, macho 
yake yamekonda na kupwaya. Nywele zimetimka 
ovyo na kuufanya uso wake uparame na kudhihirisha 
waziwazi ile kovu yake iliyokata mshazari penye paji. 
Na hii kovu imezidi kufuja jaha yake. Maimuna 
alitupa jicho chini na hapo alikiona kijamvi kidogo, 
kibovu. Alijitupa kwenye hicho kijamvi. Alipokwisha 
kaa, jicho lake lilitembea mbiombio kwenye bahari, 
upeo wa macho, kwenye mtapanyiko mwekundu 
uliokuwa ukizidi kuzama na kugeuka weusi. Halafu 
tena jicho lake lilikuja kwenye mpwa, zile ngalawa, 
ile mikoko, wale popo waliokuwa wakiruka kutoka 
visiwani. Tena akaukagua ule mbuyu uliokuwa uki- 
funikwa kwa kiza kuficha ujani wake. Mwisho, jicho 
lake lilitia nanga usoni pa huyu kijana mvuvi aliyeku- 
wa bado kazubaa kwa utukutu wa mwanamke huyu. 
Shepeo la Kabi lenye kingo pana lilimziba uso kwa 
vile namna alivyokaa. Wavu mkononi, alikuwa bado 
kasita haendelej na kazi yake. 

“Mbona upo peke yako?” Maimuna alipasua kiche-- 
ko kidogo kilichojaribu kuficha ubabaifu wake na 
kumtoa wasiwasi Kabi. 

Kabi naye alicheka kicheko cha dhati kilichompa 
nafasi ya kupeperusha wingi wa haya alizokuwa nazo. 
Kwake yeye, ilikuwa ajabu kumwona mwanamke 
Shawe saa zile, Kabi alimtazama Maimuna kwa tuo, 
na kwa jicho la upekuzi. 

“Natengeneza nyavu zangu. Kesho maji ya alfajiri, 

saa kumi.” 

“He, uvuvi kazi kumbe ennh?' Maimuna alijitia 
uchangamfu uliochanganyika na kuemewa. 

“Pevu,” alijibu Kabi, “uvuvi ni kazi ya kuuza roho, 
ni kazi ya kulimbika usingizi pia.” 

“Kweli,” alikubali Maimuna, akini kazi nyingi ni za 
kulimbika usingizi . 

“Ndiyo,” Kabi Alikua akini kila moja inamzidi: 
mwenzake.” Kabi alikenua. 

“Kubwa ni analolijua mtu mwenyewe. Mzigo wa 
mwenzio ni kanda la usufi.” Maimuna ni mwingi wa 


. methali. 


“Hakika,” alikubali Kabi. 

Kimya kiliingia kati. Hapana aliyesema. Maimuna 
alikamata miyaa ya jamvi akawa anaikatakata na kui- 
chezea. Kabi alivuta mapeto ya wavu wake. 

“Mbona umekuja hapa saa hizi? Huogopi?” Kabi 
aliuliza kwa wasiwasi. 

“Ulimwengu umenitoa woga ... na niogope nini, 
na hapa hapana simba.” 

“Hapa wapo simba watu.” 

“Ah, mwanadamu, alidharau Maimuna, “mwanada- 
mu gani atakayenila kama mimi?” 

“Mwanadamu gani . . .' aliwaza Kabi. Alipozidi 
kumchungua Maimuna aliona kiwingu cha unyonge 
nyuma ya macho yake, na sasa kilikuwa kikija juu 
mbiombio. Moyo wa Kabi ulidunda ghafla. Imani ili- 
mchoma na haja ya kutaka kumhudumia Maimuna ili- 
mkera aanze kumkidhia lolote alitakalo. “Nini haja 
yako hasa?” aliuliza kwa hamu. 

“Nimeshindwa utowezi .mwenzako,;” alijibu Mai- 
muna. 

“Kolekole watakufaa?” 

“Sina kisichonifaa dunia hii, nikipewa.” 

“Hewa, ngoja basi.” Kabi alikamata gongo lake aka- 

nyanyuka nalo. 
Hapo ndipo Maimuna alipopata nafasi ya kugundua 
kuwa Kabi kumbe alikuwa kapoteza mguu wake wa 
| kushoto. 
| Kabi alitungua shazi yake ya samaki, akamsogelea 
| Maimuna. “Hawa samaki, kaunge mchuzi.” 
| “Wewe je?” Maimuna kafadhaika. 

“Mimi haidhuru, alijibu Kabi kwa mkato. 

Maimuna alikuwa na mshangao wa mambo mawili. 
Kwanza ule mguu wa Kabi. Kafanya nini kijana huyu 
masikini? Moyo ulimpiga wala hakuweza kujua kwa 
nini. Alizidi kumchanganyishia macho Kabi, akam- 
wona jinsi alivyonawiri na kushiba nguvu; kijana 
mwenye sura ya kiume ya kuvutia—mwenye siha, . 

. Weusi uliokoza, macho makali, kifua kikubwa, lakini 
masikini kapoteza mguu. Maimuna kwa wakati huu 
alishindwa kuuliza umbeya. Adabu haikumpa afanye 
hivyo. Aa 

Kabi aliyekuwa pia kamtulizia jicho Maimuna ali- 
kuwa na hisia nyingine sasa, hisia ambayo 'ndio 
kwanza leo imfume toka kuzaliwa. Kwa kweli Kabi 
alikuwa mja wa huruma kwa wenzake, lakini leo 
huruma zake zimeingia kitu chengine. Hakukijua kitu 
gani. Aliuhisi moyo wake ukienda mbiombio. Alipo- 
jaribu kufumbua mdomo wake kusema, midomo ilim- 
tetemeka. Aliishia kumkabidhi Maimuna ile shazi ya 
samaki. 

Maimuna aliinuka kupokea hao samaki huku jicho 
lake lote liko usoni pa Kabi. Maimuna alihisi ugeni wa 
mambo ukijiri moyoni mwake. Pumzi zilimjaa kifuani 
akazishusha kwa nguvu. Alimwangalia Kabi shukrani. 
Kabi alikenua tu, hakusema neno. 

Kimya kilijipenyeza tena, na baadaye, Kwaheri,” 
aliaga Maimuna. 

“Ya kuonana,” alijibu Kabi huku akikupakupa 

macho. 

Maimuna aligeuka, akawahi kuvuta hatua mbili 
tatu, kisha alimgeukia tena Kabi, akamwangalia vile 
alivyokuwa kasimama na gongo lake kwapani. Alim- 
wonea huruma. Lakini Kabi alitabasamu tu mfululizo. 

“Hutaki . . .. hutaki pesa?” aliuliza Maimuna kwa 
wasiwasi. 

“Pesa? Nini pesa mbele ya utu?” 

Maimuna alishangaa. Maneno ya Kabi yalikuwa si 
'ya kutania. Yalitoka kwenye udhati wake. Akayali- 
nganisha na maneno ya Ashuru. “Leta besa,' alisikia 
sauti yake..Na huyu hapa kiumbe mwengine. “Pesa? 
Nini pesa mbele ya utu?” Ama kweli dunia kizungum- 
kuti. Kweli ulimwengu mdanganyifu. Katokea mtu. 
hatimaye aliyetamka utu, kama utu ni jambo bora 
kuliko fedha. 

Maimuna alisita hivyo hivyo kwa muda, akiwaza 
maana ya maneno hayo aliyoambiwa na Kabi. 
Maneno yenyewe yalimpanda kichwani kama chem- 
| chem. Alihisi, toka lini yeye kuwa bora kuliko fedha 
| na kama ni utu, utu gani alionao yeye? Labda aliwahi 
| kuwa bora. Labda aliwahi kuwa mtu, lakini sio leo. 
| Leo ni nguo mbovu iliyovaliwa na mwanadamu, ika- 
fuliwa, ikakwachuliwa, ikavaliwa na kuvaliwa tena na 
BI sasa imekuwa nyamunyamu,. tambara bovu. Bado 
kijana huyu leo anamzumbulia yeye utu. Ama kweli 
jambo usilolijua ni kama usiku wa kizasMachozi Mai- 
| muna yalianza kulengalenga, lakini hakungoja 
kufedheheka. Alimpa tena mgongo Kabi, akavuta 
buibui lake na kuanza kuvuta hatua huku akimwa- 
mbia Kabi kwa sauti iliyojaa machozi, “Dunia ni 
sumu, yafaa utahadhari.” 
| Kabi alicheka kicheko kirefu, kama vile kafahamu 
| maana ya maneno ya Maimuna. 
| “Haya kwaheri,” Maimuna aliaga kwa mara ya pili. 

“Ya kuonana,” Kabi alirejea ileile jawabu yake. 
“Njoo tena kesho, saa kama hizi,” Kabi alitafadhalisha. 

“Sahau,” Maimuna alikataa, lakini huku kajaa taba- 

; samu. 

| Walicheka pamoja. Maimuna aliandama ufukwe 
kurejea kwake na Kabi alikaa kitako kumaliza kazi 
yake. 

Maimuna alirudi kibandani kwake pale kiza kilipo- 
kuwa kimeshagubika kila kitu. Alivua buibui na 
kuwasha taa. Tena alivua kanzu na kujifunga kanga ya 
kifua. Akaingia jikoni. Leo, alipika chakula kikapi- 
kika, akala akashiba. Lakini wakati wote huo Kabi 

alikuwa machoni mwake. Leo aliimba nyimbo nyingi, 
na sana za mapenzi. Na hizo hazikumsadia kupeperu- 
sha kivuli cha Kabi. Mara nyingi alicheka ovyo. Ali- 
cheka na mtungi na kata alipokuwa akiteka maji 
mumo kwa mumo bila ya kukusudia. Alicheka na 

“kung'uto na mkungu alipokuwa akichujia chini badala 
ya mkunguni, alicheka na kisu pale alipokosea 
akakamata chuma cha kuvunjia nazi. Na hata alipo- 
maliza kuunga mchuzi na kupambia wali aliona ame- 
kosea mangapi! 

Usiku alilala mapema na usingizi wake ulikuwa 
mrefu wenye wingi wa ndoto nzuri nzuri za mchanga- 
nyiko. | 

Siku ya pili. | 

Kutwa Maimuna alilala kitandani. Aligaragara kwa 
hakika, hakulala. Alijihisi ovyo, akajiona anataka kitu 
asichokijua. Moyo ulimpapa na pumzi zilimjaa kifua 

" tele. Alishusha pumzi kila mara. Wingi wa fikra uliku- 
wa ukitatizana kichwani mwake. Hakujua vipi amchu- 
kulie Kabi. Wala hakujua ajichukulie vipi yeye 

) mwenyewe. Hakutaka kukubali kuwa ameshasalitika 
na Kabi. Hakuona sababu ya kurejea tena kule ufu- 
kweni Shawe, hasa ikiwa kurejea kwa madhumuni ya 

kukutana na Kabi. Aliona akifanya hivyo ataji- 
fedhehi. 

Maisha ya Maimuna yalikuwa sawasawa na tiyara. 
Toka kuzaliwa alidhibitiwa katika:mikono ya mwana- 
damu iliyomsarifu na kumrusha katika upepo wa 
dhoruba kali. Naye aliruka na kucheza kule angani 
“kwa madhumuni ya kumfurahisha mwanadamu. 
Hakufikiri wala hakutaka kufikiri itakuwaje pindi uzi 
aliofungiwa ukizidiwa nguvu na upepo wa dhoruba 
kali.Bila ya shaka angekwenda arijojo. Ilikuwa shida 
kwa Maimuna kuiona hatima hiyo. Na hivi karibuni 
uzi ulipokatika, alibaki anaelea hewani akikokotwa na 
mkondo wa hewa, wala hajui utakapomtua. Hakuwa 
na tamaa, kabisa hakuwa nayo, kama atafika chini 
salama. 

Lakini Kabi—uso wake, macho yake, mtazamo 
wake, kauli yake, upole wake, insafu na ukarimu alio- 
kuwa nao—vyote vilikuwa alama ya kumpa Maimuna 
kila uhakika wa nia ya mwanamme huyu. 

Siku hii kwa Maimuna saa zilikuwa zikipita tara- 
tibu kwelikweli. Moyo wa kutamani una pupa. 
Ukweli ni kwamba saa zinakwenda kama kawaida 
yake. Magharibi ikaingia. 

Alipofika ufukweni Shawe, alifululiza moja kwa 
moja mpaka pale alipomkuta Kabi jana, lakini Kabi 
hakumwona. 

'Kenda wapi Kabi? Au hakufahamu, au...” 

“Maimunaaaaa,' alisikia sauti ikimwita. 

Aligeuka na kutega sikio. 

“Maimuna njoo, niko huku,” sauti iliongoza. 

Maimuna alipotupa jicho upande uliotokea sauti 
'alimwona Kabi juu ya jabali kakaa anampungia mko- 
no. Maimuna alistaajabu vipi Kabi kaweza kupanda 
jabali lile kwa mguu mmoja na gongo lake. Lakini 
hiyo isiwe ajabu, Kabi kajifunza mambo mengi magu- 

mu ambayo kwa mwenye kilema wa kawaida, yangali- 
kuwa katika jumla ya yasoyumkinika. 

Kitambo cha hapo alipokuwa kasimama na kwenye 
hilo jabali kilikuwa si kitambo kitu. Maimuna alipiga 
mbio mpaka hapo kwenye jabali ambapo alimkuta 
Kabi ameshateremka. 

Kabi alikuwa kavaa kiatu cha buti kwenye mguu 
wake wa kulia. Suruali yake ya sufu yenye makun- 
guru mekundu ilimpepea kwenye mguu wake kibutu. 
Shati lake la mikono mirefu kaliachia puruzai. Shungi 
la koka lililochanwa na kupasuliwa njia upande lime- 
mkaa vyema kichwani. 

“Habari ya toka jana?” alianza Kabi. 

“Nzuri,” Maimuna alijibu huku akimwangalia Kabi 
kama vile hakuyaamini macho yake. 

Baadaye wakawa wanakwenda kimyakimya. Wali- 
fuatana pachapacha. Macho na nadhari zao zilikuwa 
katika ulimwengu wao huo mdogo. Hawakusikia kitu 
chengine ila hatua zao za miguu. Hawakufikiri kitu 
ila kila mmoja wao alikuwa na lake lilokuwa likim- 
panda kwenye kidaka tonge na kungojea limdondoke 
amwambie mwenzake, lakini hapana aliyekuwa tayari 
kutoa kauli yake mwanzo. 

Kitambo kirefu walikwenda kimyakimya, huku 
wakitazamana kijicho upembe. Wimbi kubwa lililobi- 
ngiria ufukweni na kugonga jabali lilirusha maji ya 
chumvi yaliyowaingia. Hilo ndilo lililoamsha nadhari 
yao. Sasa waliuhisi upepo uliokuwa umeshtadi. Uli- 
vuma kwa nguvu na kupeperusha nguo zao. Mvumo 
wa upepo ulichanganyika na ngurumo za mawimbi. 
Jua lilikuwa linatua upesiupesi na kubakisha nafasi 
ndogo kabla ya kuumana na ukingo wa maji. Mbiliwili 
walikuwa wakifukuzana na kukimbilia matunduni 
mwao. Makorongo, membe na madege mengine ya 
pwani yalizama kwenye machaka ya mikandaa. Na 

popo, makundi kwa makundi, walikuwa wakitoka 
machakani kule kisiwani wakijia juu kutafuta riziki 
zao. 

Walikoma penye rasi iliyotoka nje na kufunikwa 
na maji kuziba ufukwe waliouandama. Hivyo hawa- 
kuweza kupita upande wa pili wa jabali. Kabi na 
Maimuna waliangalia upande wa kushoto, wakaona 
mvungu mkubwa uliotambaa ndani. Katika mvungu 
huu kulikuwa na majabali madogo madogo yaliyosi- 
mama huku na huku kufanya ujia mdogo ulioingia 
ndani. 

Kabi aliyekuwa anajua kila kipenu cha mazingira 
haya, alimwashiria Maimuna, “Twende, kuna mpwa 
mzuri kule ndani.” 

“Haya,” alikubali Maimuna. 

Kabi aliongoza na Maimuna alifuata. Walipofika 
kwenye mpwa, walikuta mtafaruku wa vijikaa vili- 
vyokuwa vikitapia kujichoma vishimoni mwao kuwa- 
pisha wanadamu waliokuja kutafuta faragha yao na 
kuwahini wao riziki zao. Huko mchanga ulikuwa 
mweupe, mkavu na laini, na sungosungo mwa maja- 
bali, mwani na takataka zilijaa na zilidhihirisha maji 
yalipofika bamvua iliyopita. Juu kwenye jabali lililo- 
kuwa likining'inia, kulikuwa na miti na machaka ya 
mimea ya pwani. Kelele za vidudu alkuki zilikwisha 
anza kucharaza humo. 

Maimuna aliegemea, jabali lililoota katikati ya 
mpwa, ambalo lilichongeka kama shingo ya bata. 
Kabi alikaa kwenye jiwe kubwa na gongo lake kwa- 
pani. Walitazamana kwa muda huku wakichekeana. 
Hatimaye Kabi alifungua kitabu. 

“Mai ...Maimu ...uuna,' moyo ulimwenda mbio. 

“Naam,” alibabaika. 

“Utanisamehe kama haya nitakayokwambia yata... 
kukera.” 

“Kama yepi?” Maimuna alikuja juu kwa upole. 

Maimuna, Maimuna na. .. nataka uwe wangu, wa 
“halali. ; 

Maimuna aligutuka. Alisimama, na akavuta hatua 
kadha. Akampa mgongo Kabi akielekea ndani zaidi ya 
mpwa. 

“Maimuna, Maimuna,” Kabi na gongo lake alichupa 
pale kwenye jiwe akawa anamfuatia Maimuna, na ali- 
pofika karibu naye aliendelea. “Nini Maimuna? Huku- 
likubali ombi langu?” Kabi alisita alipohisi Maimuna 
analia kwa kwikwi. 

“Unalia nini? Usilie, arusi ni jambo la furaha kwako 
na kwangu. Na ikiwa huwezi, basi, usilie." Sauti ya 
Kabi ilikuwa nzito kwa huzuni. 

Maimuna hakunyamazika. Yale maneno ya Kabi 
yalikuwa yakichimba machozi kwenye chemchem 
yake. 

“Hebu kaa kitako kwanza,” Kabi alimkamata bega 
Maimuna na kujaribu kumkalisha kitako mwenzake 
aliyekuwa akiendelea kulia kwa kwikwi. Kabi naye 
pia alikaa, akaendeleza kumnyamaza na kumbembe- 
leza Maimuna. Muda mrefu ulipita ndipo Maimuna 
aliponyamaza, akabakia anafukutika kwa kekefu za 
kilio. Kwa muda baadaye, wote walinyamaza kimya. 
Walielekea baharini. Sasa mbingu ilikuwa uwanda 
mkubwa wenye udongo mwekundu ambao umechu- 
kua milima ya zambarau na kijivujivu, hapa na pale, 
Jua limeshadidimia dididi. 

Sasa Maimuna alikuwa akipangusa machozi kwa 
ncha ya kitambaa chake cha buibui. Alipomaliza, 
alimtazama Kabi kwa shaka na huzuni. 

“Nambie Maimuna, kuna nini?” alianza tena Kabi. 

“Si... siwezi Kabi, siwezi kuolewa.” 

“Kwa nini?” Kabi hakuwa na pupa. 

“Nita . .. . nitakutia aibu, fedheha . . .” alijibu 

Maimuna huku kageuza uso. Machozi yalimtiririka 
tena, safari hii kimyakimya. | 

Muda ulipita. Kabi alishangaa akawa anamtazama 
Maimuna na kusubiri. Mwishowe Kabi alikuwa tayari 
kuuelezea undani wake, “Sikiliza Maimuna, mimi niko 
tayari kukuoa kwa hali yoyote.” 

“A-a,” alikanusha Maimuna, 'siwezi Kabi, mimi 
mnyama.” 

“Usiseme hivyo Maimuna, sote sisi binadamu, tu 
sawa. Sote sisi tumewahi kukosa katika maisha yetu.” 

“Siyo nnasema tu, Kabi; mimi mnyama.” 

“Usiwe hivyo Maimuna, binadamu anaweza kuwa 
mnyama, lakini anaweza kurejea ubinadamu wake, na 
unapokuwa huna budi, ukatenda mambo wasioya- 
penda watu, watu huwa hawatazami sababu za wewe 
kutenda hivyo, basi tu watakupagaza unyama.” 

Maimuna alikuwa tutwe. 

Ikiwa ipo njia,” aliendelea Kabi, “ya kurekebisha 
dosari yako, ifanye Maimuna.” 

“Siwezi Kabi, siwezi kusahau Kabi.” 

“Kweli si rahisi, lakini utaweza; anza kujaribu.” 

Lakini hutonikubali . . .” Chozi lilishika kasi, 
labda usiwe mwanamme.” 

'Uwanaume wangu hautotiwa doa na uliyofanya 
zamani, ndiyo umeshayafanya. Mimi sihusiki na ya 
zamani, nahusika na ya sasa. Hoja masikilizano.” 

“Yaliyonifika katika dunia hii, si madogo Kabi. 
Nikikueleza huto...” 

“Wewe pengine hukukutwa na makubwa kuliko ya- 
liyonikuta mimi. Kila mmoja ana lake. Wako wenye 
makubwa kuliko yetu pia. Ngoja nikueleze kadhia 
yangu, yako utaiona si lolote si chochote.” 

Kiza kilikuwa kimeshawafunika na ingawa wali- 
kuwa wamekaa sako kwa bako, sasa hawakuweza 
kuonana sura. Nje kwenye ufukwe na bahari, upepo 

uliendelea kuvuma na mawimbi kuparamia majabali. 
Vikaa vilivyokuwa vishimoni vilichungulia nje kuha- 
kikisha kama wanadamu hao wawili wapo au wame- 
shakwenda zao, 

“Maimuna,” aliita Kabi. 

'Mmmn,' mara hii Maimuna aliitikia kike kabisa. 

Mimi nilizaliwa na miguu yangu miwili lakini 
nimepoteza mguu wangu wa pili kwa kumuokoa ma- 
maangu. Mamaangu katika siku za mwisho za umri 
wake alikuwa mwendawazimu. Na wazimu huo aliu- 
pata kwa ulevi mwingi alioushiriki siku zake za 
mwisho. Siku moja aliniita chumbani kwake, na mimi 
mdogo siku hizo, mtoto wa miaka kumi na tatu. Nili- 
pofika chumbani, niliyojionea na lile ambalo alitaka 
nilifanye lilinipa hapo hapo nitoke mbio. Nyumba 
yetu iko kando kando na barabara. Niliufungua 
mlango wa nje kwa pupa. Kuchupa kizingiti tu, nata- 
ka kukata barabara, gari hii imefika, pua na mdomo 
nami. “Mtume! Mtume! Mtume!” aaa, wapi! Gari ili- 
nipiga dafurau moja na kunirusha huko! Sikujijua 
tena.” 


'A-a, maskini we, tena?” Maimuna alijaa huzuni. 


“Hiyo ndiyo iliyokuwa sababu ya kukatwa mguu 
huu. Ulikuwa umevurugikavurugika. 

Hapo zilizuka sauti za watu kutoka ufukweni. 

“Ni wavuvi wa uzio hao,” alisema Kabi. Wote macho 
yao yako ufukweni. “Maji yatakupwa sasa hivi,” alio- 
ngeza Kabi huku akitazama juu kama vile mbingu 
ilikuwa kitabu kilichokuwa na siri ya maji kukupwa 
na maji kujaa. 

“Basi si hayo tu,” aliendelea Kabi, “baadaye, nili- 
tambua, Maimuna, kwamba mimi ni mwana-wa- 
haramu.” 

“Eeee?” alishangaa Maimuna. 

“Naam,” alijibu Kabi huku kainamia chini. 


“Ulijuaje?” Sasa Maimuna alikuwa akishiriki kwa 
ukamilifu kwenye maelezo. 

“Nilimsikia bibi yangu, akimlalamikia shoga yake 
mmoja, Biti Kocho.” 

“Biti Kocho! Biti Kocho gani?” Hata Kabi aligundua 
kuwa jina la Biti Kocho limemshtua Maimuna. 

“Simjui babaake,” alijibu Kabi kwa wasiwasi. 

“Aaaaaa, Biti Kooooocho, nadhani...” 

“Je, kwani unamjua?” 

“Inaweza kuwa siye huyo niliyemdhania.” 

“Basi niache niendelee, Kabi hamu ilimwasha, 
“Wenyewe walikuwa wakielezana siri, basi mimi nili- 
tega sikio kusikiliza. Umbeya wa kitoto.” 

“Na hasa ulipohisi mazungumzo yenyewe yanaku- 
husu wewe.” 

“Hewallaaaa,”' alithibitisha Kabi. “basi mamaangu, 
aliyekuwa akijipata, aliolewa na bwana mmoja katika 
watu wakubwa, kiongozi sijui, aliyekuwa akiishi Li- 
wazoni.” | 

“Liwazoni?”' alishangaa Maimuna. 

“Ndiyo Liwazoni, kwani kuna shaka gani?” 

“A-a, hakuna, ila na mimi natoka huko huko Li- 
wazoni.” 

“Alaa, basi imesadifu. Basi bwana huyo alikuwa 
maluuni, hasa alipojiona yeye mtu mkubwa alisahau 
wapi katoka, akawa anamtesa mama, akawa anampiga 
viboko, anamtawisha. Na mama yangu nimesema ali- 
kuwa ana chake. Si kitu kikubwa, bali alirithi 
ng'ombe ishirini kwa babaake. Pia kijishamba kidogo 
cha mikorosho, pia alikuwa na vyombo vya dhahabu 
na tena vipesa kiasi cha elfu sita benki. Basi bwana 
huyo aliviwania kwa hadaa na hadaa iliposhindwa ali- 
tumia mabavu. Alipokwisha vipata tu, alimwacha 
mama.” 

“Tena huyo bwana alioa mwanamke mwengine; na 

mamaangu toka siku hiyo alidunguka akahama Liwa- 
zoni na kuhamia Bobea. Huko Bobea alihunika akawa 
mlevi mkubwa. Ulevi ulimtia wazimu. Katika nenda 
nenda ndipo aliponizaa mimi, bila ya kumjua baba- 


angu.” 


Maimuna hakuwa na budi kukubali kimoyomoyo ; 
kwamba maafa yake yalikuwa si lolote kwa yaliyo-£” 


mkuta Kabi. Akabaki kumeza mate machungu. 
“Je, hayo hayatatosha kukufanya ukubali kwamba 
maafa duniani si ya mtu mmoja? Kila mtu ana kubwa 
lake. Wajibu kuvumilia na kujaribu kusahau.” 
“Ah, Kabi umeniweza kwa ukweli wako, lakini 
Kabi ukinitaka mimi hwenda mbele ukapata matati- 
zo, kwani mimi...” 


“Je, unarudia kule kule? Sikiliza, sasa najua huto- . 


weza kutoa uamuzi wowote. Chukua muda kufikiri, 
na kesho au kesho kutwa uje unijibu. Sasa twende 
zetu. Kiza kimeshakuwa kikubwa.” . 
Wakainuka na kuteremka chini ufukweni. Njiani 
walikwenda kimyakimya. Walipomaliza ufukwe, wali- 
agana, kila mmoja akaelekea upande wake na fikira 
tele kichwani. Waliagana wakutane siku ya pili. 


ka ka ka 


Maimuna alikuwa kakaa kwenye kiti cha marimba 
chumbani kwa Kabi. Mkononi alikuwa amekamata 
gazeti Ukweli akisoma makala juu ya mzee mmoja 
wa miaka sitini aliyeiba na kuchomwa moto na wana- 
nchi. Maimuna hakuyamaliza hayo makala. 

“Mzee wa miaka sitini kaiba amechomwa moto! 
Kwa nini aliiba?” Maimuna aliona mzee huyo sawa- 
sawa na yeye. Wote wamewahi kutenda lile ambalo 
jamii yao hawaliwafiki, lakini jamii ilishindwa kuji- 
uliza: kwa nini? 

Kabi alikuwa kaenda kituo cha basi kumpokea bi- 
biake aliyemwagizia kwa shughuli za posa na arusi. 
Miezi miwili imepita toka Kabi kumtamkia Maimuna 
Posa na kwa wakati wote huo mpaka wiki mbili zili- 
zopita, ndipo Maimuna alipokubali kuolewa na Kabi. 

Ingawaje wakati uliopita ulikuwa mrefu, umeathi- 
ri kiwiliwili na roho; umeathiri maisha yake kwa 
jumla. Ndio kwanza leo Maimuna aliuhisi umbali wa 
alikotoka. Ni leo pia, ndio kwanza akubali kuisamehe 
nafsi yake, kumsamehe hata babaake na mamaake, 
kumsamehe na Bi... Bi Farashuu. Maimuna hakujua 
Farashuu alikuwa na kisasi gani juu yake, kumchunga- 
chunga yeye na kumtia katika dimbwi la tope. Pale 
Maimuna alipokuwa tayari kukimbia kwao hakuwa na 
haja na uhuni. Na huyu Farashuu hasa ni nani? Je, 
siye huyu aliyemtaja Kabi? Yaani bibiake? Potelea 
mbali, ameshamsamehe kila mtu. Sasa alikuwa tayari 
kuishi maisha mapya. Alikuwa tayari kufungua uku- 
rasa mpya. Yeye na Kabi na Kabi na yeye. Yeye si 
mhuni tena, si mlevi tena, ni mwanamke maridhia 
atakayeingia katika mikono ya mwanamme aliyempe- 
nda na kumhurumia. Atakuwa mke wa watu. 

Alipokuwa kwenye mawazo haya, ndipo Maimuna 
aliposikia mlango unagongwa. Akatoka mbio kwenda 
kuufungua. Alimkuta Kabi kamsimamia kwa furaha. 
Mkononi mwake kachukua begi na mkoba uliosukwa 
kwa henzerani nyembamba. “ 

“Mkaribishe bibi,” alisema Kabi. Kutupa jicho 
Maimuna alifumana na Farashuu. Salala, chui ame- 
kutana na paka. Maimuna damu ilimruka kwa hofu, 
mshangao uliompata, na hamasa zilizokuwa zikimfo- 
foreka. Na Bi Farashuu tumtarajie vipi? Mshangao 
ulipindukia ule wa Maimuna, na hamasa zake ziliku- 
wa wazimu. Wote walishangaa—Maimuna kasimama 
katikati ya mlango, Kabi chini ya kizingiti na Bi Fara- 

shuu nyuma yake. Wote wanangojea Maimuna aje 
mbele au arudi nyuma wapate kupita. 

Maimuna, bibi huyu; mbona humkaribishi?” 

Kimya. Na kabi naye aliemewa. “Hebu tupite,” 
hatimaye alisema. 

Ka...kari ... karibu Bi F arashuu,' ilimtoka 
Maimuna. 

“Ni wewe kumbe?” 

“Ni mimi,” aliitikia Maimuna huku akimpokea Kabi 
mzigo. “Karibu, karibu bibi.” 

“Maimuna wewe nd'o mchumba wa Kabi?” alibwata 
Farashuu. 

“Kwani bibi unamjua?” aliuliza Kabi aliyekuwa 
kaemewa, hajui watu hawa wamekutana wapi. 

Hapana aliyemjibu Kabi, ila Farashuu alielemea 
ndani huku moyo wake umevurugika na Maimuna 
wake umesagikasagika. 

Chumbani Bi Farashuu alikaa kitini akafungua 
nyuzi za buibui lake. Akachukua kitabu kimoja juu 
ya meza, akajipepea. Aliona joto la mwili na roho. 
Maimuna alikaa chini kwenye mkeka na Kabi juu ya 
kitanda. 

“Bibi, Maimuna basi nd'o mchumba wangu, na ime- 
kuwa heri kuwa mnajuana.' Kabi alikuwa mtambuzi 
na akili yake ilifanya kazi barabara. Aligundua ni kipi 
kilichompa bibiake kukerwa na Maimuna. 

“Na imekuwa heri kweli maana kupagazwa si shari 
ndogo, mmhhu,” Farashuu aliguna. “Na ilifikaje hasa?” 
aliongeza. 

“Sadfa bibi,” alijibu Maimuna,” kila siku sadfa hutui- 
nga na kuturudisha tunakokimbia, na kutukutanisha 
pahala tusipopatazamia. Kama uwongo bibi peleleza,” 
aliongeza Maimuna. 

“Na hii sadfa nzuri na imetukutanisha pahala pa- 
zuri,' Farashuu alikejeli. 

“Nzuri kwa mwenye kujua bibi, alijibu Maimuna. 
“Maana yake mimi sijui siyo?” Moto ulianza kuwa- 
ka. 

“Wewe. ndiye unayejua hasa, lakini kwa upande 
wako; na mimi na Kabi tunajua mengi kwa upande 
wetu.” 

“Mmmhun, kama yepi hayo mnayojua nyinyi?” 

“Kuwa mimi ni mchafu, na kuwa nimebakia mtupu 
hata nikitupiwa mbwa hanitaki.” 

“Ikiwa unajijua mwenyewe haidhuru, lakini hata 
mjukuu wangu umemhadaa? Hivyo wewe Kabi unajua 
kuwa Maimuna ni mwehu nawe umekwenda mkubali? 
Poo.” 

“Lakini, la . . . lakini bibi haifai, Maimuna hana 
neno.” 

“Kweli hana neno; zuzu mkubwa we, utajuaje? 
Utaonaje nawe unajitia unapenda- upendapo chongo 
huita kengeza. Umezugwa we.” Bi Farashuu alikuwa 
akisimama, akalipandisha buibui lake juu na kulipe- 
nyeza shingoni. Likamkaa mabegani, 

“Kaa kitako bibi, haina haja ya kupandishana mori, 
hata majirani wakatusikia. Tumejia heri, isije ikageuka 
shari,” aliomba Kabi. 

“Kuna heri gani kuonana na kisabaluu huyu uso wa 
kifuu. Tazama kovu ile iliyomkaa usoni. Unafikiri 
nini? Ni utukutu ule uliomtenda. Mimi nilidhani ume- 
pata mtoto mwenye sura na tabia zake, mtoto mwe- 
nye kwao, kumbe. .. nimejifunga huko, nimesafiri 
mwendo wa meli mia mbili na hamsini kujanileta kwa 
mtu asiye na asili wala fasili? Mtu mhuni ndiye una- 
yemtaka awe mkeo?” 

“Bibiiiii, alibweka Kabi, “ya nini ugomvi. Nafikiri 
tukielezana kwa salama tutafahamiana upesiupesi na 
madhumuni yetu yatakamilika.” 

“Ama kweli wewe kakuzuga huyu. Bado unang'a- 


168 


ng'ania kuwa mambo yatakamilika? Utayakamilisha 
peke yako. Ikiwa mimi ni muhimu, katika arusi 
yako—na nionavyo ni muhimu, maana usingaliniagi- 
zia kwangu, nikafunga kibwebwe, na kwenda 
kumuoza mke mjukuu wangu, kumbe mwanamke 
wenyewe huyu?—Kama utanisikiliza, mwanamke 
huyu si wa kuoa.” 

“Lakini, bibi, mimi na Maimuna tumeshaelewana,” 
Kabi alishikilia; “mimi namjua alivyokuwa zamani, 
lakini nani asiyekuwa na dosari, kwani hata mimi sina 
asili wala fasili. Basi sote tumeshakula yamini kusahau 
yaliyopita. Yeye anajuta na mimi nimekubali.” 

“Ndiyo, bibiako haoni upande wenu.” Maimuna ali- 
mwelekea Bi Farashuu, “Bibi wewe haini kwelikweli. 
Wewe ndiye uliyenihusudu mimi, unasema nini? 
Lakini una maandazi yako kwa Mungu. Nilikufanyaje 
mimi, mwana wa mwenzio? Nilikufanyaje enn?”' 

“Haini babaako, hasidi babaako, mnyang'anyi, 
muuwaji; haini mimi?” Farashuu aliashiria kidole 
kifuani pake. Sura ilikuwa imembadilika. 

Maimuna moyo ulimpiga kwa nguvu. Kabi damu 
ilimkauka. Ile Farashuu kumtaja babaake Maimuna 
tu, hadithi yote ilikuwa wazi. Kumbe aliyemuoa 
mamaake Kabi na kumtenda aliyomtenda alikuwa 
Bwana Maksuudi? Maimuna ilimuuma. Sasa mambo 
yote yalikuwa wazi. : 

“Nani aliyemfisidi mwanangu? Kama si babaako 
kutenda aliyomtendea Mwanasururu, mwanangu 
mimi, nisingalikutenda niliyokutenda. La .. . lakini 


baada ya kisa mkasa ...' Bi Farashuu alianza kuya- 


eleza yote yaliyomkuta mwanawe kwa Bwana Maksu- 
udi mpaka kufika kumwacha Mwanasururu, kukimbia 
kwake na kwenda Bobea, kuhunika, kushika mimba, 
kuingia wazimu na hatimaye kupoteza maisha yake. 
“Na yote hayo sababu ni Bwana Maksuudi, alihitimi- 

sha Bi Farashuu. 

Baada ya kumaliza maneno yake Farashuu, ghafla 
aligeuka kumwangalia Kabi na Maimuna. Kabi ali- 
kuwa kasimama vilevile na gongo lake, lakini 
Maimuna hakuwepo. Alitoweka kimya kimya pale 
Farashuu alipokuwa akiendelea kumwaya dukuduku 
lake. Kabi alipogeuka na kutomwona Maimuna alipa- 
ndwa na wazimu. Alitimka na gongo lake huku akipi- 
ga kelele, “Maimuna, Maimuna...” 

Farashuu alilia kwa uchungu pale juu ya kitanda 
alipokuwa sasa kajitupa. Alilia, kupukupu, chozi la 
mliwa. 


Sura ya 13 


KIJUMBA kipya cha Kabi na Maimuna kilijengwa 
Hitama, kijiji kimoja cha shamba, huko Liwazoni. 
Kabi na Maimuna wameoana sasa inapata mwaka, 
na wamehama Futoni. Hii ni kwa pendekezo la bibi 
mtu, Bi Farashuu. Bi Farashuu aliona wajukuu wake 
watanufaika zaidi huko Hitama, kijiji chenye rutuba 
ya nchi kavu na baharini. 

Kwa huku mtu anakotokea, kijumba chao kina- 
onekana waziwazi. Katikati kuna njia pana yenye 
kuweza kupita gari mpaka mlangoni pao. Kushoto na 
kulia ya njia hii kuna konde ya vipando mbalimbali. 
Ikiwa mtu anaelekea mlangoni kwao anakutana na 
muhogo uliostawi na migomba mingi, ya mkono wa 
tembo, mzuzu, pukusa na ntwike. Hii imepandwa 
kwa safu na nafasi baina yao imeipa kunawiri. Konde 
zote safi zimelimiwa, hazina gugu, jani limewiva, 
mikungu inaning'inia. Mbele kuna sehemu ya majimbi 
na mbele zaidi karibu na kibanda kuna matuta ya 
viazi. Konde zote hizo ni za nyumbani tu, mbali na 
zile walizonazo bondeni. Na hizi Zimelimwa kwa uji- 
ma wa Kabi na Maimuna na rafiki zao, Bakari na 
mkewe, Mariamu, ambao walikuwa wakikaa hatua 
“ndogo sana na akina Kabi. ; 

Kwa wakati huu Maimuna alikuwa kajipiga kilemba 
cha kanga—mchi mkononi, kinu juu ya kigunia kili- 
chotandikwa—alikuwa akitwanga mpunga uwanjani 

ake. j 
ji Bi Farashuu alitoka mle kijumbani. “Hebu nipe 
mchi usije ukaniharibia hicho kilembwe changu humo 

tumboni.” 

Maimuna alimpa mchi Bi Farashuu, ambaye ingawa 
kakonga kidogo sasa, bado alikuwa mwenye siha 
yake. Maimuna aliwainga wale kuku waliojileta chini 
ya kinu. Baadaye alivuta kumbi akalikalia. Akaanza 
kupeta mchele. 

Toka Maimuna alipoolewa alijua maana ya kufanya 
kazi. Alimsaidia mumewe kufanya kazi nyingi, naye 
Kabi mwenye mguu mmoja aliwashangaza majirani 
zake jinsi alivyokuwa na juhudi ya kazi. Sasa Maimu- 
na alijihusudu mwenyewe jinsi alivyopata mwili na 
siha, Mwili wake ulirejesha hali yake na uzima. Kivi-- 
mbo chake kilimrejea, akatakata. Damu ilimwiva na 
nguvu na siha zilikubali kushirikiana naye tena. 

Na arusi hii imesibu bila ya kutarajia. Siku ile kule 
Futoni, nyumbani kwa Kabi, Maimuna alitoweka aki- 
mwacha Bi Farashuu akiomboleza. Hakuweza kukaa 
kusikia mwisho wa maneno ya Bi Farashuu. Alitoka 
akaenda kwake, akiwa na azma moja tu, kuitoa roho 
yake iliyomtesa wakati wote huo. Lakini asubuhi 
yake, Bi Farashuu na Kabi walifika nyumbani kwake 
na mapema. 

“Maimuna mwanangu,” alilalamika Bi F arashuu, 'ni- 
samehe sana kwa maneno niliyokutolea. Ilikuwa si 
mimi, ila ni shetani kanisimamia usoni, na yote ni 
ba... aaa, basi natuyasahau yaliyopita ... kubali 
kuolewa na Kabi, na mimi nakupeni radhi zangu.” 

“Lakini mimi siwezi kuolewa mpaka nimshauri ma- 
maangu,” Maimuna alimwaza mamaake kila siku, 
lakini hakujua angelimpataje. 

'Mamaako nitamtafuta mimi na kumjuvya habari 
hii,” alijibu Farashuu. 

Basi walipokubaliana kuumeni na kuukeni, arusi 
iliandaliwa na Maimuna aliolewa. Leo hapo alipokuwa 


kakaa juu ya kumbi alikuwa akifikiri ile siku yaarusi 

yake. 

Wakati huu Kabi alitokea na mkoba wake wa 
ukindu. Alikuwa akitoka dukani. Maimuna alipomwo- 
na mumewe alimpokea mkoba, akaenda ndani kuu- 
weka. Alipotoka nje, alimkuta Kabi ameshavuta | 
kumbi, naye Maimuna alikwenda kukaa karibu naye. 

“Gazeti la leo linasema . . .” alianza Maimuna. 

“Ehe, vipi?” aliuliza Kabi kwa hamu. 

“Kwamba serikali itafanya kampeni kubwa kuwaeli- 
misha wanawake vijijini na kwamba kunatakikana 
maendeleo ya haraka ya vijijini na maendeleo ya 
wanawake ni maendeleo ya jamii nzima, na ukombozi 

. wa wanawake ni ukombozi wa jamii nzima.” 

“Kweli, mke wangu, kwa hivyo inahitajia wanaume 
waelimishwe kuhusu maslahi ya wanawake na haja ya 
ukombozi wao pamoja na maendeleo.” 

“Sawa,” alikubali Bi Farashuu aliyekuwa kasita ki- 
dogo kutwanga. yi 

“Maimuna wewe una fahamu nzuri na akili yako 
inafanya kazi uzuri zaidi kuliko mimi, lakini ...” Kabi 
alimwambia Maimuna. 

“Lakini ni kosa la babaangu ... hata sijui angalini- 
somesha ndani ndani mpaka lini?” 

Wote walinyamaza kimya waliposikia mngurumo 
wa gari ndogo. Maimuna moyo ulimpiga kwani hiyo 
gari ilipokuwa ikikaribia aliitambua. Gari ilijongea 
taratibu, ikaja ikasimama pale karibu na wao. 
Maimuna na Kabi walishangaa, kila mmoja na msha- 
ngao wake. Bi Farashuu alisita mchi mkononi. 

Ndani ya gari alishuka Bi Tamima, mamaake Mai- 
muna, na Mussa kakaake. Baada ya kushuka tu Mussa 
alipiga mbio kumkimbilia ndugu yake Maimuna, na 
Maimuna naye kuona hivyo alitimka. Wakakutana 
njiani. Wakakumbatiana huku wakilia kwa kwikwi. 

Mu... Mussa kaka yangu,” aliita Maimuna. 

“Maimuna,” alijibu Mussa, “Maimuna ndugu yangu, 
sikufikiri kama nitakukuta tena. 

'Mimi ni mzima kaka,” sauti ya Maimuna ilizidi 
kusikitisha. 

“Nimefurahi kusikia hivyo,” Mussa alimuinua ndugu 
yake kutoka kwenye mabega yake na kumwangalia 
usoni. “Nimefurahi kuwa umetafuta maisha ya sitara, 
nimefurahi kuwa umeolewa. Mimi nilidhani kuwa 
umeshapoteza akili, kwa nilivyokuona siku ile.” Ali- 
mkumbatia tena ndugu yake, “Nilipata fununu kuwa 
sasa upo hapa Liwazoni, lakini unaishi huku shamba. 
Nikenda kumchukua mama. Na yeye amenieleza 
yote. Mimi nilifika hapa tena hivi karibuni ... baada 
ya... Mama alinieleza kuwa umeshaolewa. Tulitaka 
kuja toka safari ya kwanza nilipokuja Liwazoni kwa 
ajili ya...” Kulikuwa kuna Jambo ambalo kila wakati 
Mussa aliogopa kulitamka. 

“Nusura niwe mwenda, lakini niliokolewa na Kabi,” 
alijibu Maimuna. 

Waliendelea kulia, machozi yakibubujika kama 
chemchem. 

'Ba... baba yuko wapi kaka Mussa?” 

Hilo ndilo alilokuwa akilikimbia Mussa kulitaja... 
Kwa kweli mara ile aliyokuja Mussa Liwazoni ni kwa 
ajili ya ugonjwa na kumzika babaake, baadaye alirudi 
kazini kwake Bobea. 

“Ba... baba ameshakufa Maimuna.” 

'Baba amekufa? Baba amekufa?” Maimuna alijipa- 
patua mikononi mwa kakaake. 'Babaangu nisamehe, 
babaangu nimekuua mimi. Basi si kusudi langu, si ku- 
sudi langu baba,” alijikamata kichwa akaangua kilio . 
kikubwa zaidi. 

“Nyamaza,” Bi Tamima alimnyamaza mwanawe; 
huku naye milizamu ya machozi ikimpitia. 

“Maaama, nitakie radhi kwa babaangu huko ahera 

aliko,' aliomba Maimuna. 

“Babaako alitaka wewe umsamehe mama, kafa aki- 
jua mkosa ni yeye. Nyamaza, haya nyamaza,” Bi 
Tamima alibembeleza. 

“Maimuna,” alikuja juu Mussa huku akikata kwi- 
kwi, “baba alikuweka rohoni wakati wote ulipokuwa 
hupo. Alikutaja moyoni na mdomoni kila dakika 
yake aliyoishi katika upweke na ukiwa. Alikukumbu- 
ka kwa maumivu yaliyomwunguza ini na moyo wake. 
Alikupenda kuliko sote. Kuliko mimi, na kuliko 
mama. Siku ile aliyokufa, huku anakufa, alisema wazi 
kuwa inauma kufarikiana na damu yake mtu, hasa 
katikati ikiwepo mipaka ya ari na hamaki. Alisema 
kwamba alitambua kuwa mimi Mussa ndio nimesharu- 
di, lakini wewe je? “Maimuna,” alisema, 'ameshakuwa 
mwehu. Usiku ule tuliofika kilabuni alikuwa kama 
chui mkali. Yule hakuwa Maimuna mwanangu bali ni 
shetani. Mimi siponi Mussa, nakufa, na kifo changu 
kimesababishwa na ubaya wangu mwenyewe, na hasa 
uchungu wa Maimuna aliyekuwa kipenzi changu. 
N'nakufa Mussa, lakini mtafute Maimuna umhakiki- 
shie kwamba mimi nimempa radhi zangu, na yeye 
anisamehe. sana. Mhakikishie kwamba sisi tulikuwa na 
mapenzi na ukweli naye .. .' Baadaye baba alikata 
roho. Alikata roho huku akipunga mikono kama 
wewe daima ulimsimamia usoni pake. Na katika. 
dakika yake ya mwisho, alitaka urudi, umwendee, 
akuvae na akupakate kama alivyokuwa akikupakata 
ulipokuwa mchanga. Lakini wapi, baba nd'o tume- 
shamzika, hamkuwahi tena kukutana.” 

Maimuna alibwagika chini. Alizidi kulia huku aki- 
nyamazwa na kila aliyekuwepo hapo. Halafu alipo-- 
kuwa akija juu uso wake ulitokezea kukabili kioo cha 
gari. Alijiangalia, akaiona ile kovu yake. Hakujua 
kama ataweza tena kuyasahau ya zamani. Hasa akiwa 

na kovu ile. Tena alimwangalia Mussa machoni 
mwake. Humo bado mlikuwa mkitiririka machozi. 
Uso wake ulikuwa wa huzuni na msiba. Akageuka na 
kumtazama Kabi mumewe, akamwona machozi njia 
mbili mbili. Ukweli na imani ya mkewe ilimweza 
Kabi. Maimuna alimgeukia mamaake. Uso wake Bi 
Tamima umeroa machozi; huruma na mapenzi katu 
hayakumpa kumwacha mwanawe aliye peke yake. Na 
alipokuja kumwangalia Farashuu, kifua chake kiliroa 
chapachapa. Kwake Farashuu kilikuwa kilio cha 
machozi ya mafuriko—alikuwa akikimaliza kilio 
chake cha ghadhabu alichokuwa akikilia miaka kwa 
miaka. Lakini hatimaye alinyamaza na kilio chake ki- 
likatika moja kwa moja, na chozi lake, lile aliloliita, 
“Chozi la mliwa,” lilikauka moja kwa moja pia. Haku- 
jua kama amefurahi au amezidi kuhuzunika. Hivi sasa 
alifumwa na kifo cha Maksuudi ambacho alikihisi 
amekisababisha yeye. Farashuu kwa wakati huu alisa- 
hau hata kama Bwana Maksuudi aliwahi kumtendea 
ubaya. Yaliyokuwemo moyoni mwake ni ya sasa. 'Ali- 
jitazama na akamtazama Maimuna mke wa mjukuu 
wake; katu hakujua kwa nini alimtendea maovu yote 
aliyomtendea. 

SHEREHE 

1. iliyolemaa iliyozowea vibaya, yenye upungufu. 

kumpembejea kumrai, kumshawishi kwa ujanja na huku 
unajidharaulisha. 

kujikwatua kujipamba, kujitia uzuri. 

kajikatia kafunga nguo au kanga kifuani, au hata kiunoni. 

kanchiri sidiria. 

zimesaki zimebana, zimezama, zimechopea. 

misirimbi mistari iliyofanywa kwenye mapacho ya nyama 
na musuli. 

unaopuna unaosugua, unaokwang'ua kwa kitambaa au 
pamba au kitu chochote laini wakati wa kai podari 
na kuiweka sawa usoni. 

wanja rangi nyeusi inayotumika kutia nyusini, kopeni na 
machoni. 

behedani (bedani) kitu kinachonatanata kama gundi; 
hutumika kupaka na kulazia nywele baada ya kwisha 
kusukwa. 

kanzu zinavyomchukua kanzu zinavyompendeza (kwa 
sababu mwili na umbo lake limekatika vizuri). 

maji yake kiasi chake, zimempendeza, zimemkaa vyema. 

ulimi wake wa kulazia ulimi wake wa kudanganyia, hasa 
kwa njia ya kusifu au kwa maneno matamu. 
2. kutia watu mbioni kuwafanya watu watambe; wapite wa- 
kimtafuta. (kwa sababu ya uzuri na ujanajike wake). 
kipusa pembe ndogo za kifaru: hapa ni mwanamke anaye- 
tapiwa na wanaume na akeshapatikana huwa si lolote 
si chochote. 

mama-wa-kazi mwanamke anayetekeleza kikamilifu, haja 
ya mwanamme. 

duwazi mtu aliyezugwa kwa kufanyiwa mambo fulani 
mazuri asiyopata kufanyiwa. 
ameoza anapenda kupitilia mipaka; ameharibika hatengenei 
kwa mapenzi. 
mizungu ujanja, hadaa, njia za kumzuga mtu. 
kushtakia hali kusema lililomkaa moyoni mtu, (baada ya 
kuvumilia sana, hasa kwa mapenzi). 
ukware hashuo, tamaa ya kiume au ya kike; shauku, uchu, 
utashi, kiu. 
ashike njia aende zake (mara nyingi bila ya kupata kitu, 
au bila ya tamaa). 
usinizumbulie usinitafutie. 
ubwabwa wa shingo “ubwabwa” ni wali tepwera, laini; 
shingo ya mtoto mdogo huwa laini, na kwa hivyo 
kijana au mtoto mdogo anayetaka mambo ya kijituzima 
huambiwa, ubwabwa wa mtoto haujamtoka; (ulaini wa 
shingo haujamtoka). ; 
nikakukomaze nikakupevue, nikakufanye mtu mzima 
kwa kukuonyesha mambo ya kijituzima. 
3. kipora jogoo asiyeanza kuwika bado. 
duduvule mdudu anayetoboa miti na vigogo. 
biu kizunguzungu kidogo. 
akisakata akipiga miguu na kiwiliwili chake kwa matao 
katika kucheza. 
kumbimbi vijipele vidogo vinavyomsimama mtu pale anapo- 
kuwa na baridi au anapokuwa na hamu au hofu. 
ubataani utendaji wa maovu, machafu au yasiyopendeza. 
kayaya makeke, matakuro, mvutano. A 
alitwazwa aliona dhii au taabu, aliaibishwa, alivunjiwa 
heshima. 
bahari kaitia yeye chumvi jambo la maumbile lisilojuulikana 
kalianza nani, kalifanya yeye? 
mustakabali jambo lenye maslahi na mwafaka; jambo zuri 
” namanufaakwamtu. 
habali hajali, hahisi kitu kutenda au kwa lililotendeka. 

yakakuchachafya yakakuchagiza. 
kayamba aina ya ngoma. 


. alimchuja alimtazama kwa upekuzi na dharau. 


uzushi jambo lililozuliwa, uongo. 

akaushumburua mdomo akatoa midomo yake nje na kuisu- 
kumizia chini. 

bezo dharau. 

chuo mfungo wa ndoa. 

mbuji bingwa, stadi, fundi. 

huwapiku huwashinda, huwaweza, huwazidi. 

ana nyingi hodari, bingwa. 

mwanaserere bandia, mtoto wa kuchezea watoto, mtoto 
wa sanamu. 

kijicho upembe kutazama pembeni mwa macho. 

askirimu chakula au kiburudishaji kama vile sharbati, 
ambacho huwa kina chembe chembe za barafu (ice- 
cream). 

vidu vishimo vifanyavyo kwenye mashavu, mtu akitaba- 

, samu au akicheka. 
majani noti. 


. uturi manukato, uzuri. 


umehanikiza umetapakaa, umeenea. 

kisutu aina ya kanga. 

sako kwa bako bega kwa bega; pachapacha. 

kuku wa makshai kuku anayepikwa kwa viungo Vingi na 
tena kukaangwa na kuwa na rojo. 


. dhifa karamu, shughuli ya aina fulani inayoandaliwa kula. 


raghba hamu kubwa, ashiki. 

mkanja ulevi. 

kiango kitu kilichofungwa kuangikia taa. 
chopi hoi, taabani. 


. kumbeza kumfanyia dharau. 
. kibarange mtu mfupi mnene. 


kitambi kitumbo kinachotoka kwa ajili ya raha, shibe na 
vinono — watu wasiofanya kazi, wanaokaa tu na kula 

14. 


na kustarehe hufanya vitambi aghalabu. 

alkheri namna ya kuamkia kike; sawa na subalkheri au 
msalkheri. 

akajipweteka akakaa kwa kujiachia ovyo, kwa kujitupa 
tu. 


. aliukukutua aliuvuta kwa nguvu. 
. alibwagika alianguka. 


kucharaza kusema huku akienda huku na huku. 

kuhongera kufuzu, kufanikiwa, kuongokewa. 

jituze jitulize. 

mchimvi mtu anayependa mambo machafu, hasa ya uasha- 
rati. ' 

kapania kakaa tayari. 

ananuizia anasema maneno kwa ghadhabu huku anaonyesha 
vidole (kwa apizo). 

umrudi umpe adabu. 

kakarambuka kakazana. 

maharumu mtu usiyeweza kumvunjia adabu, hasa juu ya 
maswala ya kumtakia mapenzi. 

nitakutobolea wazi nitakwambia bila ya kificho, kinaga- 
naga. 

umechichimaa mtoto umekazana na kushikilia mtoto. 

chadi kutaka sana, kushikilia. i 

kizungumkuti mzungusho, mara hili mara lile. 

sharaab (shut up) nyamaza — asili yake Kiingereza. 

kumvurumiza kulenga au kumrushia kwa nguvu kitu 
kizito. 


. kilio cha mamba kilio aliacho mtu kwa uongo; kumbe 


ubaya wote kaufanya yeye na kama hakufanya basi 
anaushangilia. 

alisinukia alianguka, aghalabu kwa kufikia kichwa kwanza. 

alichopoka alitoka kwa kasi. 

susuiko kumwambia kinaganaga juu ya mabaya aliyo- 
fanya mtu, suto. 

akibedua akiweka upande. 

17. 
18. 


20. 


DA 


mchochole masikini; aso kitu, fakiri. 

akavuliwa mbeleko akashushwa cheo. 

asimwage unga asipoteze kazi yake (hutumika mitaani). 

melmel kitambaa laini, doria, hutumika na watu wenye 
chao kwa kushonea kanzu. 

lasi namna ya kitambaa cha hariri hutumika kushonea 
shati na koti. 

kadengua kaeka upande kofia kwa namna aliyopenda. 

takia mto wa kukalia au kuegemea. 

kasri jumba kubwa la kifalme au la kitajiri. 

kukimwa kuchokeshwa, kusumbuliwa, kuudhiwa, kuka- 
sirishwa. 

lama mpaka (Kiunguja) —asili yake Kiarabu. 

therea taa za vigae zilizopachana kwenye kocha moja na 
kuning'inia juu darini Lek wenye majumba ya watu wa- 
kubwa. 

kumwashiria kumtolea ishara. 

madaha ulimbende, uzuri, maringo, kujionyesha. 

maghani kuimba wimbo kwa maringo na madoide, hasa 
mtu mmoja peke yake. 

Nyuradi ibada maalumu ya Waislamu inayofanywa kwa 
kusoma dua fulani na kumtaja Mungu, (Uradi). 

akipiga kite akipiga kelele za maumivu. 

aridhi akubali. 

miko mambo yanayoekewa makatazo; mambo au vitu aji- 
zuiavyo mtu kuvifanya au kuvila, ili asije akafikwa na 
hatari; (mwiko). 

idhini ruhusa. 

vitimbi mambo mabaya kumfanyia mtu; vituko, maudhi. 

alistahabu aliona bora, alichagua, aliradua. 

mkareti aina ya mti unaotoa vitunda vigumu ambavyo hutu- 
mika katika mchezo wa bao; (mti wake una miba mingi). 

ukamparura ukamkwaruza miba. 

hamkani wahshi, zogo, babaiko, shughuliko. 

mkaja aina ya mfuko maalumu, unashonwa kama ukanda 

22 


23 


24. 


na kufungwa nyongani na kuvaliwa ndani, hufutikia 
pesa; ukanda wa kuzuia maumivu ya tumbo. 
uguo hali ya kuugua. 
kicho hofu, woga. 
vijaluba mikebe au vibati maalumu vya kutilia uraibu, 
Popoo, tambuu n.k. 
kidudumtu mtu shawishi apendaye kuchochea na kugo- 
mbanisha watu. 
mtukutu mtundu. 
kumdodofya kumchochea kwa maneno ya chinichini. 
mwendekeze mkubalie kijinga bila ya kutazamia hatari 
itayozuka. 4 
udode ukae kwa miaka mingi bila ya kuolewa. 
akija kwa meno ya juu akija kwa jeuri, hamaki, ari, kutishia. 
nakama angamizo, msiba unaomzukia mtu kwa malipo ya 
maovu. 
ukampucha ukampungua, ukazima. 
alijipa alijifanya (kiongoongo), alijidai. 
muadhini mtu anayetangaza kwa sauti kubwa kwamba 
wakati wa sala ya Waislamu umefika. 
aliduwaa alishangaa. 
nadra adimu. 
ulimzaini ulimshawishi afanye vibaya. 
maslahi vitu au mambo yenye faida kwa mtu kuyafanya. 
nafuu upungufu wa maumivu; hujambo, pumziko. 
radhi ridhiko, baraka apewazo mtu na wazee. 
faradhi jambo la lazima kulitenda (hasa kidini). 
dukuduku joto la roho, wasiwasi, kero, hamaki alizonazo 
mtu moyoni. 
wio hali ya kuwa. 
mwanana mzuri, wenye kuburudisha. 
ukisowera ukiringa. 
Pupa haraka, mbiombio kama mwenye wasiwasi. 
Simango maneno vya kumbeza na kumtahayarisha mtu k 
aliyetenda vibaya, 

25: 


26. 


27. 


28. 


29. 
30. 


31. 


gubiko hali ya kugubika, tando lililokaa juu na kuwaziba 
watu. 

yanaduruduru yanazungukazunguka. 

alifazaika aliemewa, asijue la kufanya. 

korani nongwa, futuko, susio. 

amesharora ameshaonja (utamu). 

umemahanika umeshughulika. 

mwari mtoto; mwana atakaye kuvinwa na kukogeshwa 
unyagoni. 

alimbereuzia alimgeuzia (maneno). 

akthari sana; zaidi, na juu; na kuzidi. 

mshawasha himizo, maneno ya chochezi atiwao mtu. 

kukubawibu kukuhadaa na kukuiba, 

Uboza ujinga na uregevu. 

kujilimbika kujifuga; kujieka ndani. 

Shonga dhiki, uzito wa mambo, wazimu. 

kumchachafya kumchagiza. 

kumtamirira kumchagiza; kumpa dhiki. 

atampasulia babaake mbarika atampa maneno machafu 
babaake. 

unavukuta unapulizia. 

mwana wa nyumba kubwa mwana wa kitajiri. 

alihizika aliaibika, alifedheheka. 


' tumba nyumba ya mdudu. 


alimkagua alimtazama kwa upekuzi na kwa karibu. 

mikogo maringo, madaha, mapenzi. 

kugotama kugonga juu kwa urefu. 

mkoko ualike maua mkoko (mti) utoe maua. 

Jiha umbile lenye utukufu. 

kumeza mrututu kumeza machungu; kuvumilia mabaya. 

Wasitara aliyesitirika, asiyefikwa na aibu au dhiki. 

atakokonea umasikini wa sina sinani atakuwa masikini 
wa hali ya chini daima. 

kaupiku kaushinda. 

kucharaza kufanya tendo bila ya kusita. 

| cheleko (chereko) neno la sherehe na shangirio, hasa katika 
j arusi. 
gegoni kwenye meno makubwa ya nyuma. 
32. nikamwita chemba nikamwita faragha, nikamwita siri. 
nikamjaza pampu nikamchochea, nikamtia hamasa au 
mori. 
kiba kibandika, kiba kibandua maneno yanayosisitiza 
mwendo, hasa kuashiria taabu na juhudi mtu aliyo- 
chukua kumfuata mwenzake. 
astaghafiru Ilah narejea kwa Mungu wangu kwa dhambi 
au kosa nililofanya (hasa kusema uongo). 
keshavunja chupa kesha toka maji ya mwanzo kabla ya 
kuzaa. 
mjamzito mtu mwenye mimba. 
mwanagenzi mtu asiyepata kuzaa; mwanafunzi. 
mayowe kelele. 
Yallah Jina la Mungu (kwa Waislamu). 
toba kutubu. 
35. maji ya ujusi maji akogayo mzazi. 
fuka uji (hasa wa mapande) anaopewa mzazi. 
hana roho ana wasiwasi na woga. 
kaugubika kaufunika. 
36. tafrani kero, dhiki aihisiyo mtu kwa ajili ya mambo ma- 
gumu yaliyomkabili. 
kugugumka kulia na huku anameza kwa nguvu kilio chake 
| mtu. 
kingo mwisho wa kitu; kama ukingo au kingo ya bakuli. 
umesharabu mavune umekunywa mavune (machofu). 
37. zingizi tumbo linalouma sana, hasa baada ya mzazi kuji- 
fungua. 
alichopoka alitoka kwa ghafla na kwa nguvu. 
shangwe sherehe, tafrija, furaha. 
ukwenzi ukelele mkali. 
38. zindiko kitu kilichofukiwa kwa kulinda; sana huwa hirizi, r 
hulinda mabaya yasifanyike. 

44. 


45. 


46. 


47. 


utachera utakiona (cha mtema kuni). 

miujiza maajabu. 

alinyerereka aliondoka kwa unyonge. 

yalimpokonyoka yalimwanguka, yalimtoka bila ya kutaka. 


. kuisuuza kuisafisha. 
. haumpigi mshipa hashituki, haogopi. ; 
. kiroja jambo la ajabu linalotokea kwa mara ya mwanzo. 


walibiginywa walikabwa, waliminywa, walibanwa shingoni. 


- ganjo mahame, pahala palipohamwa Penye ukiwa. 


mtafaruku ghasia, Zogo bila ya mtu kujua anafanya nini, 
babaiko. 

wahka wasiwasi, woga. 

nduli malaika wa mauti. 

Mungubariki salama, haijambo, kwa uokovu wa Mungu. 

hawajamzumbua hawajamgundua. 

bilisi shetani anayeshawishi wanadamu kufanya makosa. 

kimbaumbau mtu aliyekonda (mbaumbau). 

amnyonyoe amtukane. 

muuya mauja, wasiwasi, hatari. 

rubaa waliofuatana pamoja katika safari. 

anakivinavina anacheza nacho kwa kukirusharusha. 

kiparamoto mtoto balaa, anayependa mambo ya kikubwa, 
(hasa akiwa mwanamke). 

alipaparika alichacharika, alitetemeka na kubabaika kwa 
hofu. 

alichuchupaa alikazana, alichachamaa, (hapindiki). 

ziraili malaika mtoa roho. 

kiwewe (kiyeye) ganzi la meno na kusisimkwa na mwili. 

king'irimoto dhiki ya hali ya juu inayomkuta mtu. 

kugwaya kutetemeka kwa hofu. i 

ataula mumbi ataona chake, ataona kisirani, shida n.k. 

dabal moja bila ya kusita. 

kitara kisu kama jambia chenye makali pande zote. 

kushahadia kutoa kauli ya mwisho ya imani ya Kiislamu 
kabla mtu hajafa. 

48. alimsogonea alimwomba kwa kujidharaulisha na kujifanya, 
- kama mtumwa. 
buli aina ya birika. 
mafamba kufanya jambo kwa bahati nasibu bila ya kulijua. 
kitango malele kusota kwa makalio yake mtu. z 
kumrapua kumpiga bakora au ukanda (hasa inaonepa). 
49. tanda yu macho, hana wasiwasi. 
asimame kidete asimame madhubuti. 
tambo umbo kuza lenye nguvu. 
alihizika aliaibika, alifedheheka. 
ndwele maradhi, uzito wa mambo. 
50. ujuba ufidhuli, maneno makali. 
alikukuta aliurusha kwenye hewa, alikung'uta. 
mlaanifu mtu aliyelaaniwa. 
kuhuruju kubwabwaja, kusema bila ya kusita. 
51. ulwa utukufu, hadhi. 
52. mtani kofi kubwa la shavu, kibao. 
53. uzulufu wendawazimu. 
alimsafii alimtukana, alimtolea ujeuri n.k. 
54. alipiga moyo konde alijiweka tayari kulikabili tatizo au 
jambo lolote gumu. 
kidemu kibwebwe, kitambaa cha kuvaa kiunoni wakati 
wa kulima. 
suna jambo jema alifanyalo mtu, ingawa si la lazima. 
wasaa nafasi. 
55. jahanamu moto watazamiwao kuunguzwa wale watenda 
maovu, kesho siku ya malipo. 
ukiwa upweke. 
kafundika fundika kafusikafusika, kapigika kila pahala 
manamuuma. 
jimbi jogoo. 
uchengu mwangaza au nuru itokayo kukipambazuka. 
56. alikemea alihamakia, alitoa ukali. 
alijikwapua alijivuta kwa nguvu na ghafla. 
chozi kifua tele (kalia mpaka) machozi yamerovya kifua 

Shui 


61. 


chake. 
unamtuta unampiga. 


kumtuturisha moyo kumfanya moyo wake upige kwa 


nguvu na mbiombio. 
matao makuu, maringo. 
alijizoa aliinuka kwa uzito. 


. matlaba alilolitaka. 
. Yembeo kitu kilichorushwa na kutupwa. 


kuwanwa kuhujumiwa hasa kwa dhamiri ya kufanya 
mambo mabaya. 

kupapatuliwa kutaka kuvunjwa kwa kuhujumiwa. 

utangamano ushikano. 

alikumbizwa alisukumwa, au alisogezwa kwa hadaa. 

uzio mmoja katika mitego ya samaki. 

kutanzwa kuzongwa, kufungwa, kubabaishwa. 

hila ujanja, rai. 

ghamu utashi, hamu kubwa. 

nitue nikome. 

tamthilia igizo. 

arererere neno linalotumika kuonyesha maneno mengi 
yasiyokuwa na maana asemayo mtu (sana hutumiwa 
na wanawake). 

alininyuulia alinivutia kwa ajili ya kunipiga. 

dongo 'la kinamu dongo jekundu linalonatanata, hutumika 
kwa kufinyangia vyungu. 

kuchera kuchezea. 

boza pumbavu, lisilokuwa na akili. 

kamrembaremba kampiga nazo na kumwacha na alama. 

bichi ndio kwanza litoe mtoto, lina maumivu. 

kisha hasimiana kisha kufarakana na kuwa maadui. 

waa mazuri (hutumika katika mazungumzo tu). 

pwagu jitu laghai, jizi. 

pwaguzi jitu laghai kuliko pwagu. 

anaseneneka anaadhibika, anaungulika kwa maumivu. 

kumnani maneno ya kuonesha shughuliko na maulizo 

hasa katika vurumai, (hutumiwa na wanawake). 
pa mtima pa moyo ni msemo uonyeshawo jinsi unavyopiga 
moyo akiwa mtu anafanya jambo, hasa la pupa. 
shake kilio cha kwikwi. 
siku ya Ihashiri siku ya hukumu za waja baada ya kufufu- 
liwa. 
torinkaa gari ndogo hasa wapendavyo kuita watoto. 
62. baragumu zumari linalotazamiwa kulia siku ya kufufuliwa 
watu wote baada ya kufa. 
unikaridhi unikopeshe. 
kikoa kula pamoja kwa ushirika, hasa wachawi wanapo- 
watoa na kuwaua wale wanaowahusu ili waliwe nyama. 
ujahiliukatili. 
| asiyemjua ndewe wala sikio asiyemjua hata chembe, asiye- 
| kuwa na mahusiano naye. | 
j 63. shengesha kujitia tu katika jambo asilolijua wala lisilomhusu 
| mtu. 
uliotutumka uliovimba. 
ji 65. hashuo jambo la kujionyesha. 
rafu mbao zilizochongwa kwa kuwekea au kutundikia 
| vitu. E 
| | kusonya (kufyonya) kutoa sauti fulani kwa ajili ya kudha- 
| jo . rau, (sauti hii aghalabu hutoka kwenye mate ya kinywa 
cha mwanadamu). 
66. mtawalia mfululizo, bila ya kusita. 
| ; mashe hofu bila ya hofu — asili yake ni Kiarabu. 
wahshi wasiwasi, pupa. 
67. gwiji bingwa, fundi, hodari. 
WI yu radhi hana pingamizi, amekubali. 
kutomasa kubonyezabonyeza. 
| anene aseme. 
| | umesawijika umeharivika uso, (kwa hamaki, ugonjwa 
Ni n.k.). 
JN 73. usafii ujuba, hali ya kuwa na maneno machafu. 
| 75. ifujie isije juu, isikue, isichomoze, ivie. 


Ji! 188 


89. 


SI 


92, 


93. 


vishuo kelele za shangwe, na furaha. 

zinamfufurika zinamwaika, zimejaa mno. 

midani kiwanja cha mapambano. 

kihoro wasiwasi, gamu. 

nanga zilipopaa alipoishiwa na mtaji. 

chano chombo au pahala pa kufulia. 

mrisi kuishiwa na mtaji au mali, kutokuwa na kitu. 

kufa kufaana kufa kwa kumsaidia mwenzako anayejali 
kukusaidia; kufanya jambo gumu kwa rafiki mkweli. 

uchakaramu wazimu, kichaa —asili yake ni Kihindi. 

mwao masengenyo, hali ya kumsema 'mtu kwa ubaya. 

kumwinjikia njama kumwekea mtu kisasi. 

limeshakongozoka mbao limeshatoka mbao. 

regerege lililoregea. ; 

vimada wanawake wanoishi kwa umalaya; hawara. 

butaa muemeo, mshangao. j 

kilinyerereka kililia kwa sauti ya unyonge. 

mkanja ulevi. 

sharbati kinywaji kitamu, baridi kinachotengenezwa kwa 
maziwa na arki. 

mtaimbo wa mwanzo kinywaji safi kabla hakijashushiwa 
kwa kutiwa maji. 

mrututu dawa chungu inayokirihi. ; 

kakasi ladha mbaya inayokera kinywani kama ile aipatayo 
mtu akila embe changa na pooza. 

uchachu ukali. 

asidi majimaji yaunguzayo na kubabua. 

vukuto hewa yenye joto. 

shombo harufu ya vumba la samaki. 

urongera harufu kali ya ulevi. 

nyevunyevu iliyoingia maji. ; 

chakara vitu vibovu, visivyokuwa na matumizi muhimu. 

king'ondo jambo la hatari. 

mbegi sanduku kubwa la ngozi la kutilia nguo. 

akakupua akakung'uta, akalipiga tandiko kwa nguo ili 

kutoa vumbi au mchanga. 


94. gwaguro nguo ya ndani aivaayo mwanamke kuanzia kiunoni 


96. 


102. 


103. 

na kuteremka chini hadi miundini, ni aina ya shumizi 
ianziayo kiunoni. 
yakampita yakamtoka bila kizuizi. 
makeke ghasia na mashindo ya kutishia au kuonyeshea. 
kinyenyezi hali ya kutokuona vizuri kwa macho; kiwi. 
nduma kuwili mnyama anayeuma sehemu mbili; hapa ni 
' mtu mwongo na mzabizabina, anayefitinisha watu. 
aliwana alipigana. 
kole kikocha cha nazi. A 
gofu jumba bovu lililobomoka zamani sana. 
muhula majira(yavuno). 
kikataa kishamba kidogo. 
kiso nyuma wala mbele kisichotambulikana, kibovu mno. 
kutafaraji kupumzika, kustarehe, kuliwazika. 
viamboni pahala ambapo ukoo au familia moja huishi, 
hasa shamba. ; 
lilojimwagaa lilojitupa na kutawanyika. 
hajavuliwa mbeleko hajauzuliwa, hajashushwa cheo, hadhi 
au kuachishwa kazi kabisa. 
mlango wa kumbesa mlango wa makuti ya kumba. 
makuti ya kumba makuti yasukwayo, hujitafautisha na 
makuti ya mgongo ambayo hufungwa kwenye pingiti. 
lusu mwongo 
mbi mbaya. 
dhima wajibu, kazi. 
uzima wa dema uzima usiomadhubuti, wenye kuvuja kama 
livujavyo dema. 
keedi inda, jeuri. 
kuyakurupusha kuyaondosha, kuyasahau. 
yanayokusasambura yanayokufunua na kukufedhehi. 
Subiani shetani ampatae mtu na kumpopotoa na kumpo- 
ozesha (ugonjwa wa kupooza). 
ulitapa ulipaparika ovyo hasa kwa maumivu au dhiki. 


104. 


106. 


110. 


jiwe la tumbawe jiwe jepesi. 

alizozirundika alizozikusanya (aghalabu bila ya matumizi). 

ugaga ukoko unaoganda pahala. 

hakunifafanulia hakuniekea wazi. 

mkongojo gongo, bakora au mti autumiao mgonjwa au 
mzee kwa kwendea. 

Shungi chungu ya kitu, hasa kama nywele, usufi. 

kutawadha kujinadhifisha kwa maji na kujitayarisha kwa 
sala. 

mshibe Mungu mkinai Mungu, muamini kwa dhati yako 
yote. 

staghafiru tubia, omba msamaha kwa mabaya uliyofanya 
kwa Mungu. 

haendi tena nje hafanyi mambo machafu tena. 

fununu uvumi wa jambo lisilokuwa na hakika, 

mkabala inayotazamana. 

machachari kufanya jambo kwa haraka haraka na mara 
nyingi kuliharibu (hapa ni mtu mwenye haraka katika 
kufanya mambo). | 

barubaru kijana mwenye nguvu nyingi. 

kavundumka mwenye kivimbe cha siha katika mwili wake. 

tinginya enye unene au kivimbo na kutanuka. 

ndonya tundu za pua. 

kuchuana kupigana. 

kapile chakula kilichopikwa kinachouzwa sokoni, au 
gengeni. 

mame-chanje mke. 

tafrija sherehe, Shangwe, shangirio, shughuli. 

uvia uvivu. 

mzuhali mtu anayependa kupuuza mambo yaliyomlazimu. 

shakawa mashaka. 

apandie akodowee chakula asichokitolea jasho. 

shimiri shindilio. 

baruti aina ya risasi zinazoripuka. 

nitarazaki nitafute riziki. 

nimeuchuna uso nimeondoa haya. 
nikizumbue nikitafute, nikipate, nikigundue. , 
| nyongo mfundo wa moyoni ambao huitikadiwa kwamba 
| unahusika na mabaya yote ayafanyayo mwanadamu. 
| chicha nyama ya nazi iliyokunwa. 
nikakubinginya nikakukaba shingo. 
utimbwe uteswe, uhangaishwe. 
mori hamaki. 
turuhani pumziko. 
112. zaibaki haya, junaha. 
| Majuju-wa-Majuju kiumbe anayetazamiwa na kuaminika 
| kwamba baada ya kumalizika ulimwengu atakuja kula 
| na kumeza kila kitu. 
inajuzu inafaa, inastahili. 
yasini sura maalumu ya Kuraan, (aghalabu neno hili hutu- 
miwa na wanawake kama neno la kustaajabia na kuo- 
' nyesha kwamba “si yeye”). 
ampembejee amnasihi na kumbembeleza. 
roho yake mtama roho yake inaweza kufanya maovu, 
ngumu inayoweza kukataa jambo au kitu. 
anavyoupura anavyojipamba. ” 
l alijirashia alijimwaia kama manyunyu ya mvua. 
ji 114. makashkuli watu wanaofanya mambo ya kipumbavu 
| yasiyopaswa kufanywa na watu wazima; (aghalabu 
kuchekesha), vinyago. 
umemparama umemchupa, mfupi, mdogo. 
| aliyoifakamia aliyoila kwa pupa. 
| 115. alimtaaradhia alimwingilia mtu katika mambo yake. 
ai sneri rangi nyeupe inayong'ara. 
117. ng'ande kitu kilichoganda, ukoko. 
| | mfuauji mtu maridadi. 
JI 118. mrumbo (mrombo) mwanamke (hata pengine mwanamme) 
| asiyefundishwa siri na kunga za unyagoni. 
| 120. ushaufu hamu, ashiki (hasa ya mambo machafu). 
WI. nataki aina ya dansi ya Kihindi ambayo huchezwa na 

ia 
125. 


127. 


128. 
129. 


130. 
131; 


138. 


139. 
140. 
142. 
147. 


Waswahili (hasa zamani). 

bahashishi tunza. 

vibiwi vichungu vya takataka vinavyochomwa moto. 

wasifu umbile, jinsi mtu alivyo kiumbo. 

damisi chepe, mchekeshaji, pengine muudhi. 

kakuchama kakuacha, kakutupa, kavunja urafiki nawe 
(aghalabu hutumia watoto). 

alibembea alikwenda na mdundo, akifuata mdundo. 

ulipowadia ulipofika. 

kiuzo ubao wa kuzikia (hutumiwa na Waislamu). 

nishai raha aionayo mtu katika ulevi, ambayo humpa 
nafasi ya kufanya mambo atakavyo. 

kazirai kazimia. 

akimtafuta kwa uvumba na udi akimtafuta kwa hamu 
na juhudi. 

kifa-urongo aina ya mmea usiohimili kuguswa, na ugu- 
swapo hukunja majani yake na baadaye kuyakunjua. 

sadfa jambo la kutokezea tu bila ya kutarajiwa. 

ugoni tendo la uasherati. 

waliomwendesha tata waliomwendesha kama mtoto mdogo 
anayeanza kwenda sasa; mguu mmoja mmoja. 

ilitatalika ililia sauti kali. 

zohali uzito wa kufanya mambo, ajizi. 

alizipura nywele alipitisha kitana juujuu kuzitengeneza 
nywele. 

awaza mwenye kutia huruma, imani. 

kibahaluli mwanamke anayejiachia ovyo kwa kila mtu. 

mahekalu majumba makubwa ya ibada (hapa ni majumba 
makubwa yanayogharimu fedha nyingi. 

kitatange mtu anayetanga sana Hasa kwa madhumuni 
ya kutafuta riziki kwa njia ya kujiuza. 

pokacha mlio usikikao wakati wa kutema mate, 

akiwasogonea akiwaomba watu na kujidunisha kwao. 

mkiwababadaa mkiwachagiza, mkiwavaa. 

majira ya maji mafu wakati wa maji mafu; maji kupwa 

(aghalabu huwa na uchache wa samaki). 
jinuni wazimu. 
mfutomfuto rahisi, si makuu. 
ningaliula mkavu ningaliondokea bila ya kupata chochote; 
ningalishindwa. 
148. kuyakarambukia maisha kuyafanya maisha yende kwa 
hali yoyote. 
atakufa kikondoo atakufa huku anaumia, haidhuru. 
149. maisha haya ya nunda mla watu maisha haya yanayo- 
waelemea na kuwaua watu kwa dhiki. 
151. tadhrub nitakupiga (Kiarabu). 
kikiwamba kikienea, kikizagaa. 
majarife nyavu za kuvulia za aina fulani. 
chanja mahala pa juu pakuekea chakula au vyombo. 
152. majahabu pahala pa kupandishia juu wambo vya pwani ili 
kutia sifa. 
kalafati pamba inayotiwa mafuta na kutiwa kwenye mbao 
za chombo cha baharini ili kisivuje. 
sifa mafuta ya papa, nguru au dagaa ya kupaka jahazi. 
mlezi ukingo wa nyavu ukaao chini na ambao hufungwa 
mawe. 
shababi kijana mwenye nguvu. 
kigwanda shati la mrekani bovu na kukuu. 
miundini kwenye mifupa ya mbele ya mguu toka kisiginoni 
hadi gotini. 
manyamunyamu miraruko inayoning'inia. 
shazi mtungo wa samaki katika uzi au ununu. 
153. mshazari upandeupande. 
jaha heshima, utukufu, usitawi (hasa wa sura). 
mtapanyiko mtawanyiko. 
lilitia nanga lilitua na kubakia hapohapo. 
utukutu utundu. 
154. miyaa majani ya mkoma au mkoche ambayo hutumiwa 
kwa kusukia majamvi n.k. 
158. arijojo imepotea. 

insafu wema, jambo limwajibikialo mtu kulitenda kwa 
mwenzake. 

159, puruzai (aliachia) bila ya kujali, ovyo. 

j mbiliwili aina ya videge vinavyojenga kwenye majumba 
makubwa. ; 

163. dafrau kumbo, sukumo. 

kupagazwa kupewa mtu jambo baya bila ya kutambua. 

safu mstari (wa watu au vitu) ulionyooka. 


aa Bhai Shadda UG ALIE 
witakiroho yako. Utanijua sasa hivi kuwa mimi siye tena Mair | 
J0za. Nyinyi ndio mlionibadilisha hivi. Nyinyi na dunia.” 

Ilikuwaje hata Maimuna — mwari mwarika, mwana wa nyu! 
Kubwa — kubadilika kiasi hicho? ... Ni nini hasa kilicholeta 
engano nyumbani mwa Bwana Maksuudi? 

Said A. Mohamed ni mwandishi mashuhuri aliyebarikiwa r: 
ukwasi wa lugha ya Kiswahili. Katika vitabu vyake vingine n. 
Misemo, Milio na Tashbihi na Vito vya Hekima, Simo na Man: 
ya Mshangao, Dunia Mti Mkavu na Sikate Tamaa (mashairi). 


